|  |  |  |  |
| --- | --- | --- | --- |
| **Tárgy:** | 2025. május 29-i Közgyűlés nyilvános jegyzőkönyve | | |
| **Helyszín:** | Városháza, Nagyterem | | |
| **Időpont:** | 2025. május 29. 09.00 - | | |
| **Jegyzőkönyv-**  **vezető:** | Vasas Melinda | | |
| **Jelenléti ív** | **Név** | **Aláírás** | **Megjegyzés** |
|  | Dr. Nemény András |  |  |
|  | Dr. Horváth Attila |  |  |
|  | Horváth Soma Ádám |  |  |
|  | Dr. László Győző |  |  |
|  | Ágh Ernő Péter |  |  |
|  | Bokányi Adrienn |  |  |
|  | Dr. Czeglédy Csaba Adrián |  |  |
|  | Dr. Danka Lajos |  |  |
|  | Gálffy Áron |  |  |
|  | Horváth Gábor |  |  |
|  | Illés Károly Roland |  |  |
|  | Kelemen Krisztián |  |  |
|  | Lenkai Nóra |  |  |
|  | Lukács Dániel |  |  |
|  | Németh Ákos |  |  |
|  | Putz Attila András |  |  |
|  | Szuhai Viktor Zsolt |  |  |
|  | Tóth Kálmán |  |  |

|  |  |  |  |
| --- | --- | --- | --- |
| **Jelenléti ív** | **Név** | **Aláírás** | **Megjegyzés** |
|  | Dr. Károlyi Ákos  (jegyző) |  |  |
|  | Babicsné Dr. Tőke Erzsébet  (aljegyző) |  |  |
|  | Dr. Hende Csaba  (Ogy.képv.) |  |  |
|  | Majthényi László  Vármegyei Kgy. elnöke |  |  |
|  | Marton Ferenc  Vármegyei Kgy. alelnöke |  |  |
|  | Dr. Kondora Bálint  Vármegyei Kgy. alelnöke |  |  |
|  | Dr. Melega Miklós  Vármegyei Kgy. alelnöke |  |  |
|  | Vámos Zoltán  (Főispán) |  |  |
|  | Dr. Orbán István  Kormányhivatal-főigazgató |  |  |
|  | Dr. Telek Miklós  Kormányhivatal-igazgató |  |  |
|  | Dr. Kovács Györgyi  (Kormányhivatal Járáshiv.vez.) |  |  |
|  | Dr. Balázsy Péter  Vármegyei jegyző |  |  |
|  | Dr. Pilisi Gábor  (r. dandártábornok, Vas Vármegyei Rendőr-főkapitányság vezetője) |  |  |
|  | Dr. Koncz Gabriella  (r. ezredes, Szombathelyi Rendőrkapitányság vezetője) |  |  |
|  | Dr. Bognár Balázs (tű.dandártáb. VVM. Kat.VI.) |  |  |
|  | Dr. Sámson Ferenc |  |  |
|  | Dr. Róka György |  |  |
|  | Dr. Király Ildikó |  |  |
|  | Cseri József |  |  |
|  | Friedl Tamás |  |  |
|  | Jurasits Ferenc |  |  |
|  | Dr. Sziklai Beáta |  |  |
|  | Szirmai Róbert |  |  |
|  |  |  |  |
|  |  |  |  |
|  |  |  |  |
|  | Demokratikus Koalíció |  |  |
|  | Éljen Szombathely! Egyesület |  |  |
|  | FIDESZ-KDNP |  |  |
|  | Lehet Más a Politika |  |  |
|  | Magyar Kétfarkú Kutya Párt |  |  |
|  | Magyar Szocialista Párt |  |  |
|  | Magyar Szolidaritás Mozgalom |  |  |
|  | Mindenki Magyarországa Mozgalom |  |  |
|  | Momentum Mozgalom |  |  |
|  | Párbeszéd Magyarországért Párt |  |  |
|  | Pro Savaria |  |  |
|  | JOBBIK |  |  |
|  | Dr. Kunhegyi József (FKGP) |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
| **Osztály/Irodavezetők (Polgármesteri Hivatal)** | | | |
| **Jelenléti ív** | **Név** | **Aláírás** | **Megjegyzés** |
|  | Dr. Andorné Fodor Ágnes |  |  |
|  | Ágoston Sándor |  |  |
|  | Bonti Tamás |  |  |
|  | Desits Zoltán |  |  |
|  | Demes Edit |  |  |
|  | Füzi Judit dr. |  |  |
|  | Dr. Gyuráczné dr. Speier Anikó |  |  |
|  | Holler Péter dr. |  |  |
|  | Horváth Eszter Rita |  |  |
|  | Horváth Ildikó dr. |  |  |
|  | Kaposiné dr. Reményi Viola |  |  |
|  | Kalmár Ervin |  |  |
|  | Kopcsándi Katalin |  |  |
|  | Kovács Balázs |  |  |
|  | Kovács Előd dr. |  |  |
|  | Lajos Tibor |  |  |
|  | Mester Ágnes |  |  |
|  | Nagyné dr. Gats Andrea |  |  |
|  | Németh Klaudia |  |  |
|  | Németh Tünde |  |  |
|  | Pál-Vaidlinger Mónika |  |  |
|  | Stéger Gábor |  |  |
|  | Sütő Gabriella |  |  |
|  | Szabó Ilona |  |  |
|  | Szakács Eszter |  |  |
|  | Szentkirályi Bernadett |  |  |
|  | Trajbár Viktória dr. |  |  |
|  | Vigh Péterné |  |  |
|  | Vinczéné dr. Menyhárt Mária |  |  |
| **Cégvezetők, Intézményvezetők, Meghívottak** | | | |
| **Jelenléti ív** | **Név** | **Aláírás** | **Megjegyzés** |
|  | Dr. Baráthné Molnár Mónika |  |  |
|  | Csapláros Andrea |  |  |
|  | Csató Kata |  |  |
|  | Gráczer György |  |  |
|  | Grünwald Stefánia |  |  |
|  | Horváth Zoltán |  |  |
|  | Izer Gábor |  |  |
|  | Keringer Zsolt |  |  |
|  | Kiss Barna |  |  |
|  | Kovács Cecília |  |  |
|  | Dr. Kovácsné Takács Klaudia |  |  |
|  | Krenner Róbert |  |  |
|  | Kulcsár Lászlóné |  |  |
|  | Molnár Miklós |  |  |
|  | Németh Klára |  |  |
|  | Polákovics Marietta |  |  |
|  | Sebestyén Bianka |  |  |
|  | Szabó Erika |  |  |
|  | Szabó Tibor András |  |  |
|  | Vigné Horváth Ilona |  |  |
|  | Gáspárné Farkas Ágota |  | 5., 6., 7. napirend meghívottja |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
| **SAJTÓ** | | | |
|  | Alon.hu |  |  |
|  | Credo Rádió |  |  |
|  | Echo Tv |  |  |
|  | Frisss.hu |  |  |
|  | Rádió 1 |  |  |
|  | Frisss FM |  |  |
|  | Hír Tv |  |  |
|  | Köz-Hír |  |  |
|  | Kossuth Rádió |  |  |
|  | MTI |  |  |
|  | Nyugat.hu |  |  |
|  | RTL Klub |  |  |
|  | Savaria Fórum |  |  |
|  | Szombathelyi TV |  |  |
|  | TV2 |  |  |
|  | ugytudjuk.hu |  |  |
|  | Vaol.hu |  |  |
|  | Vaskarika.hu |  |  |
|  | Vas Népe |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |

*A Közgyűlés 18 fő képviselő jelenlétében 09 óra 09 perckor megkezdte munkáját.*

**Dr. Nemény András polgármester:** Megállapítom, hogy a közgyűlésünk határozatképes, ezennel a májusi közgyűlésünket megnyitom. Mielőtt rátérnék a napirendi pontokra, egyrészt szeretném innen is üdvözölni és innen is boldog születésnapot kívánni városunk diszpolgárának, Széll Kálmánnak, aki ma 99 éves. Valamennyien nagyon nagy szeretettel gondolunk rá és köszönjük neki mindazt, amit egyébként az eddigi élete során a városért, a városlakókért tett. Nekem is az elmúlt években bölcsességével segített, nagyon tisztelem és azt hiszem, hogy valamennyien nagyon tiszteljük. Úgy, hogy ezt most nem csak a magam, hanem valamennyiünk nevében mondom neki és remélem látja, vagy hogy ha nem látja, akkor tolmácsolják neki az üdvözletünket és a jókívánságunkat: Isten éltesse még nagyon sokáig. A napirendi pontunk tárgyalása előtt egy szintén pozitív és jó dologról szeretnék beszámolni. 32. alkalommal került sor a diákpolgármester és alpolgármester választásra. Belegondolok, hogy ha valami 32-szer történik meg, akkor bizony az első diákpolgármesterek - és itt közben nézek Czeglédy Csaba felé – ma már 48-49 évesek. Ezt azért mondom ilyen nehezen, mert egy idősek vagyunk körülbelül Csabával, úgy, hogy bizony-bizony már nagyon bölcsek és tapasztaltak ezek az egykori diákpolgármesterek, mint amilyenből csakis tapasztaltak lesznek a mostaniak is. Az előző diák polgármesternek, a leköszönő Pataki Gergelynek szeretném megköszönni - itt van látom ő is – a munkáját. Köszönjük szépen. Egy tapsot szerintem a Közgyűléstől is megérdemel. Ahogy Porpáci Marcellnek és Kalmár Flórának is, akik a diák-alpolgármesterek voltak. Őnekik is köszönjük. Azt gondolom, hogy azok a vállalások, amiket a beiktatásokkor tettek, azokat tökéletesen teljesítettek. Részt vettek nagyon sok városi programon, nagy segítségemre voltak. Nélkülük nem indult ki a menet a Karneválon sem, hiszen ők voltak a liktorok is. De nem csak ezeken a programokon, hanem valamennyi programon szinte ott voltak és nekem ez mindig egy jó és megnyugtató érzés volt, amikor láttam őket, ezen kívül persze megszervezték azokat a diák programokat is, amelyekre a diákságnak a nagyobb csoportja tudott eljönni. A Gólyabál nagyon magas színvonalú volt az idén is megszervezve. Sportnapot szerveztek és egyébként minden iskolában - főleg, ahova hívták őket -, eljöttek és tájékoztatást adtak, hogy a diák önkormányzatnak milyen a működése és mindenkit biztattak, hogy vegyen is részt rajta. Ezt is szeretném megköszönni ezúton nekik és a választás eredményeképpen - ami tényleg egy színvonalas választás volt sok jelölttel - két új városvezetőt köszönthetünk a városi rendezvényeken. Az új középiskolai diák-alpolgármester Engelmayer Dávid lett, aki Bolyais és szívből gratulálok neki ezúton is és az új diákpolgármesternek, Alacsony Ákosnak, akit meg nem is kell igazán bemutatni, hiszen ő az, aki talán legtöbb ideje részt vesz már a mostani vezetésből. Meg egyébként úgy általában a diák önkormányzatnak a munkájában. Őt már nagyon régóta nem kell bemutatni, mert nagyon alapos munkát végez. Hát most megtanulja azt, hogy milyen első számú vezetőnek lenni. Úgy, hogy én, mint polgármester a diákpolgármesternek mondom, hogy nagyon szép feladat, de nem egyszerű. Én azt kívánom neki, hogy a közösségi élmény az végig maradjon meg, mert hogy a vezetőknek úgy általában, a polgármestereknek különösen van egyfajta magánya a nap végén, amikor bármilyen jó közösségben is van, bármilyen baráti a társaság, de a döntés felelőssége, az mindenképpen az övé. Lehet, hogy egy kicsit diákpolgármesterként meg lehet ezt érezni. Én azt kívánom neki, hogy sose legyen ebben a dologban magányos, mindig legyen mellette a csapata és hogy ugyan olyan színvonalú munkát végezzenek, mint az elődeik, és akkor azt gondolom, hogy már nem lehet hiba. Én azt a felajánlást, amit minden évben mindig megtettem, azt most is megteszem. Az én ajtóm mindig nyitva fog állni. Nagy szeretettel várom őt, őket, mindkettőjüket, vagy bárkit, akikről azt gondolják, hogy fontos lenne nekem velük beszélni és hogy a városi diákprogramokat a továbbiakban is bőven is támogatni fogjuk. Nagyon jó munkát kívánok mindkettőjüknek és most lesz lehetőségük még majd bemutatkozni is.

**Engler Felícia ifjúsági ügyintéző:**

Tisztelt Polgármester Úr! Tisztelt Alpolgármester Urak! Tisztelt Képviselő-testület! Kedves Jelenlévők! Az 1994. óta működő Diák Önkormányzat megtartotta hagyományos éves választását, ahogy polgármester úr is mondta 32. alkalommal. Az idei választás talán az egyik legszínvonalasabb volt, hiszen hat igen jól felkészült jelöltünk volt és a kampánybeszédek után egy rendkívüli értékes és konstruktív vita alakult ki a hallgatósággal, ahol egyértelműen a fejlődés iránti vágy és a tenni akarás körvonalazódott. Legyen ennek a hat jelöltnek a neve is ismert, hiszen biztos vagyok benne, hogy még fogunk hallani róluk. Balassa Liza Dorka a Bolyaiból, Balogh Boglárka a PTE Szent Györgyiből, Fülöp Endre Csanád szintén a Bolyaiból és Kalmár Flóra a Horváth Boldizsár Technikumból. A választásra nagy örömünkre sok általános iskola is képviseltette magát annak ellenére, hogy sajnos idén nem lesz általános iskolai diák-alpolgármesterünk, de ettől függetlenül nem fogjuk őket sem elhanyagolni. Röviden összefoglalva, én nagyon bizakodó vagyok, mert már most látszódik, hogy egy nagyon jó kis csapat formálódik. És akkor most következzen a beiktatás. A 2025. évi választáson a középiskolai diák alpolgármesteri címet Engelmayer Dávid Károly kapta, a Bolyai diákja, a szavazatok 58 %-val. Kérem polgármester urat, hogy adja át Dávidnak a megbízó levelet és ezután szeretne Dávid pár szót szólni önökhöz.

*Polgármester úr gratulál és virágot, megbízólevelet ad át a diák-alpolgármesternek, Engelmayer Dávidnak.*

**Engelmayer Dávid Károly diák-alpolgármester:** Tisztelt Polgármester Úr, Alpolgármester Urak, Tisztelt Képviselők! Kedves Jelenlévők! A nevem Engelmayer Dávid Károly és hatalmas megtiszteltetés számomra, hogy diák-alpolgármesterként állhatok most önök előtt. Nem hatalmat kaptam, hanem bizalmat és ez a legnagyobb felelősség. Ezt önök, akik mindennap a városért dolgoznak pontosan tudják. Hálás vagyok azért a sok munkáért, amit tesznek a diákságért. Hogy ennyi élménnyel, lehetőséggel tudunk gazdagodni. Szeretnénk, hogy ezek a programok ne csak megmaradjanak, hanem tovább fejlődjenek is. Ezért örömmel dolgozunk együtt önökkel, hogy közösen építsük a holnap városát. A mi részünkről hatalmas lelkesedéssel vetjük bele magunkat a munkába. A diákpolgármester úrral kezdve sok olyan fiatalt ismertem meg, akik tele vannak ötletekkel, energiával és készek összefogni, hogy a fiatalokat közelebb hozzuk egymáshoz, közelebb hozzuk Szombathelyhez. Nem azt kérdezzük mit tehet értünk a diákönkormányzat, hanem azt, mi mit tehetünk a diákönkormányzatért. A terveink és ötleteink sora már most hosszú és reméljük még tovább bővülhet. Önökkel és a városi diáksággal összefogva pedig az elképzeléseink nem csak tervek maradnak, hanem valósággá is tudjuk őket váltani. Köszönöm szépen a bizalmat. Éljen hát a Dunántúl királynője, tegyünk együtt a holnap városáért, a városunkért, Szombathelyért. Köszönöm.

**Engler Felícia ifjúsági ügyintéző:** Köszönjük szépen Dávid. A diákpolgármesteri címet a szavaztok 71 %-val Alacsony Ákos, a Hefele tanulója nyerte meg. Kérem polgármester urat, hogy Ákosnak is adja át a megbízólevelet, illetve a korábbi hagyományoknak megfelelően, a város kulcsát is. Az átadás után a diákpolgármester úr is szeretné megosztani gondolatait önökkel.

*Polgármester úr gratulál, virágot, megbízólevelet és a város kulcsát – péksütemény formájában is - adja át a diákpolgármesternek, Alacsony Ákosnak.*

**Engler Felícia ifjúsági ügyintéző:** A süteménynek az a története, hogy jó pár évvel ezelőtt a város kulcsának a stilizált süti formájú ajándékát megkapták a diákpolgármester és alpolgármesterek és ezt most is megteszik.

**Alacsony Ákos diákpolgármester:** Tisztelt Polgármester Úr, Tisztelt Alpolgármester Urak! Kedves Képviselők, Kedves Jelenlévők! Az utóbbi hét évben számos pozíciót töltöttem be a városi diákönkormányzat színeiben. Ezalatt az idő alatt számtalan változáson ment keresztül a szombathelyi diákság. Volt részünk világjárványban, tüntetésekben, tanárhiányban, de valami még is összekötött minket. Ez az összetartás nem jöhetett volna létre a korábbi vezetőink nélkül. Ők mutatták meg számunkra, hogy a nehéz időkben is össze kell tartanunk. Köszönöm nekik. Rengeteget tettek azért, hogy a szombathelyi diákélet aktív maradjon. Az idei választás az egyik legsikeresebb volt az utóbbiakhoz képest. Sok jelölttel és annál is több programötlettel. Számomra nagyon jó érzés volt, hogy ennyi iskola képviseltette magát a választáson. Kérdezősködtek a programterveinkkel kapcsolatban. Innen is látszott, hogy mindenki akarja a fejlődést. A többi jelölt is nagyon felkészült volt, bárki nyerhetett volna, de kifejezetten örülök annak, hogy továbbra is maradni akarnak, mert szükségünk van a tenni akaró emberekre, akik nem csak ígérgetnek. Erre a biztosíték ez a kis csapat. Már most úgy érzem, hogy megvan a közös nevező. Minden erőnkkel azon leszünk, hogy a diáksággal együtt létrehozzunk olyan dolgokat, amit a későbbiekben sosem fogunk elfelejteni. Hiszen nem az a lényeg, hogy mi történik, hanem az, hogy együtt történik. Ehhez azonban kell, hogy ők beálljanak mellénk, hogy kiálljunk egymásért és hogy mindenkit kicsit foglalkoztasson a szombathelyi diákélet. Itt kérném tisztelettel a szombathelyi iskolák vezetőit, hogy ne fordítsanak hátat nekünk, mert diákok nélkül nincs diákélet. Köszönjük a szombathelyi diákságnak a bizalmat és továbbra is számítunk a támogatásukra, mert mi az ő érdekeit képviseljük. Végezetül köszönjük a város támogatását, hogy bíznak bennünk és segítik a munkánkat. Köszönöm a megtisztelő figyelmüket, további jó tanácskozást kívánok.

**Engler Felícia ifjúsági ügyintéző:** Tisztelt Közgyűlés! Köszönjük szépen a lehetőséget és azt, hogy meghallgattak minket. Én is további jó munkát kívánok önöknek.

**Dr. Nemény András polgármester:** Köszönjük szépen még egyszer. Közben még a fiúk kimennek, én azon gondolkoztam, itt a mai világban így a telefonról már lehet beszédet mondani. Nekem sosem sikerült és azon gondolkoztam, hogy közben vajon le van némítva az összes többi funkció. Én biztos attól félnék, hogy közben mondjuk Czeglédy Csaba telefonál és nem látok semmit. Meg látják is, igen. Ez is egy nagy igazság, hogy messziről könnyű ezt fiatalnak látni, de nekünk nem lenne könnyű, az már biztos. Akkor most rá is térünk a napirendi pontjainkra. Megkérdezem, hogy van-e a napirendi pontokkal bármilyen javaslat vagy észrevétel, ami a közgyűlés elé tartozik. Ilyet nem látok, úgyhogy a kiküldött napirendi pontjainkat teszem föl szavazásra, a kiküldés szerint. Erről szavazunk most. Köszönöm. Megállapítom, hogy a testület 14 igen, 0 nem, 4 tartózkodással elfogadta a kiküldött napirendi pontjainkat és a következő határozatot hozta:

**153/2025. (V. 29.) Kgy. sz. határozat**

A Közgyűlés a 2025. május 29-i ülés napirendjét az alábbiak szerint fogadta el:

**NYILVÁNOS ÜLÉS**

**1./ Beszámoló az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről**

**Előadó:** Dr. Nemény András polgármester

**2./** **Javaslat Szombathely 2024. évi közbiztonságának helyzetéről, a közbiztonság érdekében tett intézkedésekről és az azokkal kapcsolatos feladatokról szóló beszámoló elfogadására**

**Előadó:** Dr. Nemény András polgármester

**Meghívott:** Dr. Pilisi Gábor r. dandártábornok, a Vas Vármegyei Rendőr-főkapitányság vezetője

Dr. Koncz Gabriella r. ezredes, a Szombathelyi Rendőrkapitányság vezetője

**3./ Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára**

**Előadók:** Dr. Nemény András polgármester

Horváth Soma alpolgármester

**Meghívottak:** Grünwald Stefánia, a Savaria Turizmus NKft. ügyvezetője

Krenner Róbert, a VASIVÍZ ZRt. vezérigazgatója

Kovács Cecília, a SZOVA Szállodaüzemeltető Kft. ügyvezetője

**4./ Javaslat ingatlanokkal kapcsolatos döntések meghozatalára**

**Előadók:** Dr. Nemény András polgármester

Dr. Horváth Attila alpolgármester

**Meghívottak:** Kovács Cecília, a SZOVA NZrt. vezérigazgatója

**5./ Javaslat Szombathely Megyei Jogú Város Önkormányzata 2024. évi zárszámadási rendeletének megalkotására**

**Előadók:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

**Meghívott:** Gáspárné Farkas Ágota könyvvizsgáló

**6./ Javaslat Szombathely Megyei Jogú Város Önkormányzata 2024. évi maradvány elszámolásának jóváhagyására**

**Előadók:** Dr. Nemény András polgármester

Dr. Horváth Attila alpolgármester

**Meghívott:** Gáspárné Farkas Ágota könyvvizsgáló

**7./** **Javaslat Szombathely Megyei Jogú Város Önkormányzata 2025. évi költségvetéséről szóló 4/2025. (II.28.) önkormányzati rendelet II. számú módosításának megalkotására**

**Előadók:** Dr. Nemény András polgármester

Dr. Horváth Attila alpolgármester

Dr. László Győző alpolgármester

Horváth Soma alpolgármester

Dr. Károlyi Ákos jegyző

**Meghívott:** Gáspárné Farkas Ágota könyvvizsgáló

**8./ Javaslat a településkép védelméről szóló önkormányzati rendelet módosítására**

**Előadók:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

**9./ Javaslat közterület elnevezésére**

**Előadók:** Dr. Nemény András polgármester

Horváth Soma alpolgármester

**10./ Tájékoztató a lejárt határidejű közgyűlési határozatok végrehajtásáról**

**Előadó:** Dr. Károlyi Ákos jegyző

**11./ Jegyzői tájékoztató a Polgármesteri Hivatal törvényességi és hatósági munkájáról, a Hivatal tevékenységéről**

**Előadó:** Dr. Károlyi Ákos jegyző

**ZÁRT ÜLÉS**

**12./ Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára**

**Előadók:** Dr. Nemény András polgármester

Dr. László Győző alpolgármester

Dr. Horváth Attila alpolgármester

**Meghívottak:** Németh Klára, a Fogyatékkal Élőket és Hajléktalanokat Ellátó Közhasznú NKft.  
 ügyvezetője

Kovács Cecília, a SZOVA Szállodaüzemeltető Kft. ügyvezetője

**Felelős:** Dr. Nemény András polgármester

**Határidő:** azonnal

***1./ Beszámoló az előző Közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről***

***Előadó:*** *Dr. Nemény András polgármester*

**Dr. Nemény András polgármester:** Akkor rá is térünk az 1. napirendi pontra. Beszámoló az előző közgyűlés óta eltelt időszak fontosabb eseményeiről és a polgármester átruházott hatáskörben hozott döntéseiről. Itt pár dologról szeretnék beszámolni. Ami a két közgyűlés között felmerült és az előző közgyűlésen is eléggé erősen érintettük: az egyik a Versenyképes Járások kérdése. A Versenyképes Járások Programban nagyon sok leülés volt, szűkebb, tágabb körben, főispán úr által szervezetten, általunk szervezetten itt az önkormányzaton, közgyűlési elnök úr jelenlétében és végül a települések által meghozott többségi döntés szerint. A mi beterjesztésünk, ami természetesen egyeztetve volt velünk, az az a célunk, amit én is elmondtam, hogy kitűzünk, hogy az első 500 millió forintos keretből legalább a felét Szombathely városa kapja meg az ő általa javasolt programokra, az megvalósulni látszik. Azért mondom csak, hogy látszik, mert nyilván még nincsen a számlánkon és akkor történik meg, amikor a szerződéskötést követően a Kincstár a részünkre ezt kiutalja, de a döntés minisztériumi szinten is már megerősítésre került. Azaz azokra a célokra, amiket beterjesztettünk, közétkeztetés, uszoda támogatása, közösségi közlekedés, ez a három nagy összeget felemésztő cél, erre visszakapjuk vagy erre megkapjuk az összeget, amit terveztünk. Ugye azt kell tudni erről a programról, hogy az iparűzési adó többletünkből - és mondjuk a megyében vagy itt a járásban lévő más olyan települések, akinek van ilyen többlete, tudomásom szerint csak Vaskeresztes volt egyébként, akinek volt. Meg Vépnek van rá talán esélye, de most Vaskeresztes volt az első körben, aki befizetőként jelent meg, nyilván nem abban a nagyságrendben, mint mi - kapnak a települések, akik a járásban vannak, ehhez kellett legalább három település ajánlóként és kétharmados javaslattétel ment a minisztériumhoz. Nem lett végül kétharmad, de erős többségi javaslat volt. A miniszter úr pedig ez alapján meg az államtitkár asszony javasolta elfogadni ezt. Pontosabban meghozta a döntést és innentől kezdve már a mi felünkön pattog a labda annyiban, hogy a Kincstár felé be kell terjesztenünk ezt az igényt és meg fogjuk kapni. Azt azért tudni kell, hogy közben 209 millió forintot már levontak a szombathelyi költségvetésből. Tehát ennyivel kevesebb pénzt kapunk a normatív támogatásra. Mert ez így működik, hogy meg sem kapjuk ezt az összeget és látunk egy táblázatot, hogy az országban sok város esetében történt így. De voltak olyan városok, ahol azt vizionáljak, hogy a mostani gazdasági helyzetben nem lesz ilyen többlet. Úgy, hogy a végcél: 65 milliárd forint folyjon be az ország költségvetésébe. Hát ez majd csak akkor fog kiderülni, amikor az összes teljesül. Ez valamikor az ősz folyamán történik meg. Mi 1 milliárd forintra tettünk javaslatot, már hogy nem Szombathely, hanem a járás. Ezért a második 500-as körben is vannak olyan szombathelyi javaslatok, aminek a támogatását erősen kértük és ha több a bevételünk, mint 500 millió forint, akkor a mondás szerint mindig a fele összeg az, ami szombathelyi lehet. Jó pár olyan projekt van, amit szintén támogathatónak ítélt meg ebben a többség és mi is természetesen kistelepüléseknek a javaslatait ugyanígy megtámogattuk. Tehát egy csomagban került ez elindításra. Ez azt jelenti, hogy nagyon sok kistelepülésnek is közbiztonsági, meg közvilágítási és egyéb problémáit fogja megoldani ez a helyzet. Mondom, számomra azért nehéz erről beszélni, mert szombathelyi forrásból fog valójában történni, de mivel erősen tárgyalásokat folytatunk a Megyei Jogú Városok Szövetségével, a gazdasági miniszterrel, hogy a következő évben ez már a szolidaritási adóból kerüljön levonásra. Az az, hogy akkor már nem minket terhelne. Hogy ha ez így megvalósulna, akkor ez tiszta nyereség lesz. Jelen pillanatban azért arról szól a történet, hogy minél többet tudjunk visszahozni a saját magunk forrásából, amit egyébként ugye elvonnak. De én is azt mondom, hogy ami a megyében történhetett, ami a járásban történhetett, ott nagyon korrekt hozzáállást tapasztaltam. Tényleg kaptunk segítséget. Mediációban is, a főispán úrtól is, a megyei közgyűlési elnök úrtól is, Majthényi megyei közgyűlési elnök úrtól is. Amit ebből ki lehetett hozni, azt kihoztuk. A miniszter úr is korrekt volt, mert bár a kétharmados támogatottság épp egy szavazattal nem volt meg, de figyelembe vette, hogy egyébként a megye lakossága vagy a járás lakosságának 92 %-a hozta. Tehát a lakosság számnak a 92 %-a hozta ezt a döntést. Azért ez egy akkora arány, amit szerintem mindenféleképpen figyelembe kell venni. Ez tehát a Versenyképes Járások Programmal kapcsolatban a tudásunk. Én azért nem kommunikáltam ezt eddig, mert amíg nincs miniszteri döntés, addig nem akartam ezt kommunikálni, mert minden addigi folyamatot csak részeredménynek tekintettem. Másik olyan téma is sokszor előkerült, ez a HVSE, Haladás kérdése. Ugye ez folyamatos egyeztetést igényel szintén. Tegnapelőtt volt egy egyeztetés Schmidt Ádám államtitkár úrnál, ahol jómagam is ott voltam. Azt tudom mondani, hogy itt is majd akkor fogok kommunikálni ennél bővebben, hogy ha lesz végleges döntés és út. Sok alternatíva felmerült, az biztos, hogy a minisztérium konstruktívan működik együtt. A helyi szereplők is konstruktívan működünk együtt, de ez egy nagyon nehéz kérdés, nagyon sok szála van. Nagy felelősséget vállal magára mindenki, aki ebben részt vesz. De azt gondolom, hogy nincs is más utunk, hiszen nekünk felelősségünk van akkor is, még egy ilyen egyesület esetében is, ahol nincs városi tulajdon, de városi gyerekek játszanak benne, vagy sportolnak benne. Mint a HVSE vagy mondjuk a Haladás 1919, amelyik a saját tulajdonú cégünk által tulajdonolt focicsapat. De igazából a Haladás az mindannyiunké, tehát ezekben mind van felelősségünk és megpróbáljuk erőnk szerint ezt a felelősséget érvényesíteni is. Ami jó, hogy én részese vagyok ezeknek a tárgyalásoknak. Most nem a személyem az érdekes, hanem a város részese ezeknek a tárgyalásoknak. Mindenhol el tudjuk mondani azt, hogy mi egészen pontosan mit szeretnénk és ehhez próbáljuk közösen megtalálni az utat. Ezenkívül a tegnapi nap folyamán is volt egy egyeztetés Ágostházy Szabolcs államtitkár úrral egy KEOP projekt kapcsán. Ezt csak azért mondom el, mert hogy vannak olyan tárgyalások és előkészített munkák, amik egyébként uniós forrásokra vonatkoznak, de ezek kormányzati döntést is igényelnek. Nekünk vannak elképzeléseink, terveink. Azt gondoljuk, hogy kötelességünk mindezt eljuttatni a megfelelő fórumra. Úgyhogy Németh Ákossal voltunk tegnap államtitkár úrnál és azt gondolom, hogy itt is jó kezekben van a projekt. A mi dolgunk az, hogy kidolgozzuk, elküldjük. A döntés az később születik meg. Hogy ha ez egy sikeres projekt tud lenni, akkor ez biztos, hogy a város érdekeit szolgálja. Erről a későbbiekben úgy is folyamatában fogunk tájékoztatást adni, de itt a két közgyűlés közötti kiegészítőben is bent van, hogy én ott voltam tegnap, ezért is gondoltam fontosnak elmondani, hogy mi célból voltunk ott. Igazából nem történik semmi más, csak tesszük a dolgunkat minden területen. Még talán, ami utolsó dolog, amit szeretnék elmondani, ez a Megyei Jogú Városok Szövetségévél kapcsolatos kérdéskör. Elég erős megállapításokat tettek a városok egyhangúlag, aminek a lényege, hogy a szolidaritási adó ebben a mértékben nem fenntartható, hiszen tulajdonképpen elvonja az összes forrást a városunktól. Most már a működési szinten is. Egy egészen más szolidaritási adórendszerre tettünk javaslatot a gazdasági miniszternek, más normatíva kifizetésnek. Hiszen jelen pillanatban az idei évben nem kaptunk inflációkövető normatívát. Ami azt jelenti, hogy ugyanazokat a feladatokat kevesebb pénzből kellene ellátnunk. Mindezt úgy, hogy tudjuk, a szolidaritási adó ágban elviszik az összes többletünket. Most már az is látszik, hogy az inflációs cél az nem az lesz, amit a kormány az év elején tervezett. Tehát már 5 % körüli inflációról beszélünk, a gazdasági növekedés meg szintén nem lesz olyan erős. Nem tudjuk, a cégeink mennyi pénzt fognak adni, de abból még a fölét elveszik és nem kapjuk meg a normatívát, akkor nem elvárható, hogy tudjuk ugyanazon a színvonalon végezni a feladatokat. Vannak olyan önkormányzatok, akik csődközeli helyzetbe is kerültek már. Mi egy nagyon erős, szigorú gazdálkodással ezt elkerüljük, de attól még, hogy azok a dolgok, amik egy várost, várossá teszik, azt szeretnénk vinni tovább, az értékeinket, arról nem vagyunk hajlandóak lemondani. Mivel minden város így gondolja, az összes megyei jogú város pártállástól függetlenül, ezért egységként próbálunk egyfajta nyomást gyakorolni a miniszterre. A miniszteren keresztül pedig a kormányra, hogy ezt gondolja újra, hiszen tulajdonképpen végső soron az állampolgárok, az itt élők azok, akik mindezzel rosszul fognak járni. Egy elég komoly csomagot dolgoztunk ki ebben, amit Szita Károlynak kellett képviselni, az ÖNET-en, ami az összes önkormányzati szövetségnek az egyeztető ülése a gazdasági miniszterrel az állami költségvetés létrehozásakor. Most történik ennek a költségvetésnek a létrehozása, tehát tulajdonképpen a legfontosabb kérdések most dőlnek el. Szita Károly tisztességesen képviselte ezt az álláspontot egy az egyben elmondott mindent, amit szerettünk volna. Amiben a közösségi közlekedéstől elkezdve még nagyon sok normatíva részlet is benne volt, amit másképp szeretnénk a jövőben és egyébként a szolidaritási adó és minden más. Hogy ennek mi lesz az eredménye, azt nem tudjuk, mert a gazdasági realitást azt én úgy látom, hogy több forrás nem lesz, csak kevesebb. Volt egy másik vállalás is, ami az én vállalásom is volt. Az is szintén az MJVSZ-ben történt meg, hogy az önkormányzati források érdekében, amik az Európai Unió döntését igénylik, hogyha kapunk erre lehetőséget, akkor kimegyünk Brüsszelbe és én magam és a többi polgármesterrel a fehérvári, debreceni, kaposvári polgármesterrel együtt, talán még a nyíregyházi és hogy ebből a felsorolásból látszik, hogy én vagyok az egyetlen ellenzéki polgármester, de hogy így együtt szándékegységben megyünk ki és megpróbáljuk az önkormányzati forrásokat hazahozni és ez ügyben tárgyalni. Most kaptunk időpontot, - mert eddig nem volt, ez június, ha minden igaz június 23-24-én lesz - Fitto úrhoz, aki a Kohéziós Alapért felelős európai uniós biztos. Én, amit ígértem, azt teljesítem, úgyhogy menni fogok és megpróbálom. Nyilván az összes megyei jogú város, meg Magyarország összes önkormányzata, de hát különös tekintettel Szombathely önkormányzatának az érdekeit nézve. Hiszen az a forrás, amelyik függőben van, az pont az, amelyikből az útjainkat szeretnénk felújítani. Ennél pedig fontosabbat nem látok. Tehát ez az a 8,5 milliárd forint, ami a 14 egész nem tudom 3 tized milliárd körüliből az útfelújítás részébe is tartozik és még egyéb nagyon fontos projektek vannak benne. Én ebben úgy gondolkozom, hogy nekünk az a forrás jár. Mi megdolgoztunk érte és nem csak önkormányzatként, hanem az itt élő szombathelyi embereknek is jár. Ezért bármilyen vitája is lehet az Európai Uniónak a kormánnyal, a lehetőségét meg kell találni annak, hogy az önkormányzatok megkapják ezt a finanszírozást. Minden önkormányzat, tehát itt nem az ellenzéki, meg nem a kormánypárti, hanem valamennyi, aki elvégezte azt a munkát, ami nem kevés, ami ennek az előkészítéséhez szükséges. Mi elvégeztük. Leadtuk a TOP Plusz anyagot. Minden anyagunk, ami van, teljes mértékben tökéletesen tovább került. A labda már nem nálunk van, de én mégis megpróbálok átmenni a többiekkel együtt egy másik térfélre, hogy onnan visszapasszolják velünk együtt a labdát, hogy aztán tudjunk dolgozni. Ennyit szerettem volna így bevezetőnek elmondani, itt az előző időszak óta eltelt események kapcsán. Most átadom a lehetőséget a tisztelt képviselőknek. Czeglédy Csaba elnök úr parancsoljon.

**Dr. Czeglédy Csaba a Szociális és Lakás Bizottság elnöke:** Köszönöm szépen polgármester úr. Tisztelt Közgyűlés! Közgyűlés nyilvánossága előtt az önkormányzati lakások ügyében szeretnék az átláthatóság és a tisztánlátás érdekében egy pár fontos gondolatot elmondani. Ugye 360 főt meghaladja már az önkormányzati lakást kérelmezőknek a száma. A legnagyobb bajban lévők száma meghaladja a 40-et. A legnagyobb bajban lévők között említenék olyat, akinek mondjuk elhunyt a férje és három gyermeket nevel. Akkor számos elhagyott anyuka, aki egy, két, három gyermeket nevel, apuka anyagilag nem segít a családnak. Belátható, hogy amit eddig két fizetésből fizettek albérletet, azt most egy fizetésből elég nehéz fenntartani. Akkor az egyedülálló nyugdíjasok, akiknek mondjuk a nyugdíjas párja elhunyt és mondjuk 120 és 160 ezer forint közötti nyugdíjjal rendelkeznek szintén belátható, hogy az albérleti árakat nem tudják megfizetni. Ők élvezik az első számú prioritást. A legnagyobb szomorúsággal, de őszinteséggel el kell mondanom, hogy az, hogy drága az albérlet, ugye sokan azért keresnek bennünket gyakorlatilag, a kérelmezők közel már ötven százaléka, azért keres bennünket, mert sokba kerül az albérlet. Illetve mert többször kell költözni, ami nyilván embertelen dolog, akár egy éven belül kétszer is költözni, de sajnos ez nem lakhatási krízishelyzet. Nyilván ezek a személyek is beadhatják a kérelmüket, de ők nyilván a kérelmezői sornak a végére fognak kerülni. Úgyhogy a nyilvánosság előtt is azt elmondanám, hogy nyilván a lakástulajdonosok, a mostani állás szerint a végtelenségig emelhetik a bérleti díjakat és mindenfajta egyre irracionálisabb feltételek is szabhatnak, de sajnos önkormányzatunk, azt már nem tudja lakhatási krízishelyzetként figyelembe venni, hogy sokba kerül az albérlet. Amikor objektív szempontokból az adott család vagy egyedülálló nem tudja még az önkormányzati támogatással sem, ami ugye havi maximum 40 ezer forint egyedülálló nyugdíjas esetén, akinek 194 ezer forint alatti a nyugdíja, ott ugye 60 ezer forintra emeltük év elejétől, akik még ezzel sem tudják egyébként megfizetni az albérleteket és egyéb objektív okok miatt nem tudják, mondjuk az albérleteket megfizetni, vagy mondjuk végrehajtásból ugye most lejárt a kilakoltatási moratórium, újra élesednek a kilakoltatások és elveszítik a lakhatásukat, őket kell előre sorolnunk. Még egyszer elmondom, a legrosszabb helyzetben lévők, akiknek, ha ma adnánk lakást is késő lenne, azoknak a száma meghaladja a negyvenet. Egy hónapban nagyjából 4-6 lakást tud a bizottságunk kiutalni és még azt is fontosnak tartom elmondani, hogy a lakásbizottság egyhangúan hozza ezeket a döntéseket egy nagyon alapos előkészítő munkát követően. Sokaknak kellene segítenünk, keveseknek tudunk, egyre rosszabb a helyzet. Ezeket így összefoglalóan fontosnak tartottam elmondani. A másik a kilakoltatásoknak a kérdése. Mikor megjelenik egy sajtócikk - a múlt héten is - egy adott problémáról, akkor hirtelen fellelkesednek emberek és újabb és újabb személyek kilakoltatását kezdik el követelni. Éppen ma jutott el hozzám ennek a híre. Gyakorlatilag két kilakoltatás van folyamatban jelen pillanatban önkormányzatunknál. Főszabályként nem lakoltatunk ki senkit. Amikor elvállaltam a bizottsági elnök pozíciót 2019 október végén, én akkor személyesen beszéltem polgármester úrral, ő városvezetőként milyen irányt mond. Elmondta polgármester úr, hogy mindent kövessünk el, hogy ne kelljen embereket az utcára tenni. Gyakorlatilag nem is tettünk senkit sem utcára. A legkivételesebb helyzetekben, mondjuk amikor valaki kábítószert árult az önkormányzati lakásban, ezt nyilván nehezen tudtuk tolerálni. Nem vicces megjegyzésnek szántam, hanem inkább szomorúnak. Most kettő ilyen kilakoltatás van folyamatban. Az egyikről ugye múlt héten írt a Nyugat. Ott egy jogszerűtlen tartózkodás és folyamatos magatartási problémás hölgy, a másik család esetében megvártuk, amíg már nincsen a háztartásban kiskorú gyermek. Gyakorlatilag eszméletlen mértékű tartozást halmoztak fel az önkormányzat felé. Együttműködésre egyáltalán nem voltak képesek. Ez a két olyan ügy, ami jelen pillanatban folyamatban van. Azt elmondanám, hogy az nem úgy működik, hogy a társasházakban nekiállnak aláírást gyűjteni önkormányzati bérlőkkel szemben, majd ezeket nekünk megküldik, mi meg akkor egy automatikus folyamatként, majd jól utcára tesszük az illetőt. Ezt elmondanám a nyilvánosság előtt is, hogy ez nem így működik. Sok esetben együttélésre alkalmatlan emberek próbálnak meg minden eszközt megragadni, hogy jól kiszúrjanak a másikkal. Elmondanám, hogy – most megint lehet rosszul fogom mondani - 2143 – sikerült - önkormányzati lakásunk van, 33 ezer háztartás, tehát ebből is látszik, hogy a lakásoknak a döntő része magántulajdonban van. Lakótelepi képviselőként, azok a problémák, amelyeket önkormányzati bérlőkkel szemben jeleznek – mindjárt befejezem, aztán úgy is lesz idő a hozzászólásom –, azok gyakorlatilag hétköznapiak, minden naposak egy lakótelepen és a magántulajdonosokkal szemben nem lehet fellépni. Nagyon szigorúan megvizsgáljuk, nagyon alaposan ezeket a bejelentéseket. A bejelentéseknek több mint feléről kiderül, hogy valótlan tartalmú vagy nagyon nagy túlzásokat tartalmaz. Tehát azt is elmondanám a nyilvánosság előtt, hogy csak azért, mert valaki azt kihasználva, hogy egy önkormányzati bérlakásban nehéz sorsú önkormányzati bérlő lakik egy lakásban, akkor annak nem az a módja, hogy aláírásokat gyűjtenek velük szemben. Minden egyes bejelentést nagyon alaposan kivizsgálunk, illetve ahol gócpontok vannak, például Putz Attila képviselőtársam körzetében is, ott pedig ugye egy döntés van arról, hogy az ott lakókat azokból a tömbökből elköltöztetjük. Ilyen a Gárdonyi 1., a Szent Gellért 4., illetve a Kötő 8-10. Ez meg folyamatban van, hogy ezeket a finoman fogalmazva gócpontokat, ami mondjuk a környezetében lévő utcákban lakók életét megkeserítik, ezeket felszámoljuk. Én remélem, hogy ezt a ciklust bizottsági elnökként úgy fogom tudni befejezni, hogy ezeket végrehajtottuk.

**Dr. Nemény András polgármester:** Köszönöm szépen elnök úrnak. Valóban, a kilakoltatás mindig az utolsó lépés. Persze adódhatnak élethelyzetek, mondjuk például, ha valaki bűncselekményt követ el, akkor az nem is mérlegelés kérdése, hogy amikor egyértelműen nagyon hátrányos a környezetére és sokszori figyelmeztetés után semmi mást nem lehet csinálni, akkor nyilván mindig a közösség érdekét is nézni kell és ezekben az esetekben lehet és kell is lépni. Én tudom, hogy az osztály az elnök úrral a lehető legnagyobb odafigyeléssel teszi ezt meg. Tehát valójában én ebből a szempontból nyugodt vagyok, hogy ez mindig törvényesen és ésszerűen és életszerűen történik. Horváth Gábor képviselő úrnak adom meg a szót.

**Horváth Gábor városi képviselő:** Köszönöm a szót. Tisztelt Polgármester Úr! Tisztelt Közgyűlés! Csatlakoznék polgármester úr gondolataihoz. Isten éltesse Dr. Széll Kálmán orvosprofesszorunkat, aki tényleg a mai nap ünnepli a 99. születésnapját. Herény szülöttéről beszélünk és mindvégig Herényben is maradt, hiszen ott telepedett le, ott alapított családot. Öt unokája van és egy dédunokája. Tegnap volt egy csodálatos könyvbemutató, immár a hatodik könyve Széll Kálmán bácsinak. Alkonyati gondolatok címmel. Ajánlom a szombathelyi polgárok figyelmébe. Nagyon jó volt, mert ott volt, személyesen ott tudott lenni a könyvbemutatón és olyan gondolatokat adott át mindannyiunk számára, ami egyébként sokunknak könnyeket csalt a szemébe. A legnagyobb problémája az idő múlása és azt is megjegyezte, hogy hát éjszaka is telik az idő, nem lehet megállítani csak pereg-pereg. Gyakorlatilag az idő rabolja az életünket és mi minden évben ünnepeljük az elmúlásunkat úgymond. Már csak párat kell aludni és remélem Kálmán bácsi betölti a 100-at és az egész város és vármegye együtt tudjuk ezt megünnepelni. Mindjárt a könyvbemutató elején magához ragadta a mikrofont és megköszönte a feleségének Rőthy Máriának, Marika néninek, hogy ezt a kort, ezt neki köszönheti. Marika néni mindjárt visszaválaszolt „Nem-nem, elsősorban a jó Istennek köszönheted, másodsorban nekem”. Nagyon megindító, megható gondolatok voltak. Ugye a XX. század egész történelme lényegében majdnem, csaknem élő faként tárul elénk és nagyon jó hallgatni őt. A könyvében nagyon jó gondolatok vannak. Ez egy ilyen füveskönyv, Márai Sándornak a Füveskönyvéhez tudnám hasonlítani. Van benn mindenről szó. Hát, hogy ha meglátom szemüveg nélkül, akkor felolvasom. Politikáról is ír. „Minden politikusnak van valami alap szakmája, amihez tegyük fel, ért is, de mivel a sokszínű politikai paletta az élet minden szegmensét érinti, ezért jó szaktanácsadókra van szükség. Ugyanakkor döntéseire hatással van saját pártja, programja és lelkiismerete. Mindezeknek megfelelni hallatlanul nehéz és felelősségteljes megbízatás. A politika halálosan komoly társasjáték.” Hát minden hónapban űzzük ezt a társasjátékot. Azt kívánom magunknak, hogy korrektek és konstruktívak legyünk egymáshoz. Második gondolatként, nagyon fontosnak tartom megjegyezni, hogy a Szombathely északi városrészén az E.ON-nak egy rendkívül komoly beruházása van. A transzformátor állomás építése és ugye egy földkábelt fektetnek Szombathely határában, a határőr laktanyánál már a körforgalmat átfúrták. Ott egy nyitott munkaterület van. Nagyon jól dolgoznak. Három méter mélységben és nagyon szélesen megy ez a munkafolyamat. Itt azt gondolom, hogy mind a városnak a honlapján is és egyébként a városi újságban tájékoztatnunk kell a lakosságot. Hiszen nemsokára elérnek a Szombathely Center után a Saághy utcához. De leginkább, ami érdekes lesz, a Vadász vendéglő melletti terület, ugye a Muskátli utcánál ott a kerékpárút és a gyalogút érintett lesz és az teljes egészében használhatatlan lesz úgymond a Levendula utca felőli oldalon, egészen a Vízöntő utca utánig, a Távhő telephelyig. Erre nyomatékosan fel kell hívni a lakók figyelmét, hiszen itt rengetegen közlekednek babakocsival, gyalog, kerékpárral, futva és erről én még nem láttam semmilyen tájékoztatást. Erre kérem polgármester urat, meg a médiát is, hogy ebben legyenek közreműködők. Egyetlen egy gondolatot azért a fűnyírással kapcsolatban megjegyeznék. Látom azt, hogy zajlik a fűnyírás. Most egy ilyen új munkaterv alapján dolgozik a Szompark is. Jeleztem a Szompark igazgatójának, hogy a közintézményeink környékén itt a csúcs fűburjánzásakor a szerződéssel ellentétben, ha lehetőségük van rá, nagyobb figyelmet kell erre szentelni. Hiszen, ha 80-90 cm-es a fű az óvodák környékén és akkor jönnek ki lenyírni. Az új munkagépek nagyon nehezen tudják ezt lenyírni és nehéz ezt a munkát ellátni. A Maros úti óvodánál volt egy ilyen probléma, ott az óvodavezető is szólt. Jómagam is jeleztem és ezt pótolták és megígérte igazgató úr, hogy erre jobban odafigyelnek. Az a legfontosabb ebben, hogy ha elvárjuk a rendelet betartását, akkor ez ránk is érvényes. Tehát mutassunk jó példát. Mutasson a Szompark jó példát azzal kapcsolatban, hogy nyírja le időben a közintézményeink környékén a füvet, mert hogy ha ez nem történik meg, ezt látják a szombathelyi polgárok, akkor azt mondják, hát őrájuk sem érvényes ez a rendelet, ha az önkormányzat cége ezt nem tartja be. Köszönöm szépen első körben.

**Dr. Nemény András polgármester:** Köszönöm szépen képviselő úrnak. Mi magunk is úgy gondoljuk, hogy fontos a példamutatás. Minden óvoda meg is kapta egyébként és minden általunk kezelt közintézmény, hozzánk tartozó közintézmény, hogy lássa el ezt és meg is történt. Ha most körbejár a városban, akkor ezt fogja látni, hogy mindez megtörtént. Azért is gondoltam én is korábban és beszéltünk is erről vezetői körben is. Nyilván elvárásunk van az állami közintézmények felé is. Meg mondjuk a más fenntartású közintézmények, akár egyházi fenntartású közintézmények felé is. Ez egy olyan év, amikor ez bevezetésre került és nem mindenkinek tudatosul ez gyorsan. Nagy részénél igen és szerintem ez egy kimondottan jó és előremutató dolog. Szerintem jövőre ez még inkább így lesz. A közintézményeknél is a nem mindennapi rutinban volt ez bent. Direkt hagytuk azt, hogy lássuk, hogy hol foglalkoznak vele és hol nem és célzottan is tettünk kéréseket, akinek pedig gondja volt esetleg, abban esetleg, hogy mondjuk meddig tart, meddig nem tart, azoknak pedig tájékoztatást adtunk. Tehát ennyi, hogy ez az év, ez egy ilyen év, de dolgozunk rajta és azt is látjuk, hogy mondjuk jövőre kicsit ha többletforrásunk lenne, akkor mekkora és milyen mértékű kéne ahhoz, hogy még optimálisabb legyen a mostanihoz képest is a fűnyírás. Tapasztalatokat ténylegesen felírtuk a lakosságnak, ilyen szempontból a türelmét is kérjük. Nyilván ebből a mennyiségű pénzből gazdálkodva teljesen mások a lehetőségeink, de abból viszont a leghatékonyabbat szeretnénk kihozni. Mindenkivel együttműködve és mindenkinek a feladatát, persze azt kérjük, hogy teljesítse. Ha meg nem tudják, azt megbeszéltük, hogy a lakosságnál, akik olyan hátrányos helyzetűek és olyan élethelyzetűek, ott pedig tudjunk róla és akkor menjünk és csináljuk. Ezért mondom, ez egy ilyen év. Biztos lehet még a városban a következő hetekben is találni olyan területeket, ahol éppen elmaradás van, vagy úgy látszik, de nem feltétlenül önkormányzatiak. Viszont abban én is egyetértek, hogy nekünk a saját intézményeinkkel kell példát mutatni és az meg is történik most. Ez határozott kérésünk volt a vezetőségnek e tekintetben. László Győző alpolgármester úr akar reagálni még.

**Dr. László Győző alpolgármester:** Köszönöm a szót. Tisztelt Polgármester Úr! Tisztelt Közgyűlés! Horváth képviselő úrnak néhány felvetésére reagálnék röviden. Az E.ON beruházás kapcsán zajlik egy intenzív előkészítési fázis. Az érintett lakókkal folyamatos konzultációban vannak, mind az iroda, mind az E.ON-nak a munkatársai és amikor ez a végléges terv megvan, mert még most is változik az ütemezés, akkor lesz érdemes ezt a tájékoztatást kitenni. Meg egyébként megmondom őszintén, hogy ha hetekkel előtte kitesszük, akkor közben el is felejtődik, tehát ennek megvan az aktuális ideje. De az érintettek, akiket ez fog érinteni a munka, a Sági utcában is folyamatos tájékoztatást kapnak. Többükkel én is személyesen konzultáltam. Mindenki képben van arról, hogy mi és hogy lesz. Arra törekszünk és az egész önkormányzat, de az E.ON részéről is egy nagyon konstruktív hozzáállást tapasztalatok, hogy a lehető legkisebb hátráltatással tudjon ez megtörténni. Ugyanakkor ez a város szempontjából egy kritikus infrastruktúra, ennek a fejlesztésnek a megtörténte nagyban hozzájárul mind az energiabiztonsághoz, mind a jövőbeli fejlesztésekhez. A fűnyírás vonatkozásában csak egy kicsit pontosítsuk ezt a történetet. Valamennyi közintézmény - és ezen belül az óvodákat tudom mondani, amelyek hozzám tartoznak - folyamatosan nyírja a füvet és itt a Maros utcai óvodában a kérdéses terület, ahol pontosan nem volt lenyírva a fű, az nem az intézményhez tartozik, hanem az Öntő utcában a parkoló melletti rész, ami már nem az óvodához tartozik. Igazgató asszony nem az a típus, aki ilyenkor telefonál. Ő kiküldi a karbantartóját lenyírni a füvet, ahogy egyébként az Arad utcában, illetve a Maros utcában is ez rendszeresen megtörténik, eddig is megtörtént. Ez tisztázásra került. Az a terület, az a zöld sáv, ami a parkoló és a járda között van az Öntő utcában. Az nem az intézményhez tartozik, de természetesen ezt is a Szomparkkal beszéltük és láthatta, ahogy jött idefele, elkészült ez a munka is. De igazgató asszony ezt nagyon helyesen jelezte, mert bár nem hozzá tartozik, de tágabb környezete. Úgyhogy ezt is orvosoltuk. Én azt látom egyébként, hogy az intézményeink maradéktalanul betartják ezeket és ez így is van rendjén. Ennek ellenére még egyszer felhívtuk a figyelmüket és az állami intézményeknek is, illetve a tankerületnek a kezelésében lévő intézmények vonatkozásában is. Én azt gondolom, hogy ez egy új helyzet. Mindenkinek ebbe bele kell jönnie, de minden szereplőt úgy látok, hogy érti a feladatot és végre is hajtja. Köszönöm szépen.

**Dr. Nemény András polgármester:** Köszönöm szépen alpolgármester úrnak. Igen, még annyit mondva, hogy az elmúlt hónapok tanulsága saját magunk számára is, hogy amikor rendezvények vannak valahol, időben kell értesíteni mindig a Szomparkot és akkor úgy tudnak készülni. Bár azért mondjuk a városunk elég nagy és hogy ha Újperinten, a Petőfi telepen van rendezvény, akkor csak önmagában az, hogy kiérjenek a gépekkel is időigényes és ott megcsinálják. Tehát egy olyan nap, azalatt mondjuk egy Joskar-Olát lehet nyírni és azért nehéz ügy ez, mert szervezési kérdés is. Szerencsére sok rendezvényünk van és számunkra a kisebb helyi rendezvények éppen ugyanolyan fontosak és ha mondjuk van egy körbemenet, akkor értelemszerűen mindenhol megpróbáljuk a környezetet is olyanná tenni, hogy az méltó legyen. Viszont mivel ez a gazdasági helyzet van, itt is folyamatosan mérlegelnünk kell. Hát nem könnyű, ugye mondta a Széll Kálmánnak a gondolatait, hogy a politika társasjáték. Most a „Gazdálkodj okosan” játékot játsszuk. A „Ki nevet a végén” az majd csak három év múlva lesz. Úgyhogy most nem ez a cél, hanem az a cél, hogy tudjunk normálisan működni és ellátni a feladatot. És akkor Illés Károlynak meg is adom a szót.

**Illés Károly a Költségvetési Ellenőrző Szakmai Bizottság elnöke:** Köszönöm a szót. Tisztelt Polgármester Úr! Tisztelt Közgyűlés! Ha már fűnyírás. Korántsem kritikát szeretnék megfogalmazni, pont a helyzetet ismerve. Azt azért viszont ki kell emelni, hogy vannak a városban olyan közlekedési csomópontok, ahol azért a fű magassága tényleg anomáliát okoz és közlekedési problémát. Úgyhogy én azért mindenképpen felhívnám a figyelmet, hogy ezeket a közlekedési csomópontokat, kereszteződéseket azért vegyük előre, mert ott azért tényleg balesetveszélyes helyzetek alakulhatnak ki. Több ilyen csomópont van a városban. Értjük, mindent értünk, az új helyzetet, a költségvetési helyzetet, de azért erre mindenképp úgy gondolom, hogy figyelmet kellene szentelni. Köszönöm.

**Dr. Nemény András polgármester:** Köszönöm szépen. Igen, igaza is van. Próbáljuk is ezeket előre venni. Ugye ami még a kívül állók számára furcsa lehet, de a fű egyébként a klímahelyzet miatt még néha gyorsabban nő és erősebb. Ugyanazt a területet, ahogy mondják, a korábbiakhoz képest többször kellene lenyírni és egy lenyírás az adott pillanatban nem is elég, hanem még egyszer rá kell menni. Szóval nehezebb a helyzet minden szempontból. Azért azt mindenki látja, hogy csak az üzemanyag költségek mekkorát nőttek az elmúlt korábbi évekhez képest és ezért a költségek azok nem kevesebbek lesznek, hanem többek. Fejben kell egy kicsit átállni ebben, mindannyiunknak egyébként. Én is így vagyok vele. Sétáltattam a kutyámat és látom nem fogom tudni azokon a helyeken, ahol korábban sétáltattam. Tudom, hogy a kutyásoknak meg különösen nagy türelmét kell, hogy kérjük és máshol kell menni a kutyákkal, mert nyilván az ember meg nem szeretné, ha összeszedne mindenféle toklászt. Egész egyszerűen ennyi fér most jelen pillanatba bele. Ahogy több forrásunk lesz azt ígérem, a fűnyírásba a következő években biztos, hogy bele fogjuk tenni. Aki még nem szólt, Putz Attila.

**Putz Attila a Kulturális Oktatási és Civil Bizottság elnöke:** Tisztelt Polgármester Úr! Tisztelt Közgyűlés! Lassan kezd ez a Közgyűlés kicsit unalmasabbá válni, ezért úgy gondoltam, hogy egy érdekes témát fölhozok, ami talán vitát generál itt a közgyűlésben. Ez a Szombathelyi Értéktárnak a kérdése. Ez egy olyan fontos dolog, amivel mindenképpen foglalkozni kell a Közgyűlésen. Sajnos méltatlanul keveset foglalkozunk az Értéktárral és a szombathelyi értékeinkkel. Ez meggyőződésem és ezt már többször elmondtam, de amikor lehetőség van rá, meg indok van rá, hogy az Értéktárról lehet egy kicsit beszélni, akkor én ezt meg szoktam tenni, illetve meg is fogom tenni a későbbiekben is. Ugye most az Értéktárban személycserék lesznek. Három új tag lesz beválasztva. Én úgy gondolom, hogy az Értéktár minden tagja a saját szakterületén egy kiváló szakember. Én minden ülésükön igyekszem ott lenni és nagyon jó köztük lenni, mert tényleg mindenkinek olyan meglátásai vannak bizonyos témákkal kapcsolatosan, amilyet mondjuk itt a Közgyűlési teremben sem nagyon lehet tapasztalni. 2014-ben alakult meg a Települési Értéktár törvény miatt a Szombathelyi Értéktár Bizottság. Jelen pillanatban 52 értéke van Szombathelynek. Ezeket is jó lenne minél szélesebb körben megismertetni. Én úgy gondolom, hogy a jelenlegi gazdasági helyzet ezt nem teszi lehetővé. De azért, amikor lenne egy kis lehetőség rá, akkor egy kis támogatást kellene arra adni, hogy az Értéktár Bizottságnak biztosítani valami kis forrást, hogy meg tudja ismertetni a szombathelyi értékeket. Például a legutóbbi Értéktár Bizottságon, amikor meghallgatásra került a három új jelölt is, akkor lett Gazdag Erzsi költészete, illetve Weöres Sándornak a munkássága szombathelyi érték, aminek úgy gondolom, hogy mindenki előtt, hogy mondjam, ismertnek kellene lenni. De sajnos még Szombathelyen sem ismertek ezek a fantasztikus életutak. Úgyhogy én nagyon köszönöm azt, hogy most van három jelöltünk. Ugye a természet és környezet szakterületen Pintér Gábor, aki egy nagyszerű tájépítész és kertészmérnök, a turizmus és vendéglátás szakterületén Mészáros Gábor lesz az újtagja az Értéktár Bizottságnak. A Mészáros Cukrászdát nem kell senkinek bemutatni. Illetve nagyon bízok, hogy ezután is fogok járni Értéktár Bizottság ülésre, mivel csak bemutatkozásra is hozott már magával süteményt. Úgyhogy nagyon jó volt ez a beugró. Az agrár és élelmiszergazdaságnál pedig Jánosa László erdészmérnök úr, aki amúgy gyermekkori ismerősöm. Az Antal János Általános Iskolában egy évfolyamba jártunk, illetve együtt jártunk madarászni annak idején. Ha hiszik, ha nem, egy kis ornitológiával is foglalkoztunk. Annak idején a Tömördi Madárvárta alakulásánál ott voltunk, amit amúgy az elődje, Varga László vezetésével alakítottak ki még annak idején. Úgyhogy én csak arra szeretném tényleg fölhívni a figyelmet, hogy van egy olyan terület, ami több figyelmet érdemelne, mind a Közgyűlés, mind a szombathelyiek részéről. Nem mondjuk egy iskola folyosóján kellene pár millióból kiállítani egy tíz képet, hanem mondjuk arra lenne szükség, hogy azt a pénzt, amit arra költöttek, abból egy széleskörű tájékoztatást lehetett volna tenni az Értéktár Bizottság munkájával kapcsolatban, a szombathelyi értékek megismertetésével. Köszönöm szépen, ennyit szerettem volna.

**Dr. Nemény András polgármester:** Köszönöm szépen elnök úr. Teljesen igaza van. Remélem, hogy méltó helyére kerül az Értéktár. És annak is örülök, hogy közelebb került az elnök úrhoz az Értéktár, így a Mészáros Cukrászdán keresztül. Az értéket nem szabad megenni ám. Csak nézegetni szabad. Bár nagyon finom sütik vannak. Megadom a szót Tóth Kálmán frakcióvezető úrnak.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető:** Köszönöm a szót polgármester úr. Tisztelt Közgyűlés! Frakcióvezetőként csak egy mondatot szeretnék mondani arról, hogy városunk országgyűlési képviselője anélkül szüntette meg a mandátumát, hogy egyetlen egyszer is eljött volna ebbe a közgyűlésbe. Ezt úgy érzem, hogy ezt el kell mondani és tudatosítani kell mindenkiben. Bízom benne, jövőre egy olyan képviselőt fog választani Szombathely és a 11 kapcsolódó községnek a közönsége, aki érdemben képviselteti magát a város legfőbb döntéshozó szervének a munkájában. A hozzászólásom további részét a köszönetnyilvánítás jegyében szeretném megfogalmazni. Többen szóltak már a fűnyírásról. A déli városrész ilyen szempontból is megpróbálta saját kezébe venni a sorsát, hiszen egy közösségi fűnyírást szerveztünk néhány héttel ezelőtt kimondottan olyan háztartások elé, amelyeknek a lakói nem képesek saját erejükből ez megoldani. Több mint tíz olyan tetterős fiatalember jelentkezett erre a munkára, akik felvállalták azt, hogy megcsinálják azokon a területeken a fűnyírást, ahol erre egyébként az ottlakók nem képesek. Persze aztán ahogy haladtunk előre, egy két olyan dolgot bevállaltunk, ami korábban nem volt kezelve. Így két vasúti átjárót is megtisztítottunk, kicsit reflektálva arra, amit Illés Károly képviselőtársam mondott, hogy igen a vasúti átjárók is olyanok, amik balesetveszélyesek, hogy ha magas a fű. Mi a Szent István király utcai meg a Rumi úti vasúti átjáróban lenyírtuk a füvet. Ezt itt is szeretném üzenni tisztelettel a GYSEV-nek, hogy azért ne szokjanak rá, hogy mi nyírjuk a füvet, mert ez az ő feladatuk.

**Mikrofon nélkül Ágh Ernő városi képviselő:** Meg is csinálják.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető:** Most elhiheti Ágh Ernő képviselőtársam, hogy nem, nem csinálták meg. Mi csináltuk meg. Úgyhogy pont. Én annak a közösségnek szeretnék köszönetet mondani, aki ebben a munkában részt vett és azt gondolom, hogy egy jó hagyományt teremtettünk, mert ez a munka jó eséllyel folytatódni is fog. A másik köszönetnyilvánításom pedig a Hősök napjához kapcsolódik. Most már hagyományos jelleggel a szőlősi városrészen tartjuk a városi ünnepséget. Szeretném megköszönni azoknak a munkáját, akik a szervezésben részt vettek, az AGORÁ-nak, illetve a városháza munkatársainak. Kiss Viktóriának különösen, aki szívvel lélekkel beleállt ebbe a történetbe. Meg örülök annak, hogy most már hagyományosan osztrák és olasz vendégekkel együtt tudjuk ünnepelni ezt a nemes ünnepet. Én kimondottan örülök, hogy az egykori háborús ellenfelek itt Szombathelyen együtt tudnak ünnepelni. Szeretném megköszönni azoknak a szervezeteknek, akik eljöttek és tiszteletüket tették, koszorút helyeztek el a szőlősi I. világháborús hősi emlékműnél. Több mint tíz szervezet volt ott egyébként. Jellemző volt tavaly, hogy több mint 30 szervezet volt. Én nyilvánvalóan nem látok összefüggést abban, hogy tavaly kampányidőszakban volt ez a rendezvény, idén meg nem. Én mindenképpen örülök annak, hogy ugyanolyan népszerű ez a rendezvény szinte, mint akkor volt. Úgyhogy köszönet mindenkinek és köszönöm a szót.

**Dr. Nemény András polgármester:** Köszönöm szépen frakcióvezető úrnak. Én nem akarok bele menni a Hende Csaba kérdéskörbe. Ő már nem is jön országgyűlési képviselőként az biztos ide a Közgyűlésre. Az ő munkáját majd megítéli az utókor. Véleményünk valamennyiünknek van. Lehet, hogy ugyanaz a véleményünk van valamennyiünknek, de nem ugyanazt mondanánk, ha megkérdeznének minket. Ezért aztán nem feszegetem ezt a kérdést. Ugyanakkor ennek kapcsán jut eszembe, hogy a bevezetőben, amikor elmondtam, hogy mik történtek, egy olyan részt hagytam ki, ami szerintem fontos. Mikor Lázár János itt volt, akkor nagyon sok mindenben maradtunk és ezek közül el kell mondjam őszintén, már sok minden teljesült és sok minden folyamatban van. Tehát érdemes ezt a lakosságnak tudnia, mégpedig ugye azt olvashatták, hogy a médiában is a Volán per az lezárult és számunkra kedvezően történt mindez és egy menedzselhető kifizetési ütemezést tudtunk elérni. Olyan összegekben, ami a város terheit, ugyan terhei nyilván, de jóval nagyobb könnyebbséget jelent, mint az eredeti összeg, amivel szembe kellett volna néznünk ráadásul egy összegben, úgyhogy ez mindenképpen egy jó megállapodás volt. Ezenkívül a héten adtunk hírt arról, hogy a nyugati elkerülő kapcsán is volt egy egyeztetés. Sokan nem tudják Szombathelyen, hogy a nyugati elkerülő az az, amelyikről eddig még sohasem volt egyeztetés és ez nem összekeverendő a másikkal, amelyiknek már kiviteli tervei voltak, az északival. Ez a nyugati, ez egy teljesen hiánypótló dolog volt, hogy mi ezzel elkezdtünk foglalkozni. Mikor prezentáció volt, Horváth Attila alpolgármester úr tartott erről prezentációt, akkor annyit tudott mondani a miniszter úrnak – persze egyeztetve -, hogy jelen pillanatban az a vonal van csak, az a kék vonal, amit oda felrajzolt, mert semmilyen előkészítettsége nincsen. Ugyanakkor Szombathely szempontjából hosszútávon egy nagyon fontos dolog. Hát rengeteg terhet vesz le egyéb útjainkról, a kamionforgalomról nem beszélve és az első lépés az, hogy kijelölik az útvonalat, megtervezik magát az útvonalat és ilyen tervezői munka végén tudunk eljutni oda, hogy ha lesz hozzá több forrás, akkor egyáltalán tudjuk, hogy mi az, amit meg akarunk csinálni és mindez hol történik. Ez egy összetett dolog nem elég csak fölrajzolni egy vonalat, hanem ott a talajmechanikától elkezdve, hogy éppen mi van az úton közben, milyen az összetétele az ottani környezetnek, ez egy általam is most látott komoly tervezői munka és ezt maga a minisztérium csinálja és csinálja is és azért voltak itt egyeztetésen a szakemberek. Ez nem kerül nekünk pénzünkbe, ez nem nekünk kerül pénzünkbe. Ezt a minisztérium intézi. Úgyhogy ez a dolog is folyamatban van, mint ahogy folyamatban van az általunk meghatározott zebráknak a kivitelezése. Jelen pillanatban ugye a terveztetés és kivitelezés, amik közül reményeim szerint a többség az már idén megvalósul. De jövőre az első félévben biztos és a komoly nagy útjainknak, amik közutak, azoknak a megjavítása is folyamatban van. Minden terv szerint történik, de nyilván egy, két, három hónap csúszás mindig lehetséges, de hogy ha már meg van hozzá a forrás rendelve, ez megtörtént, a közlönyben megjelent, elindultak a tervezési, majd el fognak indulni a kivitelezési munkálatok, akkor az nem fog megfordulni. Úgyhogy ezután egyébként szeretném megköszönni Ágh Péternek is, most ahogy ránézek Ágh Ernőre, mert hogy ővele is folyamatosan kontaktban vagyunk és segíti ezt a munkát. Nyilván szombathelyiként még inkább fontosnak tartja. Hende Csabát ilyen szempontból nem pozitívnak állítottuk be és nem tudnék én sem ezellen sok mindent mondani. Akkor azért el kell mondani, hogy az elmúlt öt évben voltak olyanok, akik segítettek a minisztérium részéről és nem is tudom teljesen felsorolni őket. De például Gyopáros Alpárral magam tárgyaltam. A stadion kérdésben volt rendkívül korrekt és egyéb kérdésben is segített minket. A központi telephely, a Modern Városok Program. Navracsics Tibor több mindenben is segített minket és végül is most ő hozta meg ezt a döntést, hogy ez a 250 millió forint annak ellenére kerül hozzánk, hogy nem volt meg a kétharmados döntés. Pintér Sándorról tudjuk, hogy a nagy útjainknál, nagy útfelújítási programnál Szombathelynek juttatott pénzhez egészen biztos, hogy volt köze. Egyébként Oláh Gábor – jól mondom?- államtitkár helyettes úr. Ő már most nem dolgozik ott a minisztériumban, de hogy ha valaki nagyon sokat segített Szombathelynek és igazán nagy köszönettel tartozunk neki, az ő, mert az ő segítségével tudtuk az egyébként már megnyert uniós forrásból a fennmaradó forrást, ami egyáltalán nem volt evidens, hogy itt marad nálunk nagyon kiváló szombathelyi pályázati szakértőnk és Városfejlesztési Kft. vezetése és munkatársai által előkészítetten, de ő mondta rá az igent, ő adott segítséget, hogy hogyan csináljuk és ezért újult meg egyébként jó pár utunk, a Károly Róbert utca vagy Oladon a Kodály. Nem is tudom, hogy még melyik utca. A Szőlős utca. Ezért tudott megtörténni. Tehát, hogy van nagyon sok olyan együttműködés, ami nem politikai térben van, korrekt, szakmai és én akkor vagyok korrekt, hogy ha ezeket az asztal fölé teszem. Mint ahogy azt is, hogy egyébként az elmúlt héten lévő két tárgyalásunkat pedig Vámos Zoltán főispán úr segítette és reményeink szerint a jövőben is fogja ezeket az egyeztetéseket segíteni. Rajtunk biztos, hogy nem múlik. Az általunk meghirdetett, az ebben a ciklusban első mondataim egyike volt, hogy próbálunk egy normális együttműködést teremteni minden kormányzati szereplővel, a mindenkori kormányzati szereplőkkel és hogy ha ebben van partnerünk, akkor rajtunk nem múlik. Úgy látszik, hogy nagyon sok területen van partnerünk mi pedig kutya kötelességünk, hogy a szombathelyiek érdekében éljünk is ezzel, jó lett volna, hogy ha lett volna egy olyan országgyűlési képviselőnk, aki ugyanígy gondolta volna ezt az elmúlt években. Reméljük, hogy a következő választás után lesz egy ilyen és akkor ezzel semmit nem mondtam, de reméljük, hogy lesz egy ilyen. Kelemen Krisztián elnök úr.

**Kelemen Krisztián a Bűnmegelőzési, Közbiztonsági és Közrendvédelmi Bizottság elnöke, tanácsnok:** Köszönöm szépen a szót. Tisztelt Polgármester Úr! Tisztelt Közgyűlés! Az előterjesztésben nagyon sok program szerepel. Ezek közül néhányat szeretnék kiemelni. Május 6-án fogadóórát tartottam Ágoston Sándor irodavezető úrral, a városrendészet vezetőjével kifejezetten közbiztonságot érintő témakörben. A hozzám érkező állampolgárok részéről kirívó eset nem merült fel. Ellenben méltatták a rendőrség, illetve a városrendészet munkáját. Május 8-án Dr. Nemény András polgármester úrral, illetve Kondora Bálint alelnök úrral sajtótájékoztatót tartottunk az október 1-jén induló Anti Addict Európai Uniós forrásból megvalósuló drogprevenciós pályázattal kapcsolatban. Azóta már több egyeztetés is történt, a munka elindult. Holnap reggel is lesz egy egyeztetésünk az ügyben. Május 9-én a Vas Vármegyei Rendőrkapitányság szervezésében megtartott Rendőrség napja alkalmából Papp József András alezredes úr Szombathely körendjéért önkormányzati díjban részesült, melyet Dr. Nemény András polgármester úr, illetve Dr. Pilisi Gábor főkapitány úr adtak át. Ezúton is köszönjük szépen a munkáját. Május 22-én ünnepeltük a választókörzetemben található Napsugár Óvoda 50. születésnapját. Én azt gondolom, hogy ez az ünnepség nagyon méltó volt. Jelen volt Friedl Tamás elnök úr is, a korábbi óvodavezetők, dolgozók és ezúton is nagyon szépen köszönöm a munkájukat. Ha már Joskar-Ola, akkor szeretném jelezni, hogy a Joskar-Ola Alapítvány Kuratóriuma nehéz pénzügyi helyzet ellenére úgy döntött, hogy az idei évben is megszervezi az immár 25. jubileumi Joskar-Ola napokat méghozzá augusztus 9-én és 10-én. Minden évben jótékonyság céljára ajánlja fel a kuratórium a Joskar-Ola napokat és az elmúlt években támogattuk a rendezvényen Erdélyi Rolikát, a Micimackó Óvodát, a Horvát Óvodát, Iskolát, a Dr. Bohóc Mosolyszolgálat Alapítványt, a PontMás Alapítványt, a Vas Vármegyei ÉFOÉSZ-t. Az idei évben a kuratórium elfogadta a javaslatomat, még pedig, hogy a Látássérültek Vas Megyei Egyesületét támogassuk. A választókörzetemben az E.ON és alvállalkozója az idei évben is folytatja a régi, elkorhadt kandelábereknek a cseréjét és a lakók türelmét szeretném kérni. A régi kandelábereket már leszerelték, az új kandeláberek beszerzése pedig folyamatban van. Tehát néhány helyen elsötétült a lakótelep, de én bízom benne, hogy pár héten belül fel tudják szerelni az új kandelábereket. A fűnyírással kapcsolatban az én választókörzetemben is volt egy kis feszültség. Egyrészt amiatt, hogy az idei évben a nyolc fűnyírás helyett, csak ötöt enged a pénzügyi helyzet, másrészt pedig nem volt teljesen tiszta és világos a fűnyírásban a társasházaknak a feladata. Én itt is szeretném megköszönni a Kenyérvíz utca környékén tevékenykedő társasházkezelőknek az együttműködését és a pozitív hozzáállását. Ez első sorban a zárt telekkel, kerítéssel határolt, telekkel rendelkező társasházakra vonatkozik. Az utóbbi időben folyamatosan egyeztettem velük, tisztába tettük ezt a kérdést. Én azt gondolom, hogy most már mindenki tudja a feladatát és a választókörzetemben le is nyírták a füvet. Köszönöm szépen a Szompark-nak a munkáját.

**Dr. Nemény András polgármester**: Köszönöm szépen elnök úr. Czeglédy Csaba elnök úr.

**Dr. Czeglédy Csaba a Szociális és Lakás Bizottság elnöke:** Köszönöm szépen polgármester úr. Tisztelt Közgyűlés! Fontossági sorrendben a gépjárművezetők által veszélyeztetett gyalogosok, illetve a Rohonci úton való autóversenyzés a téma, de ezt meghagyom a második napirendi pontra és akkor ezzel nem megy most az idő. Gratulálok a Falco bajnoki ezüstérméhez és még inkább gratulálok ahhoz, hogy a Szombathelyi Haladást sikerült közösen összefogva megmentenünk. Azt külön köszönöm a városvezetésnek, illetve a képviselőtársaimnak, hogy sikerült másodjára is ugyanabba a folyóba belelépnünk. Ugyanabba a vizébe, hiszen csináltunk egy önkormányzati, gazdasági társaságot, amely ugye működteti idén év elejétől a labdarugó csapatot. Én azt gondolom, hogy a legminimálisabb, de egyben a maximum, ami elérhető volt, a csapatot sikerült benntartani. Külön hadd köszönjem meg a felügyelő bizottság áldozatos munkáját és még inkább Keringer Zsolt ügyvezetőnek, aki 5-10 évet öregedett az elmúlt fél évben, de talán most majd visszafiatalodik, hiszen most előre és a végtelenbe és tovább vagy hogy szokták mondani. Úgyhogy most szinte boldogság lesz az élet a Haladás kapcsán. De ugye azért a Haladás kapcsán nem csak pozitívumok vannak. Én azt kérem a városvezetéstől és nyilván elsősorban polgármester úrtól, hogy mindent tegyen meg illetve tegyünk meg annak érdekében, hogy integráció legyen a szombathelyi labdarúgás utánpótlás területén, mind a férfi, mind a női vonalon. Én azt gondolom, hogy most talán a kormányzat is belátja, hogy a pénzbőség idején megengedett pénz elherdálás, az talán most már nem járható út. Amellett, hogy az elmúlt 10 évben a labdarúgás utánpótlásképzést azért sikerült jócskán tönkre tenni Szombathelyen. Én azt gondolom, hogy az a cél, hogy a HVSE-t, mind az 1919-ben megalapított anya egyesületet erősítsük. Vagy mindenki álljon be a sorba, vagy aki nem tud beállni a sorba, itt gondolok elsősorban az Illés Akadémiára, ott talán be kellene fejezni a működést. De, ami történik, az mindenképpen és ki kell mondani, káros most már arra, ami Szombathelyen történik. Én azt gondolom, hogy magán érdekeknek az előtérbe helyezése, az előtérbe helyezésnek láttuk mi lett a következménye és azt is kérem a HVSE felügyelőbizottsági tagjától is, Illés Károlytól, hogy a HVSE tegye meg a szükséges lépéseket, hogy az NB3-as csapat bennmaradásához nem is gratuláló Illés Akadémia csapata ne használhassa a Haladás nevet. Tehát, hogy az is a Haladás névnél én azt gondolom, hogy semmiképpen nem indokolt a Haladás névnek a használata. Én azt gondolom, hogy egy történetnek véget kell érnie első lépésben az Illés Akadémiánál, illetve a HVSE-t meg kell erősítenünk. Azt kérem a városvezetéstől, hogy ezt az integrációt pedig segítse gőzerővel. A pénzeket, azt a kevesebb pénzt okosan és célszerűen kell felhasználni. Legyünk gátjai annak az indokolatlan pénzköltésnek, ami sehova nem vezetett és látjuk, hogy mit eredményezett Szombathelyen.

**Dr. Nemény András polgármester:** Köszönöm szépen. Több hozzászólót nem látok. A vitát lezárom. Czeglédy Csabára annyit reagálva, hogy igen, ilyen irányba folynak az egyeztetések és ennek részese egyébként a Schäfer család is, András és Péter. Tehát mindenki, aki tenni akar a Haladásért és természetesen Bokor Zsolt is, a HVSE elnöke. Megpróbálunk egy irányba gondolkozni. Biztos vagyok benne, hogy Illés Károly is így gondolja ezt. Most nem provokálva mondom, csak tényleg ezt gondolom és ezért én is csak ennyit szóltam hozzá. László Győző alpolgármester akart még reagálni.

**Dr. László Győző alpolgármester:** Igen, köszönöm a szót. Tisztelt Polgármester Úr! Tisztelt Közgyűlés! A kiegészítő beszámoló kapcsán tennék még egy kiegészítést és itt fel kell idéznem Ágh Ernő képviselő társunknak öt évvel ezelőtti intencióit hozzá, amit én mindig megfogadtam, hogy a beszámolóban pontosan. Ezt most sajnos nem sikerült tartanunk, kimaradt egy tétel, de erről mindenképpen szeretnék beszámolni. Illetve kérem a tisztelt közgyűlést, hogy ezzel együtt fogadja el a beszámolót. Ha már fejlesztések sora, tegnapelőtt Károlyi Ákos jegyző úrral, Nyúl Zoltán helyettes államtitkár úrral folytattunk egyeztetéseket, ahol három nagyon fontos témát is érintettünk. Ezek közül nagyon fontos az északi iparterületnek a fejlesztése, amiről szintén volt szó. A Lázár miniszter úr féle látogatáson a Gothard-kastélynak érintettük a fejlesztési lehetőségeit. Erre is egy átfogó fejlesztési terv fog készülni. Illetve a Magasépítési Államtitkárságot jelölte ki konzorciális partnernek az Építési Minisztérium a Szombathely TOP Plusz Zöldterületfejlesztési Projektek kapcsán, ami azt gondolom mindannyiuknak nagyon fontos és egyébként nekem is személy szerint. Hiszen ebben található a Búzavirág park fejlesztése, ami egy olyan terület, ami a választókerületemben élőknek is nagyon fontos és kérés volt. Ha már itt tartunk, még kiegészítésként: egy lakossági fórum zajlott a múlt héten. Megköszönöm Horváth Gábor képviselő úrnak, bár nem képviselői, hanem lakói minőségben, Öntő utcai lakói minőségben részt vett és konstruktív javaslataival próbálta segíteni ennek a megvalósulását, hogy megfelelő megoldásokat találjunk a problémákra. Én azt gondolom képviselő úr, hogy ha abba az irányba tudunk elmenni és államtitkár úrnak is ezt jeleztem, hogy az északi iparterülethez kapcsolódó északi elkerülő út fejlesztése, ez egy kardinális kérdés és az az északi városrész közlekedési szempontjából is nagyon komoly és pozitív változást fog hozni. Úgyhogy ezért dolgozunk és még ezt szerettem volna elmondani és figyelni fogok a jövőben is Ernő bácsi ezekre. Köszönöm szépen.

**Dr. Nemény András polgármester:** Köszönöm szépen. Szavazni fogunk, úgyhogy megkérem Horváth Gábort, a lakó minőségéből, a képviselő minőségébe fáradjon vissza, ha szavazni szeretne. Ha nem, akkor természetesen ott maradhat. Én nem tudom őt erre kényszeríteni, csak kérni. Viszont szavazni fogunk. Az I. határozatunk a Bölcsődei feladatok ellátására kötött megállapodások módosításáról szól. Erről szavazunk most. Köszönöm szépen.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**154/2025. (V.29.) Kgy. számú határozat**

1. Szombathely Megyei Jogú Város Közgyűlése a Szombathely Megyei Jogú Város Önkormányzata, valamint Gencsapáti, Torony, Nárai, Ják települések önkormányzatai között bölcsődei feladatok ellátására kötött megállapodások módosítását az előterjesztésben foglaltak szerint elfogadja, így a 2025. július 1. napjától 2026. június 30. napjáig a szolgáltatásért fizetendő térítési díj összege 3.310,- Ft/nap/gyermek összegről 2.638,- Ft/nap/gyermek összegre módosul.
2. Szombathely Megyei Jogú Város Közgyűlése Szombathely Megyei Jogú Város Önkormányzata, valamint Gencsapáti Község Önkormányzata között bölcsődei feladatok ellátására megkötött feladat-ellátási megállapodás 2025. szeptember 1-i hatállyal közös megegyezéssel történő megszüntetését jóváhagyja azzal, hogy a már jogviszonyban lévő, Gencsapátiban lakóhellyel rendelkező kisgyermekek esetében a bölcsődei ellátást továbbra is biztosítja.
3. A Közgyűlés felhatalmazza a polgármestert az 1.) és 2.) pontok szerinti szerződések aláírására.

**Felelősök:** Dr. Nemény András polgármester

Dr. László Győző alpolgármester

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Sebestyén Bianka, a Szombathelyi Egyesített Bölcsődei Intézmény vezetője /

**Határidő:** azonnal /az 1. és 2. pont vonatkozásában/

2025. június 30. illetve 2025. augusztus 31. /a 3. pont vonatkozásában/

**Dr. Nemény András polgármester:** II. számú határozati javaslatunk. Mikromobilitási járművekről szóló megállapodás. Köszönöm, szavazunk most.

Megállapítom, hogy a testület 13 igen, 0 nem és 5 tartózkodással elfogadta a javaslatot és a következő határozatot hozta:

**155/2025. (V.29.) Kgy. számú határozat**

A Közgyűlés megtárgyalta a mikromobilitási járművek kölcsönzési célú közterületi elhelyezésére vonatkozó Együttműködési megállapodás meghosszabbítására vonatkozó előterjesztéstés a következő döntéseket hozta:

1. A Közgyűlés jóváhagyja, hogy a hatályban lévő Együttműködési megállapodás módosítása az előterjesztés szerinti tartalommal kerüljön meghosszabbításra 2026. június 30-ig.
2. A Közgyűlés felhatalmazza a polgármestert az előterjesztés mellékletét képező Együttműködési megállapodás módosítás aláírására.

**Felelősök:** Dr. Nemény András, polgármester

Dr. Horváth Attila, alpolgármester

Horváth Soma, alpolgármester

Dr. Károlyi Ákos, jegyző

(a végrehajtás előkészítéséért:

Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal

**Dr. Nemény András polgármester:** Kiegészítő, határozati javaslatok közül az első számú. Szombathely Települési Értéktár Bizottságról szóló szavazás. Gondoljon mindenki a sütire. Szavazzunk most. Talán a testületi tagok is kapnak egyszer majd. Köszönöm.

Megállapítom, hogy a testület 18 egyhangú igen szavazattal megszavazta a javaslatot és következő határozatot hozta:

**156/2025. (V.29.) Kgy. sz. határozat**

A Közgyűlés – figyelembe véve a Városstratégiai, Idegenforgalmi és Sport Bizottság javaslatát, valamint a Fenntarthatósági és Klímastratégiai Szakmai Bizottság és a Szellemi Örökség, Nemzetiségi és Térségi Kapcsolatok Szakmai Bizottsága véleményét – a Szombathely Települési Értéktár Bizottságba, díjazás nélkül, határozatlan időtartamra az alábbi személyeket delegálja:

Természeti környezet szakterület: Pintér Gábor

Turizmus és vendéglátás szakterület: Mészáros Gábor

Agrár- és élelmiszergazdaság: Jánosa László

**Felelős:** Dr. Nemény András polgármester

Dr. László Győző alpolgármester

Horváth Soma alpolgármester

(a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Bődi Lívia, a Szombathelyi Települési Értéktár Bizottság elnöke)

**Határidő:** azonnal

**Dr. Nemény András polgármester:** Ezúton üzenem Mészáros Gábornak, bár ő tudja, hogy én cukorbeteg vagyok. Csak szerintem ott mindig xilittel csinálják a süteményt és abban vannak kockázatok. Zárójel bezárva. Jön a II. számú határozati javaslat a kiegészítőből. Ez az egészségügyi civil szervezetek támogatása. Erről szavazunk most. Köszönöm.

Megállapítom, hogy a testület 18 egyhangú igen szavazattal elfogadta a határozati javaslatot és a következő határozatot hozta:

**157/2025. (V.29.) Kgy. sz. határozat**

1. Szombathely Megyei Jogú Város Közgyűlése az önkormányzati forrásátadásról szóló 47/2013. (XII.4.) önkormányzati rendelet 1.§ (5) bekezdése alapján, figyelembe véve az Egészségügyi Szakmai Bizottság javaslatát, hozzájárul ahhoz, hogy Szombathely Megyei Jogú Város Önkormányzata 2025. évi költségvetési rendeletének „Egészségügyi ágazat kiadásai, Egészségügyi civil szervezetek támogatása” sora terhére az egészségügyi civil szervezetek számára kiírt pályázat keretében

* Vas Vármegyei Mentésügyi Alapítvány 300.000 ,- Ft
* Dr. Tiborcz Sándor Egészségügyi Szakdolgozók Önképzését Támogató Alapítvány 200.000,- Ft

összegű támogatásban részesüljön.

1. A Közgyűlés felhatalmazza a polgármestert a támogatási szerződések aláírására.

**Felelős:** Dr. Nemény András polgármester

Dr. László Győző alpolgármester

Dr. Horváth Attila, alpolgármester

Szuhai Viktor, az Egészségügyi Szakmai Bizottság elnöke

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője/

**Határidő:** azonnal /az 1. pont vonatkozásában/

2025. június 20. /a 2. pont vonatkozásában/

**Dr. Nemény András polgármester:** Jön a III. számú határozati javaslat. Az átruházott hatáskörben hozott intézkedésekről adott tájékoztatás. Erről szavazunk most. Köszönöm.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**158/2025. (V. 29.) Kgy. számú határozat**

Szombathely Megyei Jogú Város Közgyűlése az SZMSZ 76. §-a alapján az átruházott hatáskörben hozott intézkedésekről adott tájékoztatást az előterjesztés szerinti tartalommal tudomásul veszi.

**Felelős:** Dr. Nemény András polgármester

Dr. Károlyi Ákos jegyző

(A végrehajtásért felelős:

Nagyné Dr. Gats Andrea, a Jogi és Képviselői Osztály vezetője)

**Határidő:** azonnal

**Dr. Nemény András polgármester:** Így aztán most egyben teszem fel az egész beszámolóról a szavazást. Szavazzunk most. Köszönöm.

Megállapítom, hogy a testület 14 igen, 0 nem, 4 tartózkodással elfogadta a javaslatot és a következő határozatot hozta:

**159/2025. (V. 29.) Kgy. számú határozat**

A Közgyűlés a két ülés közti időszak fontosabb eseményeiről és a polgármesteri hatáskörben hozott döntésekről szóló beszámolót elfogadja.

**Felelős:** Dr. Nemény András polgármester

**Határidő:** azonnal

**Dr. Nemény András polgármester:** Ezzel napirendi pontunknak a végére értünk. Rátérünk a 2. számú napirendi pontunkra.

***2./******Javaslat Szombathely 2024. évi közbiztonságának helyzetéről, a közbiztonság érdekében tett intézkedésekről és az azokkal kapcsolatos feladatokról szóló beszámoló elfogadására***

***Előadó:*** *Dr. Nemény András polgármester*

***Meghívott:*** *Dr. Pilisi Gábor r. dandártábornok, a Vas Vármegyei Rendőr-főkapitányság vezetője*

*Dr. Koncz Gabriella r. ezredes, a Szombathelyi Rendőrkapitányság vezetője*

**Dr. Nemény András polgármester:** A következő napirendi pontunknál nagy szeretettel köszöntöm a megjelent vezetőket, Koncz Gabriella rendőr ezredest, a Szombathelyi Rendőrkapitányság vezetőjét, Fekete Géza rendőr alezredest, bűnügyi főkapitány helyettest, és szeretettel köszöntöm Kovács Balázst, a Katasztrófavédelem szombathelyi kirendeltségének vezetőjét, tűzoltó alezredest. És akkor meg is kérném Koncz Gabriellát, hogy tartsa meg a tájékoztatóját, köszönöm szépen!

**Dr. Koncz Gabriella r.ezredes, a Szombathelyi Rendőrkapitányság vezetője:** Jó reggelttel akartam köszönni, de aztán jó napot lett belőle. Úgyhogy jó napot kívánok, köszöntöm önöket! Sajnálom, hogy a diákönkormányzatnak a képviselői elmentek, de talán valaki maradt ott hátul. Köszönöm szépen, mert így a fiatalság is egy kicsit hallja ezt a beszámolót, önök gondolom nem tudták elolvasni. És csatlakoznék polgármester úrhoz, mert én is úgy vagyok a mobiltelefonon való nézegetéssel, nagyon retró leszek, mert muszáj leszek a papírjaimból dolgozni. Ennek egyetlenegy magyarázata van, az, hogy már sajnos én sem látom, hogy mi van a mobiltelefonon, de köszöntöm az ifjúságot, hogy itt van. Tisztelt Közgyűlés! Három bizottsági ülésen is már megtárgyaltuk a városnak a közrendjét és a közbiztonsági beszámolómat. Nagy örömmel vettem, hogy egy új bizottság is becsatlakozott ebbe, Dr. Danka Lajos elnök úr meghívott engem a bizottsági ülésére, és be is mutatkozhattam nekik, illetőleg számot tudtam adni a tevékenységünkről. És akkor csapjunk is bele. Aki esetleg nem olvasta volna el, vagy aki már hallotta, attól elnézést kérek, megpróbálunk egy kicsit rámutatni a lényegi pontokra. 2024-ben országosan is sok feladatot kellett végrehajtanunk, úgy, mint Romániának a schengeni csatlakozását, illetőleg egy EU-s soros elnökséget is le kellett bonyolítanunk. Illetőleg a hátunk mögött vannak az önkormányzati választások is, amit belügyminiszter úr, illetve országos rendőrfőkapitány úr kivételesre minősített. Nagy hangsúlyt fektettünk - ami nekem vesszőparipám volt, és már 2023-ban meghatároztam - a gyerekkorúak sérelmére elkövetett bűncselekményekre, illetőleg a családon belüli erőszakra. És hát nem könnyítette meg a helyzetünket az, hogy továbbra is folytatódott az orosz-ukrán háború, illetőleg a palesztin-izraeli háború. Nemzetközileg Magyarország befogadta az izraeli csapatoknak a sportrendezvényeit, és ebből Szombathely is jócskán kivette a részét, és sok kosárlabdamérkőzést lebonyolítottunk, és ezeket rendkívüli esemény nélkül tudtuk lebonyolítani. Nemzetközileg elismerés nyilván, de nekünk rendészetileg azért okozott plusz feladatot. És hát tettük ezeknek a feladatoknak a megoldását úgy, hogy azért gazdaságosságról, meg gazdasági helyzetről itt is szó esett, hogy mi sem voltunk a legjobb gazdasági helyzetben, ettől függetlenül megoldásra kerültek ezek a feladatok. Néhány általános adat, amit már tavaly is közöltem önökkel: az összlakosságszám 75.000 alá csökkent le, és egyébként van még emellett - nem tüntettem fel a dián - 55 kilométernyi határszakaszunk, ami hála Istennek ebben az évben sem okozott nekünk különösebben plusz munkát. A bűnügyi helyzet értékelésével hadd kezdjem a beszámolómat. Azt hadd mondjam el, hogy országosan több a bűncselekmény, minden kategóriában több a bűncselekményszám, tehát a regisztrált bűncselekményszámok a 14 kiemelt kategóriában, illetőleg a közterületen elkövetett bűncselekményszámokban is. A jó hír viszont az, hogy Szombathely városa, illetőleg Szombathely illetékességi területe vonatkozásában, két kategóriában is csökkenést tudtunk elérni. Láthatják az összbűncselekmény kategóriát, 2010-től kezdjük, azért egy jelentős visszaesés van, és aztán hol így, hol úgy változik a helyzet, de 2023-hoz képest - Szombathely városra vonatkozik az az 1880-as szám - 1807-re tudtuk csökkenteni a bűncselekményeknek a számait. Egyébként magában Vas vármegyében 4934 regisztrált bűncselekmény van. Gyakorlatilag ebből a Szombathely illetékességi területen 48 % követődött el, és az összes bűncselekményből, ami a 40 településen elkövetődött, abból 83 %-a bizony Szombathelyhez köthető. A 14 kiemelt bűncselekmény - amit mondtam - országosan is emelkedett, nálunk is van némi emelkedés. De meg fogják látni majd a bűncselekményeknek a megoszlásánál, hogy ez alapjaiban véve elsősorban a kibertérben elkövetett bűncselekményekre vonatkozik, és a legtöbb kategóriában azért sikerült nekünk javítani. És amire legbüszkébb vagyok, hogy a közterületen elkövetett bűncselekményszámokat - és ez szintén a szombathelyi adatokat tartalmazza, Szombathely város adatait - 677-ről 592-re tudtuk lecsökkenteni. Nyilván ezek azok a bűncselekmények, amelyek a legirritálóbbak a lakosság számára. És kérdezhetik az okát, hogy hogyan sikerült ezt megoldani? Ennek két fő oka van. Az egyik, hogy mihelyt megkezdtem 2023. november 1-jével a kapitányságvezetői megbízatásomat tölteni Szombathelyen, az első intézkedéseim egyike volt, hogy a Készenléti Rendőrségtől kértem segítséget, hogyha már helyben itt vannak, akkor tudnának-e nekünk esetlegesen segíteni a járőrszolgálatokban? Erre kaptam egy pozitív választ, és kezdetben, gyakorlatilag a nappali időszakban és az éjszakai időszakban is egy-egy járőrpárt biztosított számunkra a Készenléti Rendőrség. A másik fő ok pedig, hogy a kollégáinkat 2024. évben nem kellett annyit a déli határszakaszra, illetőleg egyéb más országos feladatokra beintegrálnunk, és itt tudtam őket tartani a területünkön. És én azt gondolom, hogy ezáltal is lehettek ilyen jó eredmények. Itt tüntettem fel a következő slide-on a tulajdon elleni szabálysértéseket, bár nem a bűnügyi területhez tartoznak, mert a közrendvédelmi szakterület végzi ezeknek az eljárásoknak a lefolytatását, de itt is láthatják, hogy van egy 7,24 %-os visszaesés elsősorban. Tehát 50.000,- Ft alatti tulajdon elleni szabálysértésekről beszélek, ugyanígy ide tartoznak a lopások, a rongálások, amiknek megvan a bűncselekmény alakzata, de itt ezeket is tudtuk csökkenteni. És akkor itt van a bűncselekményeknek a megosztása, és mondanám is önöknek, hogy tudtuk csökkenteni a testi sértéseknek a számát, a garázdaságoknak a számát, a lopások számát, a betöréses lopásoknak a számát. Amik viszont nőttek, az a csalás, az online térben elkövetett csalások, illetőleg a rongálások száma, és mind a kettőre fogok tudni önöknek majd magyarázatot adni. A beszámolómban két jelentős eseményt vettem ki 2024. vonatkozásában, az egyik a gyermek- és fiatalkorú bűnözés, ez egy általános megfogalmazás, csak arra szeretném felhívni a figyelmet, hogy a tavalyi évben a Fő téren és a Fő térhez közel eső utcákban felütötte a fejét egy fiatalokból álló csoport, akik kezdetben szabálysértéseket, és aztán különböző típusú bűncselekményeket követtek el. Nemcsak 2023-ban követtek ők el, 2019-től már nyomon követtük az ő életüket, de egy nagyon szívós rendészeti és bűnügyi munkával sikerült ezt az ilyenfajta bűnözést felszámolnunk. A téma nyilván érzékeny, hiszen itt 18 év alatti személyekről beszélünk, a jog a gyerekkorúakra és a fiatalkorúakra nyilvánvalóan speciális szabályokat szabályoz. Tehát nem minden esetben tudunk úgy eljárni, mint egy fiatal felnőttnél, egy 18 év feletti bűnelkövető kapcsán. Azonban sikerült – ismételten mondom – ezt a csoportot felszámolni, ehhez nyilvánvalóan kellett a gyermekjóléti szolgálatok, a gyermekvédelemmel foglalkozó egyéb szolgálatoknak a bevonása ebben, és hát sajnálatos módon a legtöbb esetben nevelésbe kellett venni ezeket a gyerekeket, különböző gyerekotthonokba kerültek elhelyezésre. És bizony súlyosabb bűncselekményeket valósítottak meg, hiszen rablás elkövetőiként is számon tartjuk őket, és ott a törvény 12 év felett már büntethetőséget ír elő, ők már előzetes letartóztatásban, illetve javítóintézeti nevelésben töltik az idejüket. És akkor ide tartozik az, amit mondtam, hogy bizony egyes bűncselekmény kategóriáknál, mint például rongálások, vagy jármű önkényes elkövetése, ezek a fiatalkorú személyek ebben részt vettek, és Szombathely város területén sok autót rongáltak meg. Nyilván egy autóhoz egy sértett tartozott, és így emelkedtek is a számaink. És többször elkötöttek autót és furikáztak benne a városban. És ezeknek a számai, ezeknek a bűncselekményeknek a számai emelkedést mutatnak. A másik, amit szintén kiemelek a beszámolómban, az pedig a kibertérben elkövetett bűncselekmények, amelyeknek sajnos még mindig azt látjuk, hogy emelkedést mutatnak. Nyilvánvaló, hogy az internet mindenki számára ad egyfajta könnyebbséget és azt gondolom, hogy megkönnyíti a digitális világ az életünket, de azért ez a digitális világ számtalan veszélyforrást tartalmaz. Azáltal, hogy egy azonnali utalási rendszert vezettek be már a bankok egy jó pár évvel ezelőtt, 5 perc múlva gyakorlatilag a Karib-szigeteken van a pénzünk. Nagyon-nagyon nehéz visszaszerezni ezeket a pénzösszegeket, amelyek nagyon jelentős pénzösszegek, és veszik ki az állampolgárok zsebéből ezeket az összegeket. Nyilvánvalóan azért itt egy tudatosabb használata kellene, hogy legyen az internetnek. És attól függetlenül, hogy felállt országosan és vármegyei szinten is egy kiber csoport, aki segíti a munkánkat, a lakosság felé mégis egy olyan edukációt javasolnék, és mi is tartunk e témakörben előadásokat, hogy az internetes ismereteiket a lakosságnak pozitívabb irányba tereljük. Rendészeti helyzet, én mindig azt mondom, hogy egy jó rendészet nélkül jó bűnügyi munkát sem tudunk megvalósítani. A közbiztonságnak a megítélése nemzetközileg kiváló, 82 %-a országosan a lakosságnak azt mondja, hogy sötétedés után sem okoz neki problémát kinn tartózkodni a közterületen és semmiféle félelemérzete nincs. Jómagam a rendészeten a kulturált intézkedést és a kulturált megjelenést tűztem ki a hajómra zászlóként, azt gondolom, hogy ezt meg is tudtuk 2024-ben valósítani. Reagálási időkön is tudtunk faragni. Szombathelyen egyébként 24 órás lefedettséget biztosítunk, és ebben, mint mondottam, a Készenléti Rendőrségnek is jelentős szerepe volt. Stabil a közbiztonság, az emberek biztonságérzetét romboló szélsőséges bűncselekmények nem jellemzőek, és mint említettem, a Készenléti Rendőrségnek az igénybevétele is meg tudott valósulni. És ez látszik a következő slide-on is, hiszen a közterületi óraszámon és a létszámokon is látható az, hogy több óraszámban és több embert tudtunk közterületre vezényelni, és ennek is köszönhető a több mint 10 %-os közterületi bűncselekményeknek a visszaesése. Viszont a másik oldala az, hogy amit mindig mondok, hogy bár „ultima ratio”, de a büntetést azért alkalmazza a Rendőrség, 27 %-kal a helyszíni bírságok, és szintén 27 %-kal a szabálysértési feljelentéseknek a száma is növekedett. De beszélhetek a büntető feljelentésekről, ennek nyilván az egyik oka, hogy többen voltunk a közterületen, a másik oka az, hogy még mindig azt látjuk a társadalom vonatkozásában, hogy sokan nem veszik figyelembe azokat a szabályokat, amiket azért jó lenne, ha betartanának. Rendezvénybiztosítások tekintetében nagyon büszke vagyok arra, hogy bár Szombathely nagyon-nagyon sok eseményt lebonyolít, most akár a sportrendészeti eseményekről beszélek, akár a Savaria Történelmi Karneválról, Szentivánéji Vigasságokról, gyakorlatilag 54 esetben 1110 fő részvételével 50.090 órában vettünk részt rendezvényeken és ezekben semmiféle panasz nem érkezett a Rendőrség munkáját illetően. A Savaria Karnevált is egy bűncselekmény bejelentésével gyakorlatilag le tudtuk bonyolítani, ami azért tudjuk, hogy országosan is egy nagy jelentőségű esemény a városnak az életében. Szombathelynek 4 körzeti megbízottja van, a változás a tavalyi évhez annyi, hogy a bűnügyi munkába is próbáltam őket bevonni. A körzeti megbízotti szabályzat mindig is tartalmazta azt, hogy bűnügyi munkát lássanak el, kisebb súlyú bűnügyekről beszélek itt elsősorban. De 2024-ben több bűnügyet kaptak a körzeti megbízottak, és ettől függetlenül ez nem járt azzal, hogy a közterületen való tartózkodásuknak a százaléka sérüljön, ezt egy jó szolgálatszervezéssel meg tudtuk oldani. Én jöjjön a közlekedésrendészet, amiben tudtunk eredményeket elérni. Itt láthatják, hogy azért nemcsak Szombathely területén tevékenykedünk, hanem a Kőszegi Rendőrkapitányságnak is az illetékessége hozzánk tartozik a közlekedésrendészetre, és így már nem 40 településen, hanem 61 településen tevékenykedünk. Csökkentek a könnyű sérüléssel járó baleseti számaink, 107-ről 103-ra tudtuk csökkenteni. A súlyos sérüléses növekedett kettővel, 32-ről 34-re, halálos baleset hála Istennek nem volt, kettő volt 2023-ban, azt vissza tudtuk szorítani. Összességében van csökkenés, de még ebben mindig nem látom azokat az eredményeket, amit mi rendőri eszközökkel beletettünk. Óriási közös akciókat szerveztünk a körzeti megbízottakkal, a közrendvédelmi szakterülettel, tehát folyamatosan néztük és elemeztük a baleseteket. Volt, amikor a passzív biztonsági öveket néztük, volt, amikor az ittasokat néztük, volt, amikor a kismotorosokat néztük, volt, amikor a rollereseket néztük. Tehát a közlekedésnek minden szegmensére próbált a Rendőrkapitányság rácsatlakozni, de ennek még nem látom az eredményét. Valószínű, hogy ennek azért az is az oka, mint ahogy itt elhangzott, hogy kirakós játék, és társasjáték. Ugyanezt tudom mondani valahol a közlekedésre is, hogy elsősorban aki kimegy az utcára és közlekedik, ott kellene legelőször is egy kellő empátiával, egy kellő körültekintéssel, és egy kellő odafigyeléssel belemennünk a közlekedési szituációkba. Tehát a Rendőrség attól függetlenül, hogy folytatunk nyilván balesetmegelőzési propagandát is, és önöktől is rengeteg jelzés érkezik, hogy hogyan javítsunk, hol javítsunk stb., most is azt mondom, hogy egy winchester-csere kellene, és mindegyikünknek úgy kellene otthonról elindulni, hogy haza is érjünk. Láthatják itt az ittasan okozott balesetek számát és az arányát. Azt is láthatják, hogy az ittasság ellenőrzések gyakorlatilag a duplájára növekedtek. 2023-ban 4000-et, addig tavaly 8000-re vittük fel ezeket a számokat. A jó hír az, hogy nagyon kevés egyébként ezekből a pozitív szondáknak az alkalmazása, és az illetékességi területünkön tudtuk is csökkenteni a személyi sérüléssel járó ittas balesetek számát. Szombathelyen itt egy kicsi növekedés van, de összességében a területünkön csökkentek ezek a számok. Én mit tudunk tenni, erről már tavaly is beszéltünk, és csak oda tudok visszautalni, hogy üdvözlöm, amikor kapok önöktől megkereséseket, hogy traffiboxokat szeretnének elhelyezni különböző frekventált helyeken. De nem biztos, hogy az lesz a megoldás, hogy mindenhol betraffiboxozzuk a várost. Lehet, hogy majd lebénítjuk a városnak az életét, tehát itt tényleg szükséges egy kicsit gondolkodásmódot váltanunk. Én nagyon nagy híve vagyok az okos közlekedésre nevelés alkalmazásának, illetőleg az alternatív forgalomlassító eszközöket szoktam én önöknek javasolni. Ezekkel is azt gondolom, hogy lehet célt elérni, és ezen is leszünk. Azt tudom önöknek ígérni, hogy 2025-ben sem fogunk leállni. És akkor említettem már, utaltam a bűn- és balesetmegelőzésre, ebben is azt gondolom, hogy a kollégáim nagyon aktívan vesznek részt. Kiemelten kezeljük a gyermek- és ifjúságvédelmet, az áldozatvédelmet, az internetbiztonságot, a megelőző vagyonvédelmet. Működtetünk iskolai bűnmegelőzési tanácsadói hálózatot, egy kolléganő csakis kifejezetten ezzel foglalkozik a   
Rendőrkapitányságon. De említhetném önöknek a DADA programot, az iskolarendőr programot, a „Házhoz megyünk!” programot, a Police Cafét. Rengeteg programban részt veszünk, és nagyon remélem, hogy az ifjúságot is be tudjuk ezekbe a témakörökbe vonzani. Együttműködés, nagyon nagy hangsúlyt fektetek rá, a teljesség igénye nélkül felsoroltunk egy pár szervezetet, de mondhatom azt, hogy önökkel is, nagyon sokukkal napi szinten kapcsolatban vagyok. Köszönöm az észrevételeiket, a meglátásaikat, adott esetben a kritikájukat, ezeknek mindegyikét próbálom beépíteni a munkámba. És azt gondolom, hogy van egy élhetőségi lista, amit tavalyi évben is elkészített az MBH Bank, és erről tavaly is tettem említést, ebben nagyon sok minden benne foglaltatik, a kultúrától, a munkaerőpiacig, az egészségügyig, a munkahelyteremtésig, de ebben van benn a közbiztonság is, és nagyon jó helyet sikerült a járások között elérni. A tavalyi év 27. helyéről Szombathely Járása 24. helyre került, és Szombathely, mint megyeszékhely pedig a 7. helyre került, és én azt gondolom, hogy ez mindegyikünknek köszönhető. Ebben benne van a lakosság, benne vannak a társszervek, a munkatársaim, a Rendőrség, mindenki, tehát azt gondolom, hogy ez egy közös öröm. És hadd zárjam egy idézettel Henry Ford - a Ford Motor Company alapítója, egy amerikai üzletember, aki az innováció és a siker mestere - gondolataival, aki azt mondta, hogy „Ha találkozunk, az a kezdet, ha összetartunk, az a haladás, ha összefogunk, az pedig a siker”. Köszönöm szépen az együttműködést az önök részéről, konstruktív javaslataikat, amit kaptam önöktől egész évben, és én is megköszönöm, hogy segítették a Rendőrség és a saját munkámat is.

**Dr. Nemény András polgármester:** Köszönöm szépen! Köszönjük a beszámolót, korábban is volt alkalmam meghallgatni, és akkor is az volt a benyomásom, hogy nagy szerencsénk van, hogy kapitány asszony személyében olyan vezetője van a Szombathelyi Rendőrkapitányságnak, aki igazán komplexen látja a bűnmegelőzés folyamatát és nemcsak a rendőrségi klasszikus szempontokat veszi figyelembe, hanem jóval azon túlterjedően, és messzebbről és mélyebbről látja, és próbálja kezelni a problémákat. És az, amiről beszélt a végén, hogy az együttműködés, meg ez a puzzle darabok így egymás mellett, ez valóban így van, és nagyon sokat tanulunk ebből mi magunk is, és jobban értjük azt, hogy mi miért történik és milyen beavatkozás miért történik, és mi is persze megpróbáljuk hozzátenni a magunkét. Azt gondolom, hogy a város önkormányzatának egy nagyon kiváló bizottsága van, a Bűnmegelőzési Bizottság, tekintetében elnök úr, aki már tanácsnokként is végzi ezt a feladatot. Nem véletlen ez az elismerés, amit kapott elnök úr, amihez most így a nagy nyilvánosság előtt is gratulálok, amit főkapitány úr adott át. Azt gondolom, hogy ez neki is, és egyébként magának a bizottságnak is, az együttműködésnek is szól, de az együttműködés mindig több irányú, két irányú legalább, és ebben az esetben tényleg nemcsak szavak szintjén létezik, hanem a valóságban is részesei vagyunk egymás életének és gondolkodásának. Úgyhogy ezeknek a gondolatoknak a jegyében is köszönöm meg a munkáját is kapitány asszonynak, és egyébként rajta keresztül az egész Rendőrségnek a munkáját, a Katasztrófavédelemnek természetesen szintén, hiszen ott is egy kiváló együttműködés van, és ezúton akkor a Városrendészetet is mondom, hiszen a bizottságon túl a Városrendészet az, aki szerintem kiválóan látja el ezt a feladatot, és így beleilleszkedik ebbe a rendszerbe, úgyhogy ez egy ilyen nagyon jól működő szimbiózis. Ehhez nyilván minden embernek egy kicsit ki kell nézni a saját egójából és a közösség érdekét nézni, szerintem Szombathelyen ez megvalósult. Én ezt szeretném megköszönni. Most pedig a képviselőknek adom meg a lehetőséget a kérdésekre. Először akkor a bizottsági vélemények ismertetése van, úgyhogy először Kelemen Krisztiánnak adom meg a szót, mint az illetékes bizottság elnöke.

**Kelemen Krisztián a Bűnmegelőzési, Közbiztonsági és Közrendvédelmi Bizottság elnöke, tanácsnok (bizottsági elnöki hozzászólás):** Köszönöm szépen a szót! Tisztelt Polgármester Úr! Tisztelt Közgyűlés! Tisztelt Rendőrkapitány Asszony! A mai Közgyűlés egyik legfontosabb napirendi pontjához érkeztünk, Szombathely továbbra is Magyarország egyik legbiztonságosabb városa. Engedjék meg, hogy mindenekelőtt megköszönjem Szombathely rendőreinek, a városi kapitányság dolgozóinak azt az elhivatott, fegyelmezett, és sokszor ember próbáló munkát, amelyet nap, mint nap végeznek városunk közbiztonságáért. A rendvédelem nemcsak hivatás, hanem szolgálat is. A közösség iránti elkötelezettség egyik legszebb formája. A közbiztonság alapvető feltétele a társadalmi jólétnek, és az élhető városnak. A beszámoló számaiból egyértelműen látszik, hogy van okunk az elismerésre. Külön ki szeretném emelni, hogy 2024-ben csökkent a közterületen elkövetett bűncselekmények száma. Ez nem csupán egy statisztikai adat, ez azt is jelenti, hogy a városlakók biztonságosabban érezhetik magukat a parkokban, az utcán, a közlekedés során. Ez azt jelenti, hogy az a sok éves összehangolt munka, amelyet a Rendőrség a városvezetéssel, a Városrendészettel, a polgárőr és civil szervezetekkel, és az állampolgárokkal közösen végez, kézzel fogható eredményeket hoz. Szeretnék gratulálni a kapitányságnak a kimagasló nyomozás eredményességi és felderítési mutatókhoz. Tisztelt Közgyűlés! A közbiztonság nem magától értetődő állapot, minden egyes nyugodt nap mögött ott van a rendőrök helytállása, gyors reagálása, megelőző tevékenysége, és sok esetben bátor fellépése is. Kérem, hogy a Közgyűlés ne csak formálisan vegye tudomásul ezt a beszámolót, hanem tekintse ezt alkalomnak is arra, hogy nyilvánosan megköszönjük a Szombathelyi Rendőrkapitányság egész éves munkáját. És jelentem, hogy a bizottság egyhangúlag elfogadta, csak úgy, mint a többi bizottság. Köszönöm szépen a Rendőrség munkáját!

**Dr. Nemény András polgármester:** Köszönöm szépen elnök úrnak! És az elnök úr munkáját is köszönöm egyúttal. Danka Lajos elnök úrnak adom meg a szót.

**Dr. Danka Lajos a Szellemi Örökség, Nemzetiségi és Térségi Kapcsolatok Szakmai Bizottság elnöke (bizottsági elnöki hozzászólás):** Köszönöm polgármester úr! Mint bizottsági elnök, bizonytalan voltam, hogy ezt a témát a SZÖNT, tehát a Szellemi Örökség, Nemzetiségi és Térségi Kapcsolatok Szakmai Bizottsága mennyiben találja saját területén fontosnak. A két utóbbi kapcsolat miatt gondoltam úgy, hogy ezt a bizottság külön tárgyalja, hiszen tudjuk, hogy a térségnek a közbiztonsága, illetve bizonyos olyan tevékenységek, amelyek a városban folynak, ezt indokolttá teszi. Voltak bizonytalanságok bennem, viszont ami a Gazdasági és Jogi Bizottságban elhangzott, az már meggyőzött arról, hogy nyugodtan kérdezhettem azokat a bizonytalan tényezőket, amik motiváltak az előző bizottsági ülésen. Én ezeket fel is vetettem annak ellenére, hogy a Gazdasági és Jogi Bizottságban bizonyos válaszokat már eleve megkaptam, hiszen itt például a fiatalkorú elkövetőkkel kapcsolatos problémák voltak, amikben érzékeltem egy jogi háttér hiányt, illetve, hogy a Rendőrség nem tud elég határozottan fellépni, hiszen hozzánk jöttek be jelzések, hogy a Fő tér környékén voltak kellemetlen szituációk, amikor fiatalok csoportja más fiatalokat inzultált a Fő téren, baseball ütővel megkergette őket. Ezredes asszony a tájékoztatóban már elmondta, hogy ez a fiatalkorú csoport már korábban a látókörükbe került, és a megfelelő lépéseket meg tudták tenni, annak ellenére fontosnak tartottam, hogy felhozzuk, hiszen az októberi alakulás körül jöttek be jelzések ehhez kapcsolódva. A másik ilyen kérdésünk volt, ami a közlekedésbiztonsághoz kapcsolódott, hogy mennyiben befolyásolja a közlekedési baleseteket valakinek a kora. Vita van most a köztudatban, főleg az interneten, hogy az idősebb korosztály milyen baleseteket okoz. Vannak kirívó esetek, amikor egy idős sofőr mondjuk szembe megy a forgalommal az autópályán. Bár autópályánk Szombathely környékén nem nagyon van, ettől függetlenül a kedélyeket ez erőteljesen hergeli. Ugyanakkor én meg voltam róla győződve, hogy az idősebb korosztálynak a szabálykövetése, valamint ezeknek a szabályoknak a betartatása befolyásolja az ő közlekedési viselkedésüket, illetve hát hallottunk mi városi legendákat különböző gyorsulási versenyekről a város különböző területein. A felvetett kérdéseimre kapitány asszony határozott válaszokat tudott adni, úgy, minthogy az idő, általában a kor nem befolyásolja, abból a szempontból nem, hogy minden korosztályban tapasztalható szabálysértés. Még egy kérdés volt, amit bizottságunk felvetett, ez a határrendészet kérdése, hiszen a mélységi felderítésekről is volt szó határrendészeti munka kapcsán. Ugyanakkor ez nem egy látható tevékenység. Én emlékszem, egy-két évvel ezelőtt határozottan látni lehetett, hogy a mélységi felderítés működik, gépkocsikat állítottak meg, személyeket fogtak el, és hát erre vonatkozott egy kérdés, hogy ez hogyan működik most, hiszen nem egy érzékelhető tevékenység. Kapitány asszony tájékoztatott bennünket arról, hogy ez működik attól függetlenül, hogy egyrészt az esetek száma is csökkent, másrészt pedig olyan nagy problémát, mint pár évvel ezelőtt, azért nem okoz. Ezek után a bizottságunk egyhangúlag támogatta, hogy a Közgyűlés elfogadja a beszámolót, és köszönjük szépen a Rendőrség munkáját.

**Dr. Nemény András polgármester:** Köszönöm szépen elnök úrnak! Horváth Gábor képviselő úrnak adom meg a szót.

**Horváth Gábor városi képviselő:** Köszönöm a szót! Tisztelt Polgármester Úr! Tisztelt Közgyűlés! A hétfői Gazdasági és Jogi Bizottság ülésén eléggé kitárgyaltuk ezt a témát, nem akarom önmagamat teljesen megismételni, az ott elhangzottakat. Képviselőtársaim nevében szeretném megköszönni a konstruktív együttműködő munkát. Ugye láthatjuk a dokumentumokban az eredményt. Tehát az mindig egy releváns adatsor, azt gondolom, hogy csak így tovább, előre! Amit megjegyeznék, ott van mögötte a „Szolgálunk és védünk!” rendőrségi felirat, van az ellenszlogenje, a „Száguldunk és félünk!”, hát Szombathelyen is elég nagy a száguldás. Én a közlekedésbiztonsággal kapcsolatban azért észrevételeket fogalmaznék meg most is. Jöttem ma a Közgyűlésre a Vörösmarty utcán lépésben és szemben egy kicsit kifelé, a 11-es huszár út felé gyorsabb volt a forgalom, és akkor, ahogy vezetnek az autósok, így tartja a telefont, és így beszél. Ugye, kézben tartott mobiltelefon használat. Tehát nem így beszél a telefonba, hanem így beszél bele, tehát valahol még mindig nem tudják a szombathelyi lakosok, azért kell felhívni a figyelmet itt is a Közgyűlésen, hogy így tartani a telefont a kézben, és így vezetni, hát ez így teljesen szabálytalan. A másik pedig, az a teljes döbbenet, hogy nemcsak így tartják a kezükben a telefont, hanem közben még gondolom facebookoznak, messenger, minden egyéb alkalmazást használnak, és egy egészen elképesztő dolog ez. Elmondtam a hétfői bizottsági ülésen, hogy én, ha beülök az autómba, és részt veszek a közúti közlekedésben, akkor úgy tekintek a velem szemben, vagy párhuzamosan közlekedő autókra, hogy abban az én családtagom, rokonom is ülhet. Tehát ezért kell egy előzékenység a közlekedésben, kell úgymond egy empátia, egy lemondás. Nem pedig az az agresszivitás, ami egyébként évek óta fellelhető. Kezdődött mindez ugye a büntetőfékezésekkel a Rohonci úton. Többször belekapcsolódtam egy ilyen történetbe, hogy a belső sávba elé vágott és befékezett elé, minden volt, majdnem verekedésig fajultak a dolgok. Tehát azt gondolom, hogy itt még a közlekedési részlegnek van tennivalója. A másik ugye az, ami a mi hatáskörünk, tehát a sebességkorlátozó és a súlykorlátozó táblák kihelyezése itt a szakbizottságban történik, és itt is például a Farkas Károly utcában kiraktuk először a 30 km/h-s sebesség táblát, utána jöttek a lakók, hogy cseréljük vissza 40-re, most jönnek azzal, hogy hát újra 60-nal mennek a Farkas Károly utcában. Vagy gondolok itt arra, hogy a mi utcánkban, az Öntő utcában, amiről ugye küldtem levelet is ezredes asszonynak és elég hamar kaptam is egy választ, hogy ki vannak rakva a súlykorlátozó táblák a hídjaink miatt, tehát a hidak terhelése miatt, meg amúgy az útburkolat terhelése miatt, és a 10 tonna megengedett össztömeg felett vannak, hiszen bejönnek a 24, a 40 tonnás kamionok is, és utána meg mehetünk a közműcégünkhöz, hogy a csatornafedelek szintbe emelése, az útburkolat újraaszfaltozása elengedhetetlen. Nyilván az északi városrészen nincs meg az a külső elkerülő út, ami a tranzitforgalmat lebonyolítja, de a 89-esen végig lehetne menni, nem kell bejönni a Szent Imrén, meg a 11-es huszár úton. És itt ebben kérünk egy segítséget az utca lakóival, meg a Saághy utca lakóival is, hogy ezt napi szinten figyeljék és ellenőrizzék, ezt nagyon fontosnak tartottam elmondani. A másik pedig az, amit még egyszer megemlítenék, hogy milyen a közbiztonságba vetett hit. Tehát én este 10 után haza merek menni a Fő térről mondjuk Kámonba, vagy Herénybe és úgy gondolom, hogy nem fog érni atrocitás, nem fognak kirabolni, és ez jó. És reménykedem abban, hogy a város többi része felé is az emberek haza mernek menni 10 óra után. És azt gondolom, hogy Szombathely ebből a szempontból előnyben van. Vannak - nem említenék városokat - olyan megyeszékhelyek, ahol olyan mérgezett területek vannak, hogy tényleg nem nagyon lehet kimenni, tehát mondhatnám már azt is, hogy olyan fekete zónák vannak. De szólnék a katasztrófavédelem vezetéséhez is. Az előbb ott beszélgettünk erről, kaptam több megkeresést, és a társasházi lakásokban most ugye a katasztrófavédelem munkatársai voltak kinn ellenőrizni, javaslatokat tenni, az idei évtől teljesen más a rendelkezés, tehát a családi házas övezetekben kérni kell a kéményseprést. Tavaly még jöttek, az idéntől fogva a lakosságnak - ezt is fontos tájékoztatni - kérni kell. És ugye, hogyha elmulasztják, és valami probléma van, akkor meg fogják őket bírságolni. De a társasházaknál, ott kimentek a munkatársaik és nagyon sok olyan tájékoztatást kaptam, például a Stromfeld területéről is, hogy észrevételt tettek a szellőzővel kapcsolatban, sok mindennel kapcsolatban, amit mondott a vezető úr, hogy ezt a jövő évi ellenőrzésig meg kell csinálni, hiszen szén-monoxid mérgezés is lehet, ezeket meg kell tenni. És ezt a lakosságnak nagyon fontos itt is jelezni. Köszönöm szépen mindannyiuk munkáját és további sok sikert kívánok!

**Dr. Nemény András polgármester:** Köszönöm szépen képviselő úrnak, megadom a szót Tóth Kálmán frakcióvezető úrnak.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető:** Tisztelt Polgármester Úr! Tisztelt Közgyűlés! Tisztelt Kapitányasszony! Egy köszönöm tőlem is el kell, hogy hangozzék. Nyilván elsősorban városvezető frakció nevében, mint frakcióvezető, ezt kötelességem is megtenni, és azt gondolom, hogy a számok, amikre Horváth Gábor is célzott, valóban jók, tehát ezt mindenképpen el kell mondani. Felszólalásomban kimondottam az együttműködésre szeretnék hangsúlyt fektetni. Egyrészt ugye polgármester úr bevezetőjében is elmondta, hogy az ÉKM-mel folytatott egyeztetésben ilyen pilot jelleggel országosan is elsőként kezdtünk el egy olyan zebra programmal foglalkozni, értelemszerűen az ÉKM esetében az állami fenntartású utak tekintetében, ami a KRESZ-nek azt az irányát próbálja alátámasztani, illetve megvalósítani a gyakorlatban is, hogy a gyengébb szereplőt védi. Ebben most nekünk folyamatos egyeztetéseink vannak a közúttal, azt gondolom, hogyha olyan szintre jutunk, akkor a rendőrséggel való egyeztetés itt nem megkerülhető és szükséges is lesz. Úgyhogy ez szerintem teljesen rendben van. A másik, hogy a Városstratégiai, Idegenforgalmi és Sport Bizottság foglalkozik a forgalmi rend változásokkal a városban. Nincs is olyan bizottsági ülésünk, hogy ne jönne ez a téma elő. Itt is köszönöm a hivatali dolgozók nevében is, hogyha bármiben kérdéssel fordulunk a kapitánysághoz, akkor megkapjuk azokat a válaszokat, ami a szakszerű döntés meghozásához szükséges, a jövőben is így fogunk eljárni természetesen. És nyilván, amikor a rendőrségtől kapunk olyan jelzést, hogy egy-egy kereszteződésben mondjuk beavatkozás szükséges, mert mondjuk balesetveszély folyamatosan fennáll, jó példa erre a Rumi út, illetve a Szent Gellért kereszteződés, ahol például 24 órás lámpás beállítást tettünk, talán tavaly, vagy tavalyelőtt folyamatossá. És ugye ilyenek vannak folyamatosan, tehát, hogyha önöktől is jön ilyen jelzés, akkor ugyanezt felajánlom a bizottság nevében. A harmadik pedig egy nagyon kellemes kötelezettség, önök évek óta megtisztelik a Szentkirályi Napokat egy sátorban való részvétellel, ezúton is akkor hivatalosan is meghívom önöket, hogy úgy, ahogy a korábbi években, akkor várjuk tisztelettel és szeretettel önöket ott a 20-i napon. Úgy tudom, hogy valamiféle egyeztetések voltak is ebben, de most így személyesen kapitányasszonynak is felajánlom. Köszönöm szépen!

**Dr. Nemény András polgármester:** Köszönöm szépen frakcióvezető úrnak. Megadom a szót Ágh Ernő képviselő úrnak.

**Ágh Ernő városi képviselő:** A város közbiztonságát értékeljük, ez a napirend erről szól, miután az önkormányzati törvény is előírja a közreműködést rendőrség részére a település közbiztonságának fenntartása érdekében, és a 1994. évi rendőrségi törvény viszont előírja a kapitányságvezető asszonynak a beszámolót, amit most elég részletesen megtett, és ennek eleget is tett. Sok köszönet elhangzott, majd én a végén köszönöm meg, az észrevételemet nyilván elmondom. Tehát, ami számomra fontos az adatokból, hogy a regisztrált bűncselekmények száma csökkent. Ami fontos, hogy a közterületen elkövetett bűncselekmények száma is csökkent. Most nyilván a lakosság elsősorban ezt veszi észre, a közterületen a rongálást, meg az egyéb dolgokat, és ebben tényleg előre tudtak lépni azért, mert a jelenlétükkel visszatartották, tehát egyrészt bevonták a készenléti rendőrséget, másrészt nagyobb létszámmal voltak ott, harmadrészt meg hát ez csapatmunka. Tehát, hiszen szokta mondani az előző főkapitány, a megyei főkapitány, hogy ez csapatmunka, ami a polgárőrségre vonatkozóan, a közterület-felügyeletre vonatkozóan és a város lakosságával is. Tehát a városi lakosság azért Szombathelyen fegyelmezett és a szabályokat betartó, nem úgy, mint egyes nagyvárosokban. Tehát így nyilván a rendőrség helyzete is könnyebb ilyen szempontból és azért is tudnak ilyen jó eredményeket elérni, nemcsak most, hanem korábban is. Tehát a bűnmegelőzés vonatkozásában a nyomozás eredményessége is javult, ezt személyesen is megtapasztaltam, hiszen jeleztünk a Szalézi Templomban egy betörést, hála istennek nem vitték el az arany kelyheket, csak a kulcsokat, nem is értem, hogy azt minek vitte el a betörő, de azért ennek vonatkozásában is eredményesek voltak. Hála istennek a kamerák is értékelhető képeket tudtak bizonyítékként szolgálni, és így akkor behatárolható volt az elkövető kiléte. Szó volt itt a fiatalok vonatkozásában a fiatal bűnelkövetőkről, és örülök neki, hogy tényleg ezt a kellemetlen helyzetet felszámolták, én remélem, hogy erre a jövőben is figyelnek, hiszen nem mindegy, hogy ott a Fő tér környékén ez a randalírozás zavarja egyrészt az ott lakókat, vagy az ott közlekedőket. A közlekedés biztonságával kapcsolatban én azért azt elmondanám, hogy tapasztaljuk a gyorshajtást. Engem mindig idegesít a gyorshajtás, hiszen amikor korábban egyéni képviselő is voltam, mindig a lakosság azzal keresett meg, hogy rendkívül gyorsan mennek a járművek. Ez vonatkozott a Körmendi úton, a Külső-Nárai úton, a Külső Pozsonyi utcán, az Erkel Ferenc utcában, az Újvilág utcában, mindig visszatérő volt, hogy nagyon gyorsan mennek a járművek, és ugye, ahol nincs gyalogátkelőhely, ott borzasztó az átkelés, és tényleg veszélyes. Én erre vonatkozóan kérném, hogy a gyorshajtásra vonatkozóan nagyobb figyelmet fordítsanak, mert mondom, a bűncselekmények vonatkozásában jó, de itt vissza kell szorítani ezeket a versenyzőket. Szoktam is mondani, tehát szükség van a rendőrségre, mert ha mindenki a Tízparancsolat elvei szerint tevékenykedne, és mindent betartana, nem is lenne szükség rendőrségre. Mennyivel olcsóbb lenne ez az egész dolog, mert azért a rendőrség fenntartása pénzbe kerül. De hát sajnos nem mindenki annak a szellemében tevékenykedik, tehát a jövőben is kérem, hogy aktívan tevékenységüket fejtsék ki, és köszönöm szépen a munkájukat, és fontos dolog a jelenlét, a prevenció, a megelőzés. Köszönöm!

**Dr. Nemény András polgármester:** Köszönöm szépen képviselő úrnak, megadom a szót Németh Ákos tanácsnok úrnak.

**Németh Ákos a Fenntarthatósági és Klímastratégiai Szakmai Bizottság elnöke, tanácsnok:** Tisztelt Polgármester Úr! Tisztelt Közgyűlés! Szombathely majdnem minden évben a legboldogabb magyar városnak jön ki különböző felmérésekben, és kicsit utánanéztem, hogy mik azok a szempontok, amik hozzásegítenek minket ehhez, hogy egy városban mennyire érzik jól magukat az emberek. Általában a szakirodalom azt említi, hogy emberi léptékű legyen a város, biztonságos legyen, minél több emberi interakció legyen, tehát programok legyenek, és fenntartható. Ezek azok a szempontok, amik hozzásegítenek minket ahhoz, hogy itt legyünk a legboldogabbak Magyarországon. Én azt gondolom, hogy ez kicsit olyan, mint a Maslow-piramis, tehát a legalján van a biztonság. Tehát, amíg nincs biztonság, addig nem feltétlenül örülünk a sok emberi interakciónak, tehát nem tudunk elég hálásak lenni ezért a munkáért, hiszen ez az alapja annak, hogy jól érezzük magunkat egy városban. És azért nekem mindig eszembe jut, amikor annak idején összehívtunk egy nagy megbeszélést az illegális hulladékkal kapcsolatban és még rendőrkapitány úr ott volt, és elmondta, hogy igen, ez egy nagyon fontos dolog, de hát azért Szombathely nagyon jó helyzetben van, hogy emiatt kell egy ilyen nagy megbeszélést összehívnunk. És azt gondolom, hogy valójában igaza van, és még egy dolgot szeretnék kiemelni, hogy emellett, hogy a legboldogabb város vagyunk, abban biztos vagyok, ha a szombathelyieket megkérdezik, hogy milyen problémák vannak Szombathelyen, akkor az elsöprő többségük a közlekedéssel kapcsolatos valamilyen problémát hozna, utak minősége, parkolás, dugók, tehát ehhez hasonló. És én nagyon tudok azonosulni azzal, amit kapitányasszony mondott, hogy minden alternatív közlekedési eszközt támogassunk, és az egész közösségnek az a jó, ha minél többen használják ezeket a lehetőségeket, és minél kevesebb autós utazás van biztonsági szempontból, környezetvédelmi szempontból és minden szempontból, úgyhogy köszönöm szépen, és köszönöm a munkájukat!

**Dr. Nemény András polgármester:** Köszönöm tanácsnok úrnak. Igen, ez a szubjektív biztonsági érzet is fontos, mert ugye Horváth Gábornak megvan, mert haza mer menni egyedül Herénybe, de én azt gondolom, hogy Horváth Gábor más városban is nyugodtan hazamehet, mert nem fenyegeti veszély. De itt Lenkai Nóra is hazamehet, vagy Bokányi Adrienn is hazamehet, úgy, hogy biztonságban tudja magát, tehát azt hiszem, hogy ez a fokmérő, ez inkább igaz. Putz Attila elnök úr, parancsoljon!

**Putz Attila a Kulturális Oktatási és Civil Bizottság elnöke:** Tisztelt Polgármester Úr! Tisztelt Közgyűlés! Tisztelt Kapitányságvezető asszony! Csatlakozva a polgármester úrra, a keleti városrészen van olyan terület, ott a hajléktalanszálló környéke, vagy ott a vasúti aluljárónál, ahol azért a gyerekeket nem nagyon engedik maguktól hazajárni, mivel azért ott még a biztonságérzet nem tökéletes. Azért ott nagyon sokszor leszólítják a lakókat, akik gyalog járnak azon a részen. Ettől függetlenül, bocsánat, hogy a közepébe vágtam az egésznek, de ha már felvetette polgármester úr ezt a témát, tehát azért vannak még olyan területek, nem sok, de egy-kettő, ahol kell még valami javulást elérni mindenképpen, közösen természetesen ebben a kérdésben. Ugye azért a hozzám tartozó körzet a legnagyobb messze a városban, 560 hektár területű, illetve hát itt van a legproblémásabb intézmény, ez a hajléktalanszálló a Zanati út 1-ben. A Zanati út 1-ben lakó hajléktalanok ugye a Vasútállomás környékén, de a belváros felé is folyamatosan mennek. Nagyon sokszor beszélünk erről a városrendészet vezetőjével, Ágoston Sándorral, hogy ha egyik helyről elüldözik őket, akkor átmennek egy másik helyre, általában mindig ez a szokás úgymond. Tehát ott azért erre még oda kell figyelnünk. Illetve én azt szeretném kérdezni, mert én folyamatosan beszélek a kapitányságvezető asszonnyal is, meg a városrendészet vezetőjével, hogy számszakilag csökkennek-e a problémák a hajléktalanokkal kapcsolatosan is. Tehát mindenki ezt az információt adja, illetve azért én is kevesebb jelzést kapok folyamatosan a hajléktalan problémákkal kapcsolatosan. Viszont ezt jó lenne a lakosság felé reprezentálni. Tehát valahogy elmondani, hogy ténylegesen mennyi a bejelentések száma esetleg, tehát valahogy a lakosság felé ezt kommunikálni, hogy az érzésre, ha nem is tökéletes, de legalább lássák, hogy foglalkozunk ezzel a kérdéssel, illetve, hogy ténylegesen csökkennek az ilyen jellegű problémák a városban. Illetve hát én úgy gondolom, hogy ezekhez, hogy a közterületen kevesebb a bűncselekmény számszakilag, ehhez biztos a városrendészet is tesz hozzá, és én kérem is, hogy folyamatosan dolgozzanak együtt, ahogy eddig is együtt dolgoztak a városrendészettel. A másik, amit én is szeretnék felvetni, az a sebességmérés, a traffipax kérdés. Én szeretném kérni, hogy azt a szokást valahogy szüntesse meg a rendőrség, hogyha a 30-as táblánál nem mérnek, ott a Sólyom utcában, meg több helyen is hozunk olyan szabályokat, ha kiteszünk 30-as sebességkorlátozás táblákat, de semmi értelme nincs, ha nincs ellenőrzés. És jelen pillanatban sehol nincs ilyen ellenőrzés, ezt kell mondani. A lakók ezt folyamatosan jelzik, én is jelzem, mindig, minden évben elmondom ezt a problémát, tudom, hogy a megyei kapitányság csinálja az ütemezését, vagy hát a kijelölését, hogy hol legyenek a traffipaxok, de én szeretném kérni, talán hallja a megyei kapitány úr is, hogy valahogy oldjuk meg ezt. Én nem gondolom azt, hogy ahol akármilyen sebességkorlátozás van, ott ne lehetne ezt érvényre juttatni, különben nincs semmi értelme. Azt is sokszor elmondtam már, többször, mint lehet, hogy kellene, hogy engem kétszer büntettek meg, mind a kétszer Ausztriában 30-as táblánál, és biztos joggal volt mind a kettő alkalommal. Amúgy 41-gyel rohantam. A két dolog, amit pozitívumként, és tényleg nagyon köszönök, először a kiberbűncselekmények oktatása működik, Zanaton volt egy előadás, amit nagyon szépen köszönök, és nagyon hasznos volt, nagyon sokan voltak, én is meglepődtem, közel 30 résztvevője volt annak az előadásnak. Nagyon jó visszhangja volt, úgyhogy ezt én kérem és itt esetleg a képviselőtársaimat, hogy szervezzék meg minél több helyen az ilyen oktatásokat, mert nagyon fontosak főleg az időseknek ezek az oktatások. Illetve még amit szeretnék pozitívumként mindenképp kiemelni, a körzeti megbízottnak a munkája, az én körzetemben nagyon jó a kapcsolat, folyamatosan konzultálunk, havonta, két havonta biztos. Csak annyi kérésem lenne ezzel kapcsolatosan, hogy valahogy még több időt tudjon a körzeti megbízott a körzetben tartózkodni, minél kevesebb olyan munkával, megbízással lássák el, amivel nem a körzetünkben tevékenykedne. Ennyit szerettem volna, köszönöm szépen!

**Dr. Nemény András polgármester:** Köszönöm elnök úr! Lenkai Nóra képviselőasszony, parancsoljon!

**Lenkai Nóra városi képviselő:** Köszönöm szépen Polgármester úr! Én a jó együttműködést szeretném méltatni. Én azért is kértem szót, mert lehet, hogy sokan nem tudják a képviselő-testület tagjai közül, hogy az ELTE Szombathelyen elsőként kötött együttműködési megállapodást a Szombathelyi Rendőrkaptánysággal, tehát az egyetemek között ez egy egyedülálló dolog. Itt a kiberbűnözés ugye elhangzott, a diákon láttuk, ez ügyben folynak komoly kutatások az ELTE oktatóival, hogy az informatikai rendszerek még jobban tudják, hatékonyabban a rendőrség szolgálni és előmozdítani. Úgyhogy én is szeretném megköszönni a közös munkát, és azt gondolom, hogy majd a jövő évi beszámolóban, ha ez a dia elhangzik, hogy a kiberbűnözésben milyen eredményeket értek el, akkor a közös munka is benne lesz. Köszönöm!

**Dr. Nemény András polgármester:** Köszönöm, Czeglédy Csabának adom meg a szót!

**Dr. Czeglédy Csaba a Szociális és Lakás Bizottság elnöke:** Tisztelt Polgármester Úr! Tisztelt Közgyűlés! Először is kénytelen vagyok azzal kezdeni, hogy a hajléktalanok kérdése, és az esetlegesen általuk okozott problémák azért nem rendészeti kérdés. Én azt gondolom, hogy talán a rendőrségnek van ezzel a legkevesebb feladata. Az erőszakos kéregetőkkel, illetve a kórház környékén a nem tudom milyen jogcímen zoknit és egyéb árulókkal, és azt erőszakosan kínálgatókkal már van feladat, de én azt gondolom, hogy a hajléktalanság kérdése semmiképpen nem rendészeti kérdés. Majd, ha egyszer lesz egy normális országgyűlési képviselője a városunknak, és tesz azért, hogy a hajléktalanszálló normálisabb helyre tudjon kerülni, akkor a Zanati 1. környékén lakók problémája megoldódik. De ajánlom képviselőtársam figyelmébe, hogy mondjuk a baptisták milyen tartalmú levelet írtak a FÉHÉ-nek, illetve az ügyvezető asszony válaszát, aki többek között Szent Mártonra is hivatkozott, illetve az ő történelmi és hitbeli tevékenységére, úgyhogy én azt gondolom, hogy a fejekben e körben is rendet kell tenni, illetve, edukálnunk kell a lakosságot is. Ha már edukáció, én futóként próbálom ilyen Czeglédy Csabásan edukálni a gépjárművezetőket, a gyalogátkelőhelyekre szeretem felhívni a figyelmet a magam módján. Én azt gondolom, hogy a rendőrségnek ezzel több dolga lenne. Mert engem mondjuk elütnek, az maximum az én bajom lesz, sőt még lehet, hogy örömet okozok ezzel többeknek, de én azt gondolom, hogy amikor egy gyermeket ütnek el, vagy tizenéves fiatalokat ütnek el, az már azért súlyos probléma. Az autósok többségének azt kell, hogy mondjam, semmit nem jelent a gyalogátkelőhely, úgyhogy én ezt kiemelten kérem a tisztelt kapitányasszonytól és a munkatársaitól, hogy például a Jókain, a Brenneren, a Rohoncin ezt fokozatosan ellenőrizzék. Gyakorlatilag az autósok fele nem engedi át a gyalogosokat, és már a gyalogátkelőhelyre lelépve is továbbhaladnak az autósok. Az autósok egyharmada észre sem veszi, hogy elmegy a zebrára lelépett gyalogos mellett, az egyharmada int és bocsánatot kér, az egyharmada meg fel van háborodva. Én annyi felháborodott arccal nem nagyon találkoztam mostanában, mint ahogy rám csodálkoznak az autósok, úgyhogy én azt gondolom, hogy ebben van dolog. És főleg dolog van a Rohonci úton, a Bem-Rohonci kereszteződésnél, én ott kiemelt ellenőrzést kérnék a kapitányasszonytól és a munkatársaitól, amíg nem lesz halálos baleset. Kértem a hivataltól tájékoztatást, gondolom megkapom majd, hogy a Közúttal hogy folynak az egyeztetések, ott egy lámpás kereszteződés, vagy bármi kialakítása kapcsán. Gyakorlatilag hetente történik ott baleset, múlt héten is, kéthete is, erről nyilván kapitányasszony még talán nálam is jobban tud. Én hadd kérjek ott valami célzott ellenőrzést, hogy hátha az autósok figyelmét felhívjuk arra, hogy ha a külső sávban egy autós megáll, az nem azt jelenti, hogy a belső sávban haladó vígan elhaladhat, mert akkor üti el az ott, akár szabályosan, vagy szabálytalanul kerékpárral közlekedőt, de egyébként gyalogost is sodortak ott már el. A másik a Rohonci út, amikor a közlekedési lámpák nem működnek, kifejezetten alkalmas autóversenyzésre, a rendőrség ezt tudja, hiszen a rendőrségnek is van versenye néha a Rohonci úton, igaz, akkor a rendőrség lezárja a Rohonci útnak a vonatkozó részét. Na, de a versenyzőink a Rohonci úton semmiféle rendőrségi zárást nem alkalmaznak, hanem kedvükre versenyeznek. Én innen is hadd kérjek a rendőrségtől be nem jelentett ellenőrzést, hátha egy picit leszoktatjuk a Rohonci úton versenyzőket, de a Rohonci-Bem kereszteződését látom én kifejezetten veszélyesnek. A galeri felszámolásában a rendőrség munkáját kifejezetten köszönöm, az Óperint 18., meg a Szabadságharcos, meg a környéken élők egy kicsit nagyobb nyugalmat érzékelnek, én azért nagyon sajnálom ezeket a családokat, a szüleiket, a nagyszüleiket ezeknek a gyermekeknek. Én azt gondolom, hogy a családok széthullása, az apák, anyák jelenlétének a hiánya az, ahogy ezek a gyermekek gyakorlatilag nagyon kevés odafigyelésben részesülnek, az ide vezet. És sajnos büntetéshatósági kérdés lesz a fiataloknak a furcsa időtöltéséből, mert hiszen ezek átlépték tucatnyi esetben a bűncselekményi határt. Egyébként az Óperint 18-ban lakók most egy picit nagyobb nyugalomról számoltak be, én ebben külön köszönöm a rendőrségnek a munkáját. És mivel előjött a kibertérbeni bűncselekmények elkövetése, ezért nem tudom megállni az a kérdést, hogy feltegyen, hogy az elkövetőknek az állampolgársága vonatkozásában van-e valami adat a Szombathelyi Rendőrkapitányságnak, hogy ezek az elkövetők milyen állampolgárságúak, és hogy ha ebben kaphatunk tájékoztatást, hogy ezek magyarok, vagy külföldiek, ha ebben kapható adat, akkor azt megköszönném. És köszönöm kapitányasszonynak is a nagyon előremutató együttműködését, köszönöm, hogy elérhető, tudunk konzultálni, és nyilván köszönöm a munkatársainak is a munkáját.

**Dr. Nemény András polgármester:** Köszönöm elnök úrnak a felvetését. Én vizuális típus vagyok, ezért elképzeltem, hogy futóként hogyan edukálja az autósokat. Van egy emlékem, amikor gyalogosként edukálta a bicikliseket a Fő téren, tehát ez egy unortodox megoldás, de persze ez is lehet célravezető. További jelentkezőt nem látok, a vitát lezárom, mindenkinek köszönöm a kérdést, felvetést, véleményt is, hiszen inkább vélemények hangoztak el, de én azt gondolom, hogy kapitányságvezető asszony közben jegyzetelt, és amire kell, arra válaszolni fog.

**Dr. Koncz Gabriella r.ezredes, a Szombathelyi Rendőrkapitányság vezetője:** Igen, köszönöm szépen, akkor megyek sorban. Kelemen Krisztián úrnak köszönöm szépen az elismerő szavakat, át fogom adni a kollégáimnak. Dr. Danka Lajos úrnak, ugye ezt megbeszéltük a bizottsági ülésen, hogy a liberális hozzáállást, így fogalmazott a bizottsági ülésen. Pont látszik, hogy a liberális hozzáállás azért nem teljesen igaz, mert megtettük azokat a lépéseket, amit meg kellett tenni a felszámolás érdekében. Ugye azt mondtam, hogy jogalkalmazók vagyunk, a jogalkotás már nem ránk tartozik, amik kijönnek jogszabályok, a rendőrség az alapján tud eljárni, és mint említettem, gyermek, fiatalkorúakra speciális szabályozás van, tehát annál tovább mi nem tudunk terjeszkedni, de azt gondolom, hogy a végkifejlet az, hogy megoldottuk a problémát. Ugye megbeszéltük a határrendészetet, a mélységi ellenőrzést, és a közlekedés az, hogy fiatal, vagy idős megy gyorsan, vagy fiatal, vagy idős, vagy középkorú okoz-e balesetet, erre egyrészt statisztikáink sincsenek alapjaiba véve, másrészt tényleg mindenki. Nem lehet csak azt mondani, hogy az idősek szabálykövetőek és nem követnek el bűncselekményt, és fordítva sem. Szóval van innen is, onnan is. De megbeszéltük. Horváth Gábor úrnak valóban az Öntő utca kapcsán visszaválaszoltunk, azt tudom ígérni, hogy meg fogjuk ejteni majd ezeket az ellenőrzéseket. Kézben tartott mobiltelefon, nagyon sok ellenőrzésünk van, amikor kimennek a kollégáim, nagyon nézzük őket. Én magam sem tudom, őszinte leszek, nem tudom megérteni, amikor nagy értékű autókban ülnek, és még mindig nem tudják alkalmazni a kihangosítás intézményét, tehát isten igazából nem tudok erre mit mondani. Vagy lustaság, vagy nem értünk hozzá, de nekem is beállították, én se értek hozzá. Valóban én azt gondolom, hogy a közlekedésben van egyfajta agresszivitás, ami szerintem az életmódunkból is adódik, ezt azért mondjuk ki, hogy a legtöbb ember már eleve úgy megy el reggel, hogy zaklatott, elkéstem, vinni kell a gyereket, stb., és így is áll bele a közlekedésbe, mondjuk ki. De ismételten mondom, hogy nem biztos, hogy csak a rendőri eszközökkel tudunk tenni valamit. Tóth Kálmán úrnak mondom, hogy köszönöm szépen szintén az elismerő szavakat, igyekszünk mindenhol ott lenni. Ágh Ernő úrnak, a Szalézi Templom, ugye együttműködtünk, nagyon örülök, hogy tudtunk ebben is fogni elkövetőket. Fő téri fiatalok, és hogy új helyen is esetleg, pont most a minap volt egy megbeszélésünk a városrendészettel, polgárőrséggel, hogy meghatároztuk azokat a főbb gócpontokat a város területén, ahol mi úgy gondoljuk, hogy még több szolgálat kellene, és a rendőri szolgálatokat ki fogjuk egészíteni közös szolgálatokká, úgy, mind polgárőrséggel, és úgy, mind városrendészettel. Úgyhogy én azt gondolom, hogy ebben a témakörben is fogunk tudni lépni. És akkor ön is említi a közlekedésbiztonságot, ugyanezt tudom mondani, hogy tapasztaljuk nyilván a gyorshajtásokat, vannak is információink arra vonatkozóan, hogy a fiatalok hol gyülekeznek, és hol akarnak ilyen gyorsulásokat. Ezekről azért nem szeretnék beszélni, mert ezek most kvázi egy ilyen felderítő szakaszban vannak, tehát ezekre is fogunk tudni lépni. Németh Ákos úrnak köszönöm szépen, hogy utánanézett annak a boldog város, meg élhető város kategóriának. Ez mindannyiunknak az elismerése, azt gondolom. Putz Attila úr ugye felhozta a hajléktalanszállót, és hogy vannak problémák. Vannak. Rendkívül sok hajléktalannal szemben intézkedünk, köztisztasági szabálysértéstől elkezdve a koldulásig mindenféle, de azt hadd mondjam el, hogy kigyűjtöttem azt, hogy mennyi azon személyek száma, aki 10-nél több ilyen szabályszegést valósított meg, és 10 emberről beszélünk, ami a 74 ezres lakossághoz tudom, hogy sok, de valamilyen szempontból meg mégis elenyésző. És én azt gondolom, hogy tényleg a hajléktalanságnak a kérdése kapcsán mi próbálunk rendészetileg fellépni, és fel is lépünk, de nem minden problémát fog megoldani a rendőr. A városrendészettel közös munkára pedig megadtam a választ, mert ez folyik, és folyamatosan folyik. És akkor a sebességmérés, ezt már többször elmondtam, hogy a Szombathelyi Rendőrkapitányságnak nincs sebességmérő ellenőrző készüléke. Tehát én mindig annyit tudok tenni, hogy a vármegyei főkapitányság felé jelzem az adott utcákat. De én visszanéztem egyébként a tavalyi papírjaimat, hogy hol kértek ellenőrzéseket, és jelenthetem önöknek, hogy én oda próbáltam, még az Erdei Iskolához is, kereszteződésekbe, stb. hogy nézzük meg, tehát a saját embereim is beültek, és kértem, hogy üljenek be egy rendőrautóba, ha nem is biztos, hogy van benne traffipax gép, de legalább látják azt az emberek, hogy ott van rendőr. De nekünk nincs sebességmérőnk. És a sebességmérő táblák vonatkozásában próbáljuk betartatni, de ugye erre nekünk az a módszerünk, hogy kimegyünk egy rendőrautóval és akkor ott demonstráljuk a jelenlétet, mert ugye beépítve nincs a szemünkbe maga a sebességmérő. És akkor a KMB-sek munkájáról csak annyit, hogy ismételten mondom, hogy igen, én azt bevezettem való igaz, ami korábban nem volt, hogy a bűnügyi munkába befogtam a körzeti megbízottakat, de tettem ezt azért, mert én azt gondolom, hogy még így is belefér a szolgálatukba az, hogy egy kicsit érzékenyek legyenek a tekintetben, hogy a területükön milyen bűncselekményeket követtek el. És ezért azt gondolom, hogy ezzel ők is fejlődnek és segítenek a kapitányságnak a munkájában, de ismételten mondom, hogy az elvárás tőlünk, hogy azt a százalékot, amit közterületen kötelezően el kell tölteniük, azt ők nem léphetik túl, vagy nem csökkenthetik alá. Lenkai Nóra képviselőasszonynak köszönöm ezt, valóban tegnap erről beszéltünk, hogy folyik egy ilyen együttműködés, és valóban jövőre talán majd többet tudunk majd, hogy ezek a közös együttműködések milyen eredménnyel is zárultak. És akkor Czeglédy Csaba képviselő úrnak a hajléktalanok felvetését köszönöm, tehát hasonló a véleményünk, hogy nem tudjuk ezt csak rendőri eszközökkel megoldani. Arról tájékoztatnám, hogy a gyalogátkelőhelyek, az nekem is vesszőparipám. Tehát ebben is mennek folyamatosan az ellenőrzések, de át fogom adni a kollégáimnak, hogy ezt a bizonyos fajta kereszteződést, és gyalogátkelőhelyeket is nézzék. De nézzük, tehát még drónos ellenőrzéseink is vannak. Tehát, hogy drónnal nézzük azt, hogy átmennek-e, és még azt sem látja valóban, hogy ott áll egy rendőrautó. Tehát még ilyen eszközöket is próbálunk bevetni, és a kiberbűnözésről annyit kell mondanom, hogy kétfelé kell vennünk. Egyrészt vannak, én úgy hívom, hogy sima csalások, amiket különböző fórumokra felraknak, és bejelentkeznek, hogy én megvenném tőled, elutalod, nem utalok, stb. Abban nagyon jó a rendőrségnek a felderítési eredményessége, és itt elsősorban országon belüli elkövetőkről beszélhetünk. De amiről mondtam, hogy a Karib térségben már kiköt 5 perc múlva a pénz, ott viszont nyilván kevesebb elkövetőt tudunk hozzátenni, az ő állampolgárságukról nem is tudok nyilatkozni, de azt bizton tudom, hogy több sikeres felderítése volt országosan már a rendőrségnek ezen témakörökben, és nem magyar elkövetők voltak. Hálózatokat működtettek kinn az országokban arra, hogy különböző országbeli gyengébb embereket megfogják a pénzük vonatkozásában. Tehát erre is vannak adatok, de ott valóban külföldi elkövetés volt. A sima csalás, amivel naponta szembesülünk, hogy nem kaptuk meg az árunkat, nem azt küldték meg, vagy rákapcsoltam egy linkre, ott nagyobb a felderítésünk és ott országon belüli elkövetőkről beszélhetünk. És akkor azt gondolom, hogy végigértem.

**Dr. Nemény András polgármester:** Nagyon szépen köszönjük a válaszokat, szerintem kimerítően megtárgyaltuk a beszámolót. Én is köszönöm a munkáját a kapitányasszonynak és mindenki másnak, és ezek után azt gondolom, hogy nem lesz akadálya, hogy elfogadjuk a határozati javaslatunkat, erről szavazunk most.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**160/2025. (V.29.) Kgy. számú határozat**

Szombathely Megyei Jogú Város Közgyűlése Szombathely 2024. évi közbiztonságának helyzetéről, a közbiztonság érdekében tett intézkedésekről, és az azokkal kapcsolatos feladatok végrehajtásáról szóló, a rendőrségről szóló 1994. évi XXXIV. törvény 8. § (4) bekezdése alapján készített beszámolót megtárgyalta, és az előterjesztés melléklete szerinti tartalommal elfogadja.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

Dr. Koncz Gabriella r. ezredes kapitányságvezető

(a végrehajtás előkészítéséért:

Dr. Holler Péter, a Hatósági Osztály vezetője)

**Határidő:** azonnal

**Dr. Nemény András polgármester:** Nagyon szépen köszönjük, viszontlátásra!

**Dr. Koncz Gabriella r.ezredes, a Szombathelyi Rendőrkapitányság vezetője:** Köszönöm, hogy megszavazták. Szolgálunk és védünk! Viszontlátásra!

***3./ Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára***

***Előadók:*** *Dr. Nemény András polgármester*

*Horváth Soma alpolgármester*

***Meghívottak:*** *Grünwald Stefánia, a Savaria Turizmus NKft. ügyvezetője*

*Krenner Róbert, a VASIVÍZ ZRt. vezérigazgatója*

*Kovács Cecília, a SZOVA Szállodaüzemeltető Kft. ügyvezetője*

**Dr. Nemény András polgármester:** A következő napirendi pontnál Illés Károlynak adom meg a szót, aki bizottsági véleményt ismertet.

**Illés Károly a Költségvetési Ellenőrző Szakmai Bizottság elnöke (bizottsági elnöki hozzászólás):** Tisztelt Polgármester Úr! Tisztelt Közgyűlés! Igen, mint bizottsági elnök kértem most szót. Először is köszönöm a bizottság tagjainak, mert egy nagyon konstruktív bizottsági ülésen vagyunk túl, nagyon sok érdemi javaslattal. Ebből az egyiket szeretném ismertetni, a 92/2025-ös határozatunkat, ami szerint a Költségvetési Ellenőrző Szakmai Bizottság „javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára” című előterjesztést megtárgyalta, és a SZOVA Szállodaüzemeltető Kft. kisebbségi üzletrészének megvásárlására vonatkozó adásvételi szerződéssel kapcsolatban javasolja a közgyűlésnek, hogy a kisebbségi üzletrész megvásárlását követően kerüljön kidolgozásra költséghatékonysági szempontok miatt a SZOVA Szállodaüzemeltető Kft. jogutódlással történő megszüntetésének lehetősége. Ezt a határozati javaslatot hozta a bizottság. Köszönöm szépen!

**Dr. Nemény András polgármester:** Egy lehetőségnek a kidolgozását.

**Mikrofon nélkül Illés Károly a Költségvetési Ellenőrző Szakmai Bizottság elnöke:** konkrétan a beolvasztását, egyszerű szó.

**Dr. Nemény András polgármester:** Oké, Czeglédy Csaba.

**Dr. Czeglédy Csaba a Szociális és Lakás Bizottság elnöke:** Köszönöm szépen Polgármester úr. Tisztelt Közgyűlés! Tegnap tartózkodtam a bizottsági ülésen, mert nem akartam sem a bizottság, sem a vezérigazgató úrnak az idejét rabolni. Hozzám is nyilván eljutnak az úszásoktatásban résztvevők szüleinek a panaszai és problémái. Én csak abban kérem a tájékoztatást, lehet, hogy az én szövegértésemmel van probléma, hát idős korban már az ilyen előfordul, hogy szervezett oktatás keretén belül 3 éves kor felett, gyermeket kísérő felnőtt maximum 1 db kedvezményes csoportos jegyet vásárolhat. Tehát a kérdésem arra vonatkozik, hogy hogyan lehet csoportos jegy, amiből csak egyet vásárolhat, illetve ezekkel a korlátozásokkal mi pontosan a célja a gazdasági társaságunknak, tehát konkrétan ezt kérdezném, hogyha ebben kaphatnék, akár vezérigazgató úrtól, vagy bárki mástól tájékoztatást.

**Dr. Nemény András polgármester:** Tőlem biztos nem, úgyhogy vezérigazgató úr, van-e valami a fejében a csoportos jegyekkel kapcsolatban, az 1 db csoportosra.

**Krenner Róbert, a VASIVÍZ ZRt. vezérigazgatója:** Tisztelt Polgármester Úr! Tisztelt Közgyűlés! Régi téma ez a csoportos gyerekoktatással kapcsolatos szülői kísérőjegy. Megvizsgáltunk minden lehetőséget, konzultáltunk a csoportvezetőkkel is és mivel az elmúlt időszakban elég sok visszaélés történt ezzel a kísérőjegy kategóriával, ezért ezt a megoldást találtuk a legszerencsésebbnek, hogy a szülők fel tudjanak menni a gyermekeknek, főleg a hajszárítás, de öltöztetés céljából. Ez egy kedvezményes belépési lehetőség, de kizárja annak a lehetőségét, hogy esetleg visszaéléssel a szülők az uszoda egyéb szolgáltatásait is igénybe vegyék. Képviselő úrnak a részletes feltételeket az uszodavezetővel együtt, ha érdekes, akkor még külön megbeszélhetjük, de elég jól körbejártuk ezt a történetet, ez volt a csapatnak a végkövetkeztetése, hogy így tudjuk megoldani a szülői felügyeletet a gyerekek kíséretében. Köszönöm szépen!

**Dr. Nemény András polgármester:** Akkor ez egy névválasztás, ami ilyen szempontból lehet, hogy kevésbé szerencsés, ami a képviselő úrnak a figyelmét felkeletették, de ha további információk kellenek, akkor ezt akár írásban is a képviselő úr részére eljuttatjuk. További jelentkezőt nem látok, a vitát lezárom. Akkor a bizottsági módosító javaslatot teszem fel először szavazásra, én azt gondolom, hogy megvizsgálhatjuk ezt, több irány is lehetséges, ez az egyik lehetséges irány, lássuk, hogy ez hogyan tud történni, szavazunk róla most.

Megállapítom, hogy a testület 17 igen, 0 nem, 1 tartózkodással elfogadta a javaslatot és a következő határozatot hozta:

**161/2025. (V. 29.) Kgy. sz. határozat**

Szombathely Megyei Jogú Város Közgyűlése a „**Javaslat Szombathely Megyei Jogú Város Önkormányzata tulajdonában lévő gazdasági társaságokkal kapcsolatos döntések meghozatalára”** című előterjesztést megtárgyalta, és a SZOVA Szállodaüzemeltető Kft. kisebbségi üzletrészének megvásárlására vonatkozó adásvételi szerződéssel kapcsolatban úgy határoz, hogy a kisebbségi üzletrész megvásárlását követően kerüljön kidolgozásra költséghatékonysági szempontok miatt a SZOVA Szállodaüzemeltető Kft. jogutódlással történő megszüntetésének lehetősége.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Kovács Cecília, a társaság ügyvezetője)

**Határidő:** a kisebbségi üzletrész megvásárlását követően

**Dr. Nemény András polgármester:** Most pedig az I. határozati javaslatról szavazunk, ami a Savaria Turizmus Nonprofit Kft. beszámolója, erről szavazunk most.

Megállapítom, hogy a testület 14 igen, 0 nem, 4 tartózkodással elfogadta a javaslatot és a következő határozatot hozta:

**162/2025. (V. 29.) Kgy. sz. határozat**

1./ Szombathely Megyei Jogú Város Közgyűlése a **Savaria Turizmus Nonprofit Kft**.-nek a számvitelről szóló 2000. évi C. törvény 4. § (1) bekezdése alapján elkészített 2024. évi beszámolóját

**175.690** **eFt mérlegfőösszeggel**

**32.056 eFt adózott eredménnyel**

elfogadásra javasolja a társaság taggyűlésének.

2./ A Közgyűlés javasolja a társaság taggyűlésének az adózott eredmény, 32.056 eFt eredménytartalékba helyezését.

3./ A Közgyűlés felhatalmazza a polgármestert, hogy a fenti döntést a társaság taggyűlésén képviselje.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért felelős:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője

Grünwald Stefánia, a társaság ügyvezetője)

**Határidő:** a társaság taggyűlése

**Dr. Nemény András polgármester:** Most jön a II. határozati javaslat, az Uszoda és a Termálfürdő Házirendjére vonatkozó javaslat, erről szavazunk most.

Megállapítom, hogy a testület 17 igen, 0 nem, 1 tartózkodással elfogadta a javaslatot és a következő határozatot hozta:

**163/2025. (V. 29.) Kgy. sz. határozat**

Szombathely Megyei Jogú Város Közgyűlése a Fedett Uszoda és Termálfürdő Házirendjét az előterjesztés 2. számú mellékletét képező tartalommal megegyezően jóváhagyja.

**Felelős:**  Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Krenner Róbert, a társaság vezérigazgatója)

**Határidő:** azonnal

**Dr. Nemény András polgármester:** Jön a III. határozati javaslat, a Szállodaüzemeltető Kft. kisebbségi üzletrészének megvásárlására vonatkozó adásvételi szerződés tervezete. Erről szavazunk most.

Megállapítom, hogy a testület 13 igen, 5 nem, 0 tartózkodással elfogadta a javaslatot és a következő határozatot hozta:

**164/2025. (V. 29.) Kgy. sz. határozat**

1./ Szombathely Megyei Jogú Város Közgyűlése a SZOVA Szállodaüzemeltető Kft. kisebbségi üzletrészének megvásárlására vonatkozó adásvételi szerződés tervezetét az előterjesztés 3. számú mellékletével megegyező tartalommal jóváhagyja.

2./ A Közgyűlés felhatalmazza a SZOVA Nonprofit Zrt. Igazgatóságának elnökét az üzletrész-adásvételi szerződés aláírására.

**Felelős:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Kovács Cecília, a társaság ügyvezetője

Dr. Károlyi Ákos, a SZOVA NZrt. Igazgatóságának elnöke)

**Határidő:** azonnal

**Dr. Nemény András polgármester:** Jön a IV. határozati javaslat, ez a VASIVÍZ ZRt-re vonatkozó, és ez az igazgatósági tag, múltkor hoztunk erről egy döntést, csak akkor még nem lehetett tudni, hogy ezt előbbre kell hoznunk, erről szól a döntés, szavazunk most.

Megállapítom, hogy a testület 13 igen, 0 nem, 5 tartózkodással elfogadta a javaslatot és a következő határozatot hozta:

**165/2025. (V. 29.) Kgy. sz. határozat**

Szombathely Megyei Jogú Város Közgyűlése úgy határozott, hogy a VASIVÍZ ZRt. Igazgatóságába tagként 2025. június 1. napjától 2025. szeptember 9. napjáig Kovács László helyére Dr. Kovács Elődöt delegálja változatlan feltételekkel.

**Felelős:**  Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Krenner Róbert, a társaság vezérigazgatója)

**Határidő:** azonnal

***4./*** ***Javaslat ingatlanokkal kapcsolatos döntések meghozatalára***

***Előadók:*** *Dr. Nemény András polgármester*

*Dr. Horváth Attila alpolgármester*

***Meghívottak:*** *Kovács Cecília, a SZOVA NZrt. vezérigazgatója*

**Dr. Nemény András polgármester:** A következő napirendnél Illés Károly képviselő úr bizottsági véleményt ismertet.

**Illés Károly a Költségvetési Ellenőrző Szakmai Bizottság elnöke (bizottsági elnöki hozzászólás):** Köszönöm a szót! Tisztelt Polgármester Úr, tisztelt Közgyűlés! Mint ahogy mondtam, nagyon konstruktív volt a bizottsági ülés, úgyhogy egy határozati javaslatot ismertetnék, a 94/2025-ös: a Költségvetési Ellenőrző Szakmai Bizottság „Javaslat ingatlanokkal kapcsolatos döntések meghozatalára” című előterjesztést megtárgyalta, és az előterjesztéshez kapcsolódóan javasolja a közgyűlésnek annak megvizsgálását, hogy a vagyontárgyak értékesítése során a hirdetések megjelenési felülete kerüljön további kettő, ingatlanforgalmazással forgalmazó, az ország minden területén ingatlanokkal foglalkozó online hirdetési felülettel kiegészítésre. Ez lenne a javaslata a bizottságnak, köszönöm.

**Dr. Nemény András polgármester:** Én is voltam ugyanilyen nevű bizottság elnöke ellenzéki képviselőként és remek határozati javaslatokat hozattam meg, akkor kisebbségben voltam a bizottságban, most ugyanígy van Illés képviselő úr is, ő is ezt teszi

**Mikrofon nélkül Illés Károly a Költségvetési Ellenőrző Szakmai Bizottság elnöke:** Vagy mégse.

**Dr. Nemény András polgármester:** Hát mindig kiderült nálunk is, hogy nem ez volt, de aztán a közgyűlésen mindig leszavazták ezeket a remek javaslatokat, ám én most épp pont ezzel ellentétben azt javaslom, mivel ez egy transzparenciáról szóló javaslat, ezért ezt támogathatjuk egész nyugodtan, sőt, köszönjük a javaslatot, szavazunk róla most.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**166/2025. (V.29.) Kgy. számú határozat**

Szombathely Megyei Jogú Város Közgyűlése a „**Javaslat ingatlanokkal kapcsolatos döntések meghozatalára”** című előterjesztést megtárgyalta és az előterjesztéshez kapcsolódóan felkéri a polgármestert, vizsgálja meg annak lehetőségét, hogy a vagyontárgyak értékesítése során a hirdetések megjelenési felülete kerüljön további kettő, ingatlanforgalmazással foglalkozó, az ország minden területén ingatlanokat forgalmazó online hirdetési felülettel kiegészítésre.

**Felelős:**  Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** a Közgyűlés júniusi ülése

**Dr. Nemény András polgármester:** Most pedig az I. határozati javaslatunk, ez a Vas Vármegyei Szakképzési Centrummal kapcsolatos javaslat, erről szavazunk most.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**167/2025. (V.29.) Kgy. számú határozat**

1. Szombathely Megyei Jogú Város Közgyűlése a Vas Vármegyei Szakképzési Centrum Szombathely, Markusovszky Lajos utca 6. szám, 2690 hrsz. alatti ingatlan 3200 m2 nagyságú részére vonatkozóan fennálló ingyenes használati jogviszonyát a nemzeti vagyonról szóló 2011. évi CXCVI törvény 11.§ (13) bekezdése, a Magyarország helyi önkormányzatairól szóló 2011. évi CLXXXIX. törvény 13. § 15. pontja, valamint a Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet 11. § a) pontja alapján 2031. július 31. napjáig terjedő határozott időtartamra meghosszabbítja.

Egyebekben a használatba-adási megállapodás változatlan tartalommal marad hatályban.

1. A Közgyűlés felhatalmazza a polgármestert az ingyenes használatra vonatkozó szerződés módosításának aláírására.

**Felelős:**  Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(A végrehajtásért:

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője)

**Határidő:** azonnal

**Dr. Nemény András polgármester:** Jön a II. határozati javaslat, ez a SZOVA ingatlanértékesítés az 1. számú mellékletben szereplő feltételekkel, erről szavazunk most.

Megállapítom, hogy a testület 13 igen, 0 nem, 4 tartózkodással – *1 képviselő nem vett részt a szavazásban* – elfogadta a javaslatot és a következő határozatot hozta:

**168/2025. (V.29.) Kgy. számú határozat**

1. Szombathely Megyei Jogú Város Közgyűlése megtárgyalta a SZOVA Nonprofit Zrt. tulajdonában álló Szombathely 10427/48 helyrajzi számú földrészlet értékesítésére vonatkozó előterjesztést, és az ingatlan értékesítését az előterjesztés 1. számú mellékletét képező adásvételi szerződésben foglalt feltételekkel jóváhagyja.
2. A Közgyűlés felhatalmazza a SZOVA Nonprofit Zrt. Igazgatóságának elnökét az adásvételi szerződés aláírására.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

(A végrehajtásért felelős:

Kovács Cecília, a SZOVA NZrt. vezérigazgatója

Dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Dr. Károlyi Ákos, a SZOVA NZrt. Igazgatóságának elnöke)

**Határidő:** azonnal

***5./ Javaslat Szombathely Megyei Jogú Város Önkormányzata 2024. évi zárszámadási rendeletének megalkotására***

***Előadók:*** *Dr. Nemény András polgármester*

*Dr. Horváth Attila alpolgármester*

*Dr. Károlyi Ákos jegyző*

***Meghívott:*** *Gáspárné Farkas Ágota könyvvizsgáló*

**Dr. Nemény András polgármester:** Áttérünk az 5. napirendi pontunkra, jelentkezőt nem látok, a vitát lezárom, szavazunk a rendelet megalkotásáról.

Megállapítom, hogy a testület 18 egyhangú igen szavazattal elfogadta a javaslatot és az alábbi rendeletet alkotta:

**Szombathely Megyei Jogú Város Önkormányzata Közgyűlésének**

**14/2025. (V.30.) önkormányzati rendelete**

**az önkormányzat 2024. évi gazdálkodásának végrehajtásáról**

*(A rendelet hiteles szövege a jegyzőkönyv mellékletét képezi.)*

**Dr. Nemény András polgármester:** Nehéz követni, ugye? Ez nem a budapesti közgyűlés, amelyik tegnap este 11-ig tartott, hanem most itt valami csere van.

***6./ Javaslat Szombathely Megyei Jogú Város Önkormányzata 2024. évi maradvány elszámolásának jóváhagyására***

***Előadók:*** *Dr. Nemény András polgármester*

*Dr. Horváth Attila alpolgármester*

***Meghívott:*** *Gáspárné Farkas Ágota könyvvizsgáló*

**Dr. Nemény András polgármester:** A következő napirendi pontunk „Javaslat Szombathely Megyei Jogú Város Önkormányzata 2024. évi maradvány elszámolásának jóváhagyására”, ez nyilván összefüggésben volt az előzővel, és ezzel összefüggésben sincsen hozzászólás, úgyhogy jelentkezőt nem látok, a vitát lezárom, szavazunk a határozatról.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**169/2025. (V.29.) Kgy. sz. határozat**

Szombathely Megyei Jogú Város Közgyűlése az önkormányzat továbbá költségvetési szervei 2024. évi maradvány elszámolására vonatkozó előterjesztést megtárgyalta és ezzel kapcsolatosan az alábbi döntéseket hozta:

1. jóváhagyja az önkormányzati intézmények maradványát, és annak felhasználását engedélyezi a II. számú mellékletben részletezettek szerint;
2. elfogadja az önkormányzat jóváhagyásra javasolt maradványát a III. számú mellékletben részletezettek alapján;
3. felkéri a polgármestert és a jegyzőt, hogy a fentiek szerint jóváhagyott maradvány átvezetéséről a II-III.sz. mellékletekben foglaltak szerint a költségvetési rendelet módosításakor gondoskodjon.

**Felelősök:** Dr. Nemény András polgármester

Dr. Horváth Attila alpolgármester

Dr. Károlyi Ákos jegyző

(a végrehajtás előkészítéséért:

Stéger Gábor a Közgazdasági és Adó Osztály vezetője)

**Határidő:** következő költségvetési rendelet módosítás

***7./******Javaslat Szombathely Megyei Jogú Város Önkormányzata 2025. évi költségvetéséről szóló 4/2025. (II.28.) önkormányzati rendelet II. számú módosításának megalkotására***

***Előadók:*** *Dr. Nemény András polgármester*

*Dr. Horváth Attila alpolgármester*

*Dr. László Győző alpolgármester*

*Horváth Soma alpolgármester*

*Dr. Károlyi Ákos jegyző*

***Meghívott:*** *Gáspárné Farkas Ágota könyvvizsgáló*

**Dr. Nemény András polgármester:** Rátérünk a 7. napirendi pontunkra. Illés Károly elnök úr, parancsoljon!

**Illés Károly a Költségvetési Ellenőrző Szakmai Bizottság elnöke (bizottsági elnöki hozzászólás):** Tisztelt Polgármester Úr! Tisztelt Közgyűlés! Először is kezdeném azzal, hogy szereti, ha közös határozatokat fogadunk el, úgyhogy remélem, hogy ez itt is megvalósul. Nemcsak azért, mert a bizottság elfogadta a 99/2025-ös határozatában, hogy a „Javaslat Szombathely Megyei Jogú Város Önkormányzata 2025. évi költségvetéséről szóló 4/2025. (II.28.) önkormányzati rendelet II. számú módosításának megalkotására” című előterjesztés tekintetében úgy döntött, hogy a HVSE támogatása tárgyában külön szavazást tart. Ez alapján a 100/2025-ös határozat pedig úgy szól, hogy a Költségvetési Ellenőrző Szakmai Bizottság a „Javaslat Szombathely Megyei Jogú Város Önkormányzata 2025. évi költségvetéséről szóló 4/2025. (II.28.) önkormányzati rendelet II. számú módosításának megalkotására” című előterjesztés tekintetében a HVSE támogatásával egyetért. Tehát a kérés az, hogy külön határozatban szavazhassunk majd itt a közgyűlésben is a HVSE támogatásáról. Köszönöm szépen, ennyi lett volna a bizottsági határozat.

**Dr. Nemény András polgármester:** Köszönöm képviselő úr, most jegyző urat kérdezem, hogy most akkor szavaznunk kell arról, hogy külön szavazunk?

**Mikrofon nélkül Dr. Károlyi Ákos jegyző:** Igen, van egy ügyrendi javaslat és akkor utána a döntés.

**Dr. Nemény András polgármester:** Jó, akkor megvárom, amíg a vita lezárul, és akkor így fogunk tenni. Tóth Kálmán frakcióvezető úr, bizottsági.

**Tóth Kálmán a Városstratégiai, Idegenforgalmi és Sport Bizottság elnöke, frakcióvezető (bizottsági elnöki hozzászólás):** Tisztelt Polgármester Úr! Tisztelt Közgyűlés! Szerintem Bokányi Adrienn elnöktársammal egyezően mondom, hogy mind a két bizottsági ülésünkön felmerült ez a kérés, és mi úgy ítéltük meg, hogy rendeletet ilyen módon szétszedni nem szerencsés, és nem is volt erre korábban precedens, úgyhogy mi javasoljuk azt, hogy az eredeti tárgymenet szerint menjünk tovább. Köszönöm!

**Dr. Nemény András polgármester:** Köszönöm, ügyrendben Illés Károly.

**Illés Károly a Költségvetési Ellenőrző Szakmai Bizottság elnöke (ügyrendi hozzászólás):** Köszönöm szépen a szót. Először is, jogilag ennek nincs akadálya, a másik, hogy hát azért számos határozati javaslatot ma is kiosztva kaptunk meg, ami szintén ehhez kapcsolódó, és külön szavazunk egyébként határozatokról, nem pedig a rendelet keretében, akkor nem értem, hogy ez az egy ügy miért van a rendeletbe betéve, ezenkívül az összes többi pedig külön határozatban szerepel polgármester úr. Köszönöm!

**Dr. Nemény András polgármester:** Én a magam részéről a közgyűlésnek az eddigi konstruktív hangnemében is, meg azért is, mert azt gondolom, hogy mindig keressük a legkisebb közös többszöröst, ha ez egy rendeleten belül egy rész, amiben megtaláljuk a közös pontot, akkor ez. Nyilván mindenki belátása szerint fog szavazni, én a magam részéről meg fogom szavazni, aztán ha kisebbségben maradunk, akkor kisebbségben maradunk, de én ebből nem csinálnék presztízskérdést, mert azt gondolom, hogy a téma lehet olyan fontos, hogy ezt megszavazzuk közösen. Ennek van egy olyan üzenete kifele is ebben az esetben, ezt gondolom magam részéről. Czeglédy Csaba.

**Dr. Czeglédy Csaba a Szociális és Lakás Bizottság elnöke:** Tisztelt Polgármester Úr! Tisztelt Közgyűlés! Csak két mondatot fűznék hozzá ehhez. Bár hozzáteszem, hogy nyilván nem a HVSE a legfontosabb kérdés városunk költségvetése vonatkozásában. De ha már ez külön kiemelődik, van ez az ügy annyira fontos, hogy remélhetőleg, vélhetően a fideszes képviselők magát a költségvetés módosítást nem akarják megszavazni, gondolom, nem akarják leszavazni a HVSÉ-nek egyébként a továbbélését biztosító forrásokat. Olyan komoly munkánk van, polgármester úrnak is, meg párunknak az elmúlt egy évben a HVSÉ-s sztoriban, hogy én azt gondolom, hogy egy konszenzusos szavazás egyébként a helyi közösség érdekét kifejezetten szolgálja, úgyhogy én ezért szavaztam meg tegnap a Szakmai Ellenőrző Bizottságon. Eddig ez nem volt szokás, de én azt gondolom, hogy jó célt szolgál, ha ebben egy konszenzusos szavazás tudna lenni.

**Dr. Nemény András polgármester:** Köszönöm, hát, hogyha mégse így történik, akkor jegyzőkönyvben rögzítve van, hogy ez a véleménye egyébként a képviselőknek és akkor mindenki így is veszi, tehát senki nem gondolja, hogy ez nem így van. Horváth Soma alpolgármester úr akar egy másik ügyben szólni.

**Horváth Soma alpolgármester:** Köszönöm a szót Polgármester úr! Tisztelt Közgyűlés! Ahogy látják, megérkezett a Színház és a Mesebolt Bábszínház közös működtetéséről szóló szerződés. Azt a konzekvenciát tudjuk levonni, hogy szerintem jól tárgyalt a város, illetve az intézményvezetők is, mert az az állami támogatás, amelyet megvont a kulturális kormányzat 2019-ben a Bábszínháztól, ugye addig 75 millió Ft-ot kapott, utána éveken keresztül csak 55 millió Ft-ot, és a város jóval nagyobb összeget biztosított, azt sikerült visszakapni, sőt emelkedett is az összeg. 81 millió Ft-ot fog az önkormányzat és az állam is biztosítani. Ahogy a Weöres Színház esetében is egy emelkedést sikerült azt gondolom elérnünk, így mind az állam, mind pedig az önkormányzat 347 millió Ft-ot fog biztosítani. Ami viszont szomorú, hogy egyrészt nem inflációkövető a szerződés, tehát szerintem ez egy-két év múlva további problémákat fog okozni, azt pedig nonszensznek tartom, hogy decemberben lejár egy szerződés, elhívnak minket egyeztetni, akkor voltam, talán emlékeznek, decemberben, az utolsó közgyűlés napján, ahol azt mondják, hogy 3 hónapra meghosszabbítják a szerződést, kidolgozzák a folyamatot, de ez nem történik meg. Tulajdonképpen a Weöres Sándor Színház esetében úgy hirdettünk tulajdonképpen évadot pár héttel ezelőtt, hogy nem volt meg az állami támogatás fedezete. Március óta nem kapott ez a két intézmény, illetve cég állami támogatást, és tudom, hogy ez nemcsak itt, hanem országos probléma, én nagyon-nagyon remélem, hogy a jövőben ezeken a hibákon a kulturális kormányzat változtatni fog, de természetesen köszönjük a kulturális minisztériumnak, hogy emelkedett a támogatás, illetve, hogy a Bábszínház esetében visszakaptuk az állami támogatás összegét. Köszönöm szépen!

**Dr. Nemény András polgármester:** Köszönöm szépen alpolgármester úrnak! Valóban ez egy hosszú menet volt, tartottunk tőle, hogy a vége az jó lesz-e, és hogy időben történik-e? Kaptunk bíztatásokat és azt gondolom, hogy a maximumot sikerült belőle kihozni. Én is mindenkinek köszönöm, aki ehhez hozzátett. Akkor most szavazunk és akkor először az ügyrendi javaslatról szavazunk, hogy a HVSE támogatásáról külön szavazás legyen. Erről szavazunk most.

Megállapítom, hogy a testület 11 igen, 0 nem, 7 tartózkodással elfogadta a javaslatot és a következő határozatot hozta:

**170/2025. (V.29.) Kgy. számú határozat**

Szombathely Megyei Jogú Város Közgyűlése a „**Javaslat Szombathely Megyei Jogú Város Önkormányzata 2025. évi költségvetéséről szóló 4/2025. (II.28.) önkormányzati rendelet II. számú módosításának megalkotására”** című előterjesztés tekintetében úgy dönt, hogy a HVSE támogatása tárgyában külön szavazást tart.

**Felelős:** Dr. Nemény András polgármester

**Határidő:** azonnal

**Dr. Nemény András polgármester:** Akkor most szavazás lesz a HVSE támogatásáról külön, erről szavazunk most.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**171/2025. (V.29.) Kgy. számú határozat**

Szombathely Megyei Jogú Város Közgyűlése a „**Javaslat Szombathely Megyei Jogú Város Önkormányzata 2025. évi költségvetéséről szóló 4/2025. (II.28.) önkormányzati rendelet II. számú módosításának megalkotására”** című előterjesztés tekintetében a HVSE támogatásával egyetért.

**Felelős:** Dr. Nemény András polgármester

Dr. László Győző alpolgármester

**Határidő:** azonnal

**Dr. Nemény András polgármester:** És akkor most a rendeletről szavazunk most.

Megállapítom, hogy a testület 13 igen, 0 nem, 5 tartózkodással elfogadta a javaslatot és az alábbi rendeletet alkotta:

**Szombathely Megyei Jogú Város Önkormányzata Közgyűlésének**

**15/2025. (V.30.) önkormányzati rendelete**

**az önkormányzat 2025. évi költségvetéséről szóló 4/2025. (II.28.) önkormányzati rendelet módosításáról**

*(A rendelet hiteles szövege a jegyzőkönyv mellékletét képezi.)*

**Dr. Nemény András polgármester:** Az I. határozati javaslat a Margaréta Óvoda létszám-előirányzatáról szóló, erről szavazunk most.

Megállapítom, hogy a testület 18 egyhangú igen szavazattal elfogadta a javaslatot és a következő határozatot hozta:

**172/2025. (V.29.) Kgy. számú határozat**

1. Szombathely Megyei Jogú Város Közgyűlése a Szombathelyi Margaréta Óvoda létszám-előirányzatát 2025. július 1. napjától határozatlan időre 20 főben állapítja meg, ezen belül a szakmai létszám 19 fő, az intézmény üzemeltetési létszáma változatlanul 1 fő.
2. A Közgyűlés a Margaréta Óvoda 1 fő óvodapedagógus bér- és járulékköltségét az óvoda 2025. évi költségvetésében további 3.690.015,-Ft összegben biztosítja.
3. A Közgyűlés felkéri a Szombathelyi Margaréta Óvoda igazgatóját, hogy a szükséges munkáltatói intézkedéseket tegye meg.

**Felelős:** Dr. Nemény András polgármester

Dr. László Győző alpolgármester

Dr. Horváth Attila alpolgármester

Dr. Károlyi Ákos jegyző

/ a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Gyabronka Magdolna, a Szombathelyi Margaréta Óvoda igazgatója/

**Határidő:** azonnal

**Dr. Nemény András polgármester:** Jön a II. határozati javaslatunk, a Weöres Sándor Színház és a Mesebolt Bábszínház vonatkozásában, ugye az előbb említett, most szavazunk.

Megállapítom, hogy a testület 18 egyhangú igen szavazattal elfogadta a javaslatot, és a következő határozatot hozta:

**173/2025. (V.29.) Kgy. számú határozat**

1. Szombathely Megyei Jogú Város Közgyűlése egyetért a Weöres Sándor Színház Nonprofit Korlátolt Felelősségű Társaság és a Mesebolt Bábszínház vonatkozásában az előterjesztés 1. számú melléklete szerinti közös működtetetési megállapodások, valamint az előterjesztés 2. számú melléklete szerinti engedményezési megállapodások megkötésével.
2. A Közgyűlés felhatalmazza a polgármestert az 1. pont szerinti megállapodások aláírására.

**Felelős:** Dr. Nemény András polgármester

Dr. Horváth Attila alpolgármester

Horváth Soma alpolgármester

Dr. Károlyi Ákos jegyző

/a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője

Stéger Gábor, a Közgazdasági és Adó Osztály vezetője

Szabó Tibor, a Weöres Sándor Színház Nkft. ügyvezetője

Csató Kata, a Mesebolt Bábszínház igazgatója /

**Határidő:** 2025. június 30.

**Dr. Nemény András polgármester:** Jön a III. határozati javaslatunk, szintén egy kiosztott javaslat, ez pedig a törvény szerinti bérrendezés, amit nem mi kértünk, de ez van. Én azt tudom mondani a magunk részéről, hogy a jövőre nézve is ugyanúgy a jótékonykodást folytatjuk, mint eddig, vagy sokkal inkább. Erről szavazunk most.

Megállapítom, hogy a testület 17 igen, 0 nem, 1 tartózkodással elfogadta a javaslatot és a következő határozatot hozta:

**174/2025. (V. 29.) Kgy. számú határozat**

1./ Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 2024. november 29. napján hatályba lépett módosításával megállapított 71. § (2) – (4a) bekezdéseinek figyelembevételével a 257/2024. (X.10.) Kgy. számú határozat 1. pontját 2025. július 1. napjától 2026. június 30. napjáig úgy módosítja, hogy **Dr. Nemény András polgármester**

* az Mötv. 71. § (2) bekezdése alapján havonta bruttó 3.003.100.- Ft összegű illetményre jogosult,
* az Mötv. 71. § (6) bekezdése alapján megbízatásának időtartamára havonta bruttó 450.465.- Ft összegű költségtérítésre jogosult.

2./ A Közgyűlés felkéri a jegyzőt a szükséges munkáltatói iratok előkészítésére.

**Felelős:** Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője,

Stéger Gábor, a Közgazdasági és Adó Osztály vezetője)

**Határidő:** azonnal

**Dr. Nemény András polgármester:** Jön a IV. határozati javaslat, ugyanez az alpolgármesterek vonatkozásában, erről szavazunk most, László Győző alpolgármester úr.

Megállapítom, hogy a testület 17 igen, 0 nem, 1 tartózkodással elfogadta a javaslatot és a következő határozatot hozta:

**175/2025. (V. 29.) Kgy. számú határozat**

1./ Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 2024. november 29. napján hatályba lépett módosításával megállapított 71. § (2) – (4a) bekezdéseinek figyelembevételével a 258/2024. (X.10.) Kgy. számú határozat 1./ és 2./ pontját 2025. július 1. napjától 2026. június 30. napjáig úgy módosítja, hogy **Dr. László Győző alpolgármester**

* az Mötv. 71. § (2) bekezdése, valamint a 80. § (1) bekezdése alapján – a polgármester illetménye 90%-ának megfelelő - havonta bruttó 2.702.800.- Ft összegű illetményre jogosult,
* az Mötv. 80. § (3) bekezdése alapján megbízatásának időtartamára havonta bruttó 405.420.- Ft összegű költségtérítésre jogosult.

2./ A Közgyűlés felkéri a polgármestert a szükséges munkáltatói intézkedések megtételére.

**Felelős:** Dr. Nemény András polgármester

Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője,

Stéger Gábor, a Közgazdasági és Adó Osztály vezetője)

**Határidő:** azonnal

**Dr. Nemény András polgármester:** Jön az V. határozati javaslat, Horváth Soma alpolgármesterről szól, szavazunk most.

Megállapítom, hogy a testület 17 igen, 0 nem, 1 tartózkodással elfogadta a javaslatot és a következő határozatot hozta:

**176/2025. (V. 29.) Kgy. számú határozat**

1./ Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 2024. november 29. napján hatályba lépett módosításával megállapított 71. § (2) – (4a) bekezdéseinek figyelembevételével a 260/2024. (X.10.) Kgy. számú határozat 1./ és 2./ pontját 2025. július 1. napjától 2026. június 30. napjáig úgy módosítja, hogy **Horváth Soma alpolgármester**

* az Mötv. 71. § (2) bekezdése, valamint a 80. § (1) bekezdése alapján – a polgármester illetménye 90%-ának megfelelő - havonta bruttó 2.702.800.- Ft összegű illetményre jogosult,
* az Mötv. 80. § (3) bekezdése alapján megbízatásának időtartamára havonta bruttó 405.420.- Ft összegű költségtérítésre jogosult.

2./ A Közgyűlés felkéri a polgármestert a szükséges munkáltatói intézkedések megtételére.

**Felelős:** Dr. Nemény András polgármester

Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője,

Stéger Gábor, a Közgazdasági és Adó Osztály vezetője)

**Határidő:** azonnal

**Dr. Nemény András polgármester:** Jön a VI. határozati javaslatunk, Horváth Attila alpolgármester esetében, erről szavazunk most.

Megállapítom, hogy a testület 17 igen, 0 nem, 1 tartózkodással elfogadta a javaslatot és a következő határozatot hozta:

**177/2025. (V. 29.) Kgy. számú határozat**

1./ Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 2024. november 29. napján hatályba lépett módosításával megállapított 71. § (2) – (4a) bekezdéseinek figyelembevételével a 259/2024. (X.10.) Kgy. számú határozat 1./ és 2./ pontját 2025. július 1. napjától 2026. június 30. napjáig úgy módosítja, hogy **Dr. Horváth Attila alpolgármester**

* az Mötv. 71. § (2) bekezdése, valamint a 80. § (1) bekezdése alapján – a polgármester illetménye 90%-ának megfelelő - havonta bruttó 2.702.800.- Ft összegű illetményre jogosult,
* az Mötv. 80. § (3) bekezdése alapján megbízatásának időtartamára havonta bruttó 405.420.- Ft összegű költségtérítésre jogosult.

2./ A Közgyűlés felkéri a polgármestert a szükséges munkáltatói intézkedések megtételére.

**Felelős:** Dr. Nemény András polgármester

Dr. Károlyi Ákos jegyző

(A végrehajtás előkészítéséért:

Nagyné Dr. Gats Andrea, a Jogi és Képviselői Osztály vezetője,

Stéger Gábor, a Közgazdasági és Adó Osztály vezetője)

**Határidő:** azonnal

***8./ Javaslat a településkép védelméről szóló önkormányzati rendelet módosítására***

***Előadók:*** *Dr. Nemény András polgármester*

*Dr. Horváth Attila alpolgármester*

*Dr. Károlyi Ákos jegyző*

**Dr. Nemény András polgármester:** A következő napirendi pontnál megkérdezem, hogy van-e jelentkező, nem látok, a vitát lezárom. Egy rendeletről szavazunk most.

Megállapítom, hogy a testület 18 egyhangú igen szavazattal elfogadta a javaslatot és az alábbi rendeletet alkotta:

**Szombathely Megyei Jogú Város Önkormányzata Közgyűlésének**

**16/2025. (V.30.) önkormányzati rendelete**

**a településkép védelméről szóló 26/2017. (XII.20.) önkormányzati rendelet módosításáról**

*(A rendelet hiteles szövege a jegyzőkönyv mellékletét képezi.)*

***9./ Javaslat közterület elnevezésére***

***Előadók:*** *Dr. Nemény András polgármester*

*Horváth Soma alpolgármester*

**Dr. Nemény András polgármester:** A 9. napirendi pontunk következik, javaslat közterület elnevezésére. Ugye itt a Pavlics Ferenc utca az a javaslat, amit szeretnénk tenni, ezt körbejárták szerintem már bizottsági üléseken is. Jelentkezőt talán pont ezért nem is látok, úgyhogy javaslom a Pavlics Ferenc utca elnevezést a képviselőtestület is támogassa, szavazunk most.

Megállapítom, hogy a testület 18 igen szavazattal elfogadta a javaslatot és a következő határozatot hozta:

**178/2025. (V.29.) Kgy. számú határozat**

1. Szombathely Megyei Jogú Város Közgyűlése a Magyarország helyi önkormányzatairól szóló 2011. évi CLXXXIX. törvény 42. § 8. pontja alapján a Szombathely, 02089/11 hrsz-ú és 02089/15 hrsz-ú kivett közút megnevezésű közterületi ingatlanokat együttesen **Pavlics Ferenc utcának** nevezi el.
2. A Közgyűlés felkéri a polgármestert és a jegyzőt, hogy az 1. pontban elhatározott közterület elnevezéssel kapcsolatos adatszolgáltatási kötelezettségek teljesítése iránt intézkedjen, a nyilvántartásokon szükséges átvezetésről gondoskodjon, az elnevezés miatt szükségessé váló egyéb intézkedéseket tegye meg, valamint a lakosságot a közterület elnevezéséről az önkormányzati hetilap és a városi televízió útján értesítse.

**Felelős:** Dr. Nemény András polgármester

Horváth Soma alpolgármester

Dr. Károlyi Ákos jegyző

(a végrehajtás előkészítéséért:

Dr. Holler Péter, a Hatósági Osztály vezetője

Dr. Gyuráczné Dr. Speier Anikó, a Városüzemeltetési és Városfejlesztési Osztály vezetője

Dr. Füzi Judit, a Polgármesteri Kabinet osztályvezetője)

**Határidő:** azonnal

***10./ Tájékoztató a lejárt határidejű közgyűlési határozatok végrehajtásáról***

***Előadó:*** *Dr. Károlyi Ákos jegyző*

**Dr. Nemény András polgármester:** Rátérünk a 10. napirendi pontunkra, ahol jelentkezőt nem látok, a vitát lezárom, egy határozati javaslatunk van, arról szavazunk most.

Megállapítom, hogy a testület 18 igen szavazattal elfogadta a javaslatot és a következő határozatot hozta:

**179/2025. (V.29.) Kgy. számú határozat**

1. A Közgyűlés a lejárt határidejű közgyűlési határozatok végrehajtásáról szóló tájékoztatót elfogadja.

2. A Közgyűlés jóváhagyja a 270/2024. (X.22.) Kgy. számú határozat 2. pontja határidejének 2025. december 31. napjára történő módosítását.

**Felelős:** Dr. Károlyi Ákos jegyző

(A végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője)

**Határidő:** a 2. pontban foglaltak szerint

***11./ Jegyzői tájékoztató a Polgármesteri Hivatal törvényességi és hatósági munkájáról, a Hivatal tevékenységéről***

***Előadó:*** *Dr. Károlyi Ákos jegyző*

**Dr. Nemény András polgármester:** Rátérünk a 11. napirendi pontunkra, jelentkezőt itt sem látok, a vitát lezárom, szavazunk.

Megállapítom, hogy a testület 18 igen szavazattal elfogadta a javaslatot és a következő határozatot hozta:

**180/2025. (V.29.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal

**Dr. Nemény András polgármester:** Ezzel a nyílt ülésünk végére értünk, köszönöm a figyelmét mindenkinek! A képviselőket kérem, hogy maradjanak, hiszen zárt üléssel folytatjuk a munkánkat. Közgyűlés tervezhetően, előreláthatóan június 19-én lesz, tehát egy nyári közgyűlést, egy júniusit tervezünk, ez június 19-e lesz a tervek szerint. Úgyhogy eszerint fogunk tovább haladni. Ha szükséges, akkor persze nyáron még rendkívüli közgyűlést is összehívunk, de talán nem lesz rá okunk. Köszönöm még egyszer mindenkinek a figyelmét!

*A közgyűlés nyilvános ülését polgármester úr 11 óra 52 perckor berekesztette*.

**/: Dr. Nemény András :/ /: Dr. Károlyi Ákos:/**

**polgármester jegyző**

**Záradék:**

A Közgyűlés ülésén megalkotott normatív határozatok 2025. május 29-én, és az alábbi rendeletek:

* az önkormányzat 2024. évi gazdálkodásának végrehajtásáról szóló 14/2025. (V.30.) önkormányzati rendelet,
* az önkormányzat 2025. évi költségvetéséről szóló 4/2025. (II.28.) önkormányzati rendelet módosításáról szóló 15/2025. (V.30.) önkormányzati rendelet,
* a településkép védelméről szóló 26/2017. (XII.20.) önkormányzati rendelet módosításáról szóló 16/2025. (V.30.) önkormányzati rendelet

2025. május 30. napján kerültek kihirdetésre a Polgármesteri Hivatal hirdetőtábláján történő kifüggesztés útján.

**/: Dr. Károlyi Ákos :/**

**jegyző**